Thafaathu bodukoh Arsenal bali vejje\nސިޓީ އާއި އާސެނަލް ބައްދަލު ކުރި މެޗުގެ ތެރެއިން: އާސެނަލް ބަލިވީ 5-0 އިން\nއިނގިރޭސި ޕްރިމިއާ ލީގުގެ އާ ސީޒަނުގައި ތިން މެޗު ކުޅުނު އިރުވެސް އާސެނަލްއަށް އަދި މޮޅެއް ނުލިބެ އެވެ.\nމުބާރާތުގައި ކުޅުނު ތިން މެޗުން ވެސް އާސެނަލް ވަނީ ބަލިވެފަ އެވެ. ފުރަތަމަ މެޗުގައި މުބާރާތަށް އަލަށް ކޮލިފައިވި ބްރެންޓްފާޑް އަތުން ބަލިވި އިރު، ދެވަނަ މެޗުގައި ޗެލްސީ އަތުން ވެސް އެޓީމު ވަނީ ބަލިވެފަ އެވެ. އަދި ރޭކުޅުނު މެޗުގައި މިދިޔަ ސީޒަނުގެ ޗެމްޕިއަން މެންޗެސްޓާ ސިޓީއާ ބައްދަލުކޮށް އާސެނަލް ބަލިވީ ތަފާތު ބޮޑު ނަތީޖާއަކުންނެވެ.\nއިނގިރޭސި ޕްރިމިއާ ލީގަށް ރީބްރޭންޑް ކުރިފަހުން މިއީ އާސެނަލުން މިހާ ދަށްކޮށް މުބާރާތް ފެށި ފުރަތަމަ ފަހަރެވެ. މިއީ މިދިޔަ 67 އަހަރު ދުވަހުގެ ތެރޭގައި އާސެނަލްއިން މުބާރާތުގެ ފުރަތަމަ ތިން މެޗުން ބަލިވި ފުރަތަމަ ފަހަރެވެ. މީގެ ކުރިން އާސެނަލް މުބާރާތުގެ ފުރަތަމަ ތިން މެޗުން ބަލިވެފައި ވަނީ 1954/55 ސީޒަނުގަ އެވެ.\nސިޓީގެ ދަނޑުގައި ރޭ ކުޅުނު މެޗުން އާސެނަލް ބަލިވީ 5-0 އިންނެވެ. ފުރަތަމަ ހާފުގައި ގްރެނިޓް ސާކާ ކުރި ނުރައްކާތެރި ފައުލަކާއި ގުޅިގެން އޭނާއަށް ސީދާ ރަތް ކާޑެއް ދައްކައި ވަނީ ދަނޑުން ފޮނުވާލާފަ އެވެ. މެޗުގެ 35 ވަނަ މިނެޓުގައި ދެއްކި މި ރަތް ކާޑާއެކު މެޗުގެ ބޮޑުބައެއްގައި އާސެނަލުން ކުޅުނީ 10 ކުޅުންތެރިންނާއި އެކުގަ އެވެ.\nމެޗުގެ ފުރަތަމަ ގޯލު ސިޓީން ކާމިޔާބު ކުރީ ހަތް ވަނަ މިނެޓުގަ އެވެ. މި ގޯލަކީ ގެބްރިއަލް ޖީސުސް ނަގައިދިން ހުރަހެއް ބޮލުން ޖަހައި ގޯލުގެ ތެރެއަށް ފޮނުވާލައިގެން ކާމިޔާބު ކޮށްދިނީ އިލްކާއި ގުންޑޮވާން ކާމިޔާބު ކުރި ގޯލެކެވެ. އޭގެ އިރުކޮޅެއް ފަހުން ފެރަން ޓޮރެސް ގޯލައި ޖަހައި ލީޑު ފުޅާ ކޮށްދިންއިރު، ފުރަތަމަ ހާފު ނިމެނިކޮށް ގެބްރިއަލް ޖީސުސް ވެސް ވަނީ ގޯލެއް ޖަހާފަ އެވެ. ފުރަތަމަ ހާފު ނިމުނީ 3-0 އިން ސިޓީ ކުރީގައި އޮވެގެންނެވެ.\nދެވަނަ ހާފު ފެށިގެން މާގިނައިރެއް ނުވަނީސް ރޮޑްރީ ވަނީ ސިޓީއަށް ގޯލެއް ޖަހައިދީ ލީޑު އިތުރަށް ފުޅާކޮށްފަ އެވެ. މި ގޯލަކީ އޭރިއާ ބޭރުން ގޯލުގެ ތިރީކަނަށް ފޮނުވާލައިގެން ރޮޑްރީ ކާމިޔާބު ކޮށްދިން ވަރަށް ހިތްގައިމު ގޯލެކެވެ. ސިޓީގެ ފަހު ގޯލަކީ މަތިމަތިން އައި ހުރަހެއް ބޮލުން ޖަހައި ގޯލުގެ ތެރެއަށް ފޮނުވާލައިގެން ފެރަން ޓޮރެސް ކާމިޔާބު ކޮށްދިން ގޯލެކެވެ. ފެރަން ވަނީ މި މެޗުގައި ދެގޯލު ޖަހާފަ އެވެ.\nމުޅި މެޗުގައި ސިޓީން އާސެނަލް ކޮޅަށް 25 ހަމަލާ ފޮނުވާލި އިރު، އާސެނަލްއަށް ފޮނުވާލެވުނީ އެންމެ ހަމަލާ އެކެވެ. އެ ހަމަލާ ވެސް ގޯލާއި އަމާޒު ވެފައެއް ނުވެ އެވެ.\nޕްރިމިއާ ލީގުގައި ރޭކުޅުނު އެހެން މެޗުތަކަށް ބަލާއިރު، ނިއުކާސަލް އާއި ސައުތަމްޓަން ކުޅުނު މެޗާއި، ވެސްޓްހަމް އާއި ކްރިސްޓަލް ޕެލެސް ބައްދަލު ކުރި މެޗު ނިމުނީ 2-2 އިން އެއްވަރު ވެގެންނެވެ. ބްރިޓަން އަތުން 2-0 އިން އެވަޓަން މޮޅުވި އިރު، ނޯވިޗް އަތުން ލެއިސްޓާ މޮޅުވީ 2-1 އިންނެވެ. ޗެލްސީއާއި ލިވަޕޫލް ވާދަކުރި ވަރުގަދަ މެޗު ކޮންމެ ޓީމަކުން ވެސް އެއް ގޯލުޖަހައި އެއްވަރު ވެގެން ނިމުނު އިރު، އެސްޓަން ވިލާ އާއި ބްރެންޓްފާޑް ބައްދަލު ކުރި މެޗުވެސް ނިމުނީ 1-1 އިން އެއްވަރު ވެގެންނެވެ.


Ras Online - ފުރަތަމަ ކުއާޓާގައި ބީއެމްއެލަށް ފައިދާގެ ގޮތުގައި 357 މިލިއަން ރުފިޔާ\nފުރަތަމަ ކުއާޓާގައި ބީއެމްއެލަށް ފައިދާގެ ގޮތުގައި 357 މިލިއަން ރުފިޔާ\nއަހުމަދު ޔާމިން 30 އޭޕްރީލު 2021\nސަރުކާރާއި ރައްޔިތުން ހިއްސާވާ ބޭންކް އޮފް މޯލްޑިވްސް، ބީއެމްއެލަށް، 2021 ވަނަ އަހަރުގެ ފުރަތަމަ ކުއާޓަރގައި ޓެކްސަށް ކެނޑުމަށްފަހު ފައިދާގެ ގޮތުގައި 357 މިލިއަން ރުފިޔާ ލިބިފައިވާ ކަމަށް އެބޭންކުން ބުނެފިއެވެ.\nބޭންކުން ބުނީ މިއީ 2020 ވަނަ އަހަރާ އަޅާބަލާއިރު 23 އިންސައްތަ އިތުރު އަދަދެއް ކަމަށެވެ. މި ނަތީޖާ ބޭންކަށް ހާސިލްކުރެވިފައިވަނީ މިދިޔަ އަހަރު ކުރިމަތިވި ކޮވިޑް-19 ގެ ބަލިމަޑުކަމާއި ގުޅިގެން ބޭންކުގެ މައިގަނޑު ވިޔަފާރިތަކަށް ކޮށްފައިވާ ނޭދެވޭ އަސަރާ ގުޅިގެން ލިބުނު ގެއްލުމުން އަރައިގަތުމުގައި ރަނގަޅު ކުރިއެރުމެއް ލިބިފައިވާތީ ކަމަށް ބޭންކުން ބުނެއެވެ.\nމި ކުއާޓަރގައި ހިންގުމުގެ ފައިދާގެ ގޮތުގައި ބޭންކަށް 537 މިލިއަން ލިބިފައިވާއިރު މިއީ 2020 ވަނަ އަހަރުގެ ފުރަތަމަ ކުއާޓަރ އާ އަޅާބަލާއިރު 25 އިންސައްތަ އިތުރު އަދަދެކެވެ. މި ނަތީޖާ ހާސިލް ކުރެވިފައިވަނީ ވިޔަފާރީގެ މައިގަނޑު ހުރިހާ ދާއިރާއަކުންވެސް ލިބުނު ކުރިއެރުމާ ގުޅިގެންނެވެ. ބޭންކުގެ ރައުސްމާލާއި ލިކުއިޑިޓީ ވަނީ ޤާޤޫނުން ލާޒިމްކުރާ މިންވަރަށް މަތީގައި ހިފެހެއްޓިފައެވެ.\n"ވިޔަފާރީގެ މައިގަނޑު ދާއިރާ ތަކުން ލިބުނު ނަތީޖާއާ އެކު ކޮވިޑް -19 އާ ގުޅިގެން ލިބުނު ގެއްލުމުން އަރައިގަތުމުގައި ހާލަތު ރަނގަޅު ވަމުންދާކަމުގެ ނިޝާންތައް މިދަނީ ފެންނަމުން. މީގެ ތެރޭގައި ކާޑުން ލިބޭ އާމްދަނީވެސް ހިމެނޭ. މި ނަތީޖާ އާ އެކުވެސް މިހާރުގެ ހާލަތުން އަރައިގަތުމަށް އަހަރުގެ ކުރިއަށް އޮތް ދުވަސްތަކުގައިވެސް އަޅުގަނޑުމެން މަސައްކަތްތައް ބައްޓަންކުރާނީ ވިސްނުންތެރިކަމާއި ރޭވުންތެރިކަމާއެކު. ކަސްޓަމަރުންނާއި މުޖުތަމައަށް އެހީވުމަށް ކުރާ އިންވެސްޓްމަންޓާއި ބޭންކުގެ ވިގުއަ ފުޅާކުރުމަށް ކުރާ މަސައްކަތްތަކުގެ އިތުރުން އައު ޕްރޮޑަކްޓާއި ހިދުމަތްތައް ފޯރުކޮށް ދިނުމަށް މަސައްކަތް ކުރަމުން ދާނަން." މި ނަތީޖާ އާ ގުޅޭ ގޮތުން ވާހަކަ ދައްކަވަމުން ބީއެމްއެލްގެ ސީއީއޯ އަދި މެނޭޖިންގ ޑިރެކްޓަރ ޓިމް ސޯޔަރ ވިދާޅުވިއެވެ.


Sushma Akee Hairaanvaafadha Hidhumaiytheri Eh - Raees - Vaguthu\nސުޝްމާ އަކީ ހައިރާންވާފަދަ، ޚިދުމަތްތެރިއެއް – ރައީސް\nއިންޑިއާގެ ކުރީގެ ހާރިޖީ ވަޒީރު ސުޝްމާ ސުވަރާޖް އަކީ ރައްޔިތުންނަށް ޚިދުމަތް ކުރުމުގައި ހައިރާންވާފަދަ ގާބިލްކަމެއް ދެއްކި ޚިދުމަތްތެރިއެއް ކަމަށް ދިވެހިރާއްޖޭގެ ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހް ވިދާޅުވެއްޖެއެވެ.\nސުޝްމާ މަރުވުމާއި ގުޅިގެން ރައީސް ޞާލިހް މިއަދު ހެނދުނު ކުރެއްވި ޓްވީޓެއްގައި ވިދާޅުވީ ސުޝްމާ މަރުވުމަކީ ލިބުނު ވަރަށް ބޮޑު ޚިތާމައެއް ކަމަށެވެ.\n"އަޅުގަނޑުމެންގެ ތައުޒިއާ ސުޝްމާ ދެކެ ލޯބިވާ އެންމެނަށާއި، އިންޑިއާގެ ބޮޑުވަޒީރަށާއި އިންޑިއާގެ ރައްޔިތުންނަށް ފޮނުވަން. ސުޝްމާ އަކީ ރައްޔިތުންނަށް ޚިދުމަތް ކުރުމުގައި ހައިރާންވާފަދަ ގާބިލްކަމެއް ދެއްކި ޚިދުމަތްތެރިއެއް. އަދި އެކްސްޓާނަލް އެފްއާޒް މިނިސްޓަރުގެ ގޮތުގައި ރާއްޖެ އަށް ލިބުނު ވަރަށް ރަނގަޅު ރަހުމަތްތެރިއެއް." ރައީސް ޞާލިހް ވިދާޅުވިއެވެ.\nރައީސް ޞާލިހް ވިދާޅުވީ ސުޝްމާ އަކީ ހަޤީޤީ އިންޑިއާގެ ދަރިއެއް ކަމަށާއި އޭނާގެ ހަނދާންތައް އަބަދަށް ދެމިގެންދާނެ ކަމަށެވެ.\n— Ibrahim Mohamed Solih (@ibusolih) August 6, 2019\nސުޝްމާ މަރުވީ ހާޓް އެޓޭކެއް ޖެހިގެން ރޭގެ ވަގުތެއްގައެވެ.\nރައީސް ޞާލިހް ސުޝްމާ އަށް ތައުރީފްކޮށް ވާހަކަފުޅު ދައްކަވާފައި ވާއިރު ރައީސް ޞާލިހް ވެރިކަމަށް ވަޑައިގެން ރާއްޖޭގެ ހާރީޖީ ސިޔާސަތު އިންޑިއާ އިން ބޭނުންވާ ގޮތައް ބައްޓަން ކުރެއްވުމުގެ މަސައްކަތް ފެއްޓެވިއިރު ހާރިޖީ ވަޒީރު ކަމުގައި ހުންނެވީ ސުޝްމާ އެވެ.\nސުޝްމާ އަށް ހާޓް އެޓޭކެއް ޖެހުނީ އިންޑިއާ ސަރުކާރުން ކަޝްމީރުގައި މުސްލިމުންނާއި ދެކޮޅަށް އަލަށް ހިންގަން ފެށި ޖަރީމާއަށް ތާއިދު ކުރިތާ ތިން ގަޑިއިރު ފަހުންނެވެ.\nސުޝްމާ އަކީ އިންޑިއާގެ ހާރިޖީ ވަޒީރުކަން ކުރެއްވި ދެވަނަ އަންހެން ބޭފުޅާ އެވެ.\nއޮގަސްޓް 7, 2019 09:13\nތިޔަބެފުޅަަާވެސް ދިވެހިންނަށް ތިޔަހުރިގާބިލުކަންދައްކާލަންވިނިު ތިޔައިހަގިގިދިވެއްސެއްކަންޘާބިތުކޮށްދެއްވަބައްލަވަ\nއޮގަސްޓް 7, 2019 11:48\nސުޝްމާއަކީ މުސްލިމުންނަށް ހުރި ބޮޑު ހަތުރެއް\nއޮގަސްޓް 7, 2019 11:59\nއުފާކުރަމެ ކާފަރު ސުސްމާ މަރުވެދިއައީމާ\nކާފަރަކު މަރުވުމުން ތައުޒިޔާކިއން ދީނުގަ އޮވޭތޯ މިތިބަ ދިވެހި މުސްލިމުންނޭކިޔާ އުޅޭ ވާނުވާ ދީނުގާ ނޭގޭ ބަގައަށް އިމުރާނު ނުވޭހޭ ކިޔާދެކަށް ކަލޭ. ފިތި ނަގޫ އިދެ ގޮޑިޔަށް ބޮޑުކަމު ދެވުނަސް ޖެހެނީ ކަލޭ ހަމަ ރޯން. ތިއަށް ކިޔަމެ އަހުރެމެން ބަސްނުވިކޭ ދިރުނބާ އޮޑކޮޅަށް އެރުމެ ގައިމުތާ\nއޮގަސްޓް 7, 2019 14:46\nގެރީގެ ދިފާޢުގައި ތިބިބަޔަކަށް މިއީ ހިތާމަވެރިޚަބަރެއް.\nއޮގަސްޓް 8, 2019 05:55\nއެއްކަލަ މޯދީ އިންޑިއާ އަށް ވިކިފައި ތިބި އެމްޑީޕީގެ އިސްވެރިން.\nއޮގަސްޓް 8, 2019 08:22\nމިހާރު މިއޮތް ރީނދޫ ސަރިކާރު ގެނެސްދިނުމުގައި އެ ދައިތަ އަކީ ވަރަށް ޚިދުމަތްތެރި ޑަކާތެއް. އޭނަގެ މޭސްތިރި ކަމުގެ ދަށުން އިންޑިއާ އިން ކަޝްމީރާއި ދިވެހިރާއްޖެ އަޅުވެތި ކޮށްފި. އެއްވެސް ބޭނުމެއްގައި މި ދިވެހިރާއްޖެއަށް އަރާ އިންީއާގެ ޕޮލިހެއް، ސިފައިންގެ މީހެއް މިްައުމުން ދެން ބާލާކަށް ލާހިކެއް ކުޅަދާނައެއް ނޫން. ފޭކު އިންޑިޔާގެ މޮޔަ ރާޑަރުތަކަށް އަދީބު އެއްބޯޓުން އަނެއް ބޯޓަށް ބަދަލުވި މަންޒަރު ނުހޯދުނުއިރު މިޤައުމުގެ ސަލާމަތީ ކަންކަން އެ ރާޑަރުތަކުން ނުބެލޭނެ ކަންވެސް މިރާއްޖޭގެ ރައްޔިތުން ޤަބޫލުކުރަން އެބަ ޖެހޭ.\nއަންނި އެރުވި ހެލިކޮޕްޓަރ ބަލަހައްޓާ 40 ސިފައިން ޔާމީނަށް ނުބޭލުނީ ކީއްވެތޯ ރައްޔިތުން ވިސްނައިލައްވާ! އަދި މޑޕ ސަރުކާރުން އެ ޢަދަދު އެތައް ގުނައަކަށް އިތުރު ނުރަނީ. "ހޭލާށޭ ރައްޔިތުން".


ތިލަފުށީގެ މުޅި ފަޅު، ހިއްކުމުގެ މަޝްރޫޢެއް ފަށަނީ\nމާލެއަތޮޅު ތިލަފުށީ ފަޅުން މިހާތަނަށް ނުހިއްކާ އޮތް ސަރަޙައްދު ހިއްކުމުގެ މަޝްރޫއެއް ކުރިއަށްގެންދަން ބޭނުންވާ ދިރާސާގެ މަސައްކަތް ހައުސިންގ ޑިވެލޮޕްމަންޓް ކޯޕަރޭޝަން (އެޗްޑީސީ)އިން ފަށައިފިއެވެ. މި މަސައްކަތުގައި ތިލަފުށީ ފަޅުން ޖުމްލަ 138 ހެކްޓަރު ހިއްކުމަށްވަނީ ޕްލޭންކޮށްފައެވެ.\nހައުސިންގ ޑިވެލޮޕްމަންޓް ކޯޕަރޭޝަން (އެޗްޑީސީ)އިން މިހާރުވަނީ ތިލަފުށީ ފަޅު ހިއްކުމާގުޅޭ ކުރެހުންތައް ތައްޔާރުކުރުމާއި ތިމާވެއްޓަށް އަސަރުކުރާ މިންވަރު ބަލާ ރިޕޯޓް ތައްޔާރުކުރާނެ ބަޔަކު ހޯދުމަށް އިޢުލާންކޮށްފައެވެ.\nމާލެ ކައިރީ ބޮޑު ފަޅެއްގެ ގޮތުގައި އޮތް ތިލަފަޅު، ފުރަތަމަ ފަހަރަށް ހިއްކާފައިވަނީ 1991ވަނަ އަހަރުއެވެ. އެއީ މާލެއަށް ދިމާވެފައިވާ ކުނީގެ މައްސަލައަށް ޙައްލެއް ހޯދުމަށް ކުރިއަށްގެންދިޔަ މަޝްރޫޢެކެވެ. ނަމަވެސް ފަހުން ތިލަފުށީ މައިގަނޑު ގޮތެއްގައި ބޭނުންކުރަންފެށީ ސިނާޢީ މަސައްކަތްތައް ހިންގާ ރަށެއްގެ ގޮތުގައެވެ.\nމީގެއިތުރުން ކުނި މެނޭޖްކުރުމުގެ އިތުރަށް، ފިޔަފާރިތަކަށް ގުދަން ކުރުމަށް ބިން ދޫކުރުމާއި، އެކި ވިޔަފާރިތަކުން ޢަމަލީ މަސައްކަތްކުރުމަށްވެސް ގިނަ ބިންތަކެއް ދޫކޮށްފައިވެއެވެ.\n2016ވަނަ އަހަރު ތިލަފުށީ އިންޑަސްޓްރިއަލް ޒޯންގެ ނަމުގައި 22ހެކްޓަރުގެ ސަރަޙައްދެއްވަނީ ހިއްކާފައެވެ. މި ސަރަޙައްދާ ތިލަފުށިން ފުރަތަމަ ހިއްކި ސަރަޙާއްދު ގުޅާލާފައިވަނީ ކޯޒްވޭއަކުންނެވެ. އިންޑަސްޓްރިއަލް ޒޯން ބޭނުންކުރަނީ ވިޔަފާރިތަކުން ގުދަންކުރުމުގެ މަސައްކަތްކުރުމަށެވެ.\nތިލަފަޅުގެ ބާކީ އޮތް ބައި ހިއްކުމަށް ބޭނުންވާ ޕްލޭންތައް ހެދުމުގެ މަސައްކަތް އެޗްޑީސީން މިހާރު މިވަނީ ފަށާފައެވެ. މި މަސައްކަތް ނިމޭއިރު މުޅި ތިލަފަޅު އެއްކޮށް ހިއްކާނެއެވެ.\nމިބުރުގައި ފަޅު ހިއްކުމަށް ހަމަޖެހިފައިވަނީ3ބަޔަކަށް ބަހާލައިގެންނެވެ. މީގެތެރޭގައި ހިމެނެނީ 75.9 ހެކްޓަރުގެ ސަރަޙައްދަކާއި 33.6 ހެކްޓަރުގެ ސަރަޙައްދަކާއި 28.5 ހެކްޓްރުގެ ސަރަހައްދެކެވެ. ތިލަފުށީ ދެވަނަ ފިޔަވަހި ހިއްކުމުގެ މަޝްރޫޢުގައި ޖުމްލަ 138ހެކްޓަރު ހިމެނެއެވެ.\nގްރޭޓަރ މާލެ ސަރަހައްދުގައި ތިލަފުއްޓަކީ އިޤްތިޞާދީ ގޮތުން މުހިންމު ރަށެކެވެ. އަދި ސަރުކާރުގެ ސިޔާސަތަކީވެސް، ގްރޭޓަރ މާލެ ކަނެކްޓިވިޓީ ބްރިޖާއެކު ތިލަފުށި އިޤްތިޞާދީ މައި ހަބަކަށް ހެދުމެވެ.\nއަރުޝީފަށް ނެގީ 22/01/2021 11:35\nއެންމެފަހުން އަޕްޑޭޓްކުރީ 22/01/2021 11:35\nކޮވިޑް-19 : އިތުރު 136 މީހުން ޕޮޒިޓިވް\nމުޙައްމަދު ޝުހާދު 12 މިނެޓު ކުރިން


Kuryge Sarukaaru Thakaa Hilaafah Misarukaarun Dhyny Kankamah Varah Bodu Ahamihyathu Kameh Dhey - Dr.Shaheem - Vaguthu\nކުރީގެ ސަރުކާރުތަކާ ޚިލާފަށް މިސަރުކާރުން ދީނީ ކަންކަމަށް ވަރަށް ބޮޑު އަހަމިއްޔަތު ކަމެއްދޭ - ޑރ.ޝަހީމް\nރައީސް އަބްދުﷲ ޔާމީން އަބްދުލްޤައްޔޫމް، ދީނީ ގޮތުން ކުރައްވަމުން ގެންދަވާ މަސައްކަތްތަކަކީ ތައުރީފް ހައްގު މަސައްކަތްތަކެއް ކަމަށާއި ކުރީގެ ސަރުކާރުތަކުން ދީނީ ގޮތުން އެއްވެސް ވަރަކަށް އިސްކަމެއް ދެއްވާފައި ނުވާ ދާއިރާތަކުންވެސް ރައީސް ޔާމީންގެ ސަރުކާރުން އިސްކަން ދެއްވާފައި އެބަހުރި ކަމަށް، އިސްލާމިކް ޔުނިވާސިޓީގެ ޗާންސެލަރު ޑރ. މުހައްމަދު ޝަހީމް ޢަލީ ސަޢީދު ވިދާޅުވެއްޖެއެވެ.\nޑރ. ޝަހީމް އޮންލައިން މީޑިޔާއަކަށް ދެއްވި ބަސްދީގަތުމެއްގައި ވިދާޅުވީ، މިސްކިތްތައް ބިނާ ކުރުމާއި ދީނީ ވަހުދަތު ހިމާޔާތް ކުރުމަށް ކުރެވިފައިވާ މަސައްކަތްތައް ފަދަ ކުރީގެ ސަރުކާރުތަކުން ދީނީ ގޮތުން އެއްވެސް ވަރަކަށް އިސްކަމެއް ދެއްވާފައި ނުވާ ދާއިރާތަކުންވެސް ރައީސް ޔާމީންގެ ސަރުކާރުން އިސްކަން ދެއްވާފައި އެބަހުރި ކަމަށެވެ.\n" ވަރަށް ބޮޑަށް މި ސަރުކާރުން މިސްކިތްތައް އިމާރާތް ކުރުމަށް އިސްކަން އެބަދެއްވާ. އެއީ އުފާކުރަންޖެހޭ ކަމެއް. ސައުދީ ސަރުކާރާ ގުޅިގެން މިހާރު އިމާރާތް ކުރަމުންދާ ކިންގް ސަލްމާން މިސްކިތަކީ އެ ކަންކަމުގެ ވަރުގަދަ ހެއްކެއް. އަދީ މީގެ އިތުރުންވެސް ރާއްޖޭގެ އެކި ކަންކޮޅުތަކުގައި ހަދަމުންދާ އިސްލާމިކް ސެންޓަރު ތަކަކީވެސް އޭގެ މިސާލެއް،" ޑރ. ޝަހީމް ވިދާޅުވިއެވެ.\nރައީސް ޔާމީންގެ ދީނީ ސިޔާސަތުތަކާ ގުޅޭ ގޮތުން ވާހަކަފުޅު ދައްކަވަމުން ޑރ ޝަހީމް ވިދާޅުވީ، ރައީސް ޔާމީންގެ ސަރުކާރުން މިވީ މުއްދަތުގައި ދިނީ ގޮތުން ކުރައްވާފައިވާ މަސައްކަތްތަކަކީ ވަރަށް ހަރުދަނާ މަސައްކަތްތަކެއް ކަމަށާއި އެންމެ ފުރިހަމައަށް މި ސަރުކާރުގައި ހިނގަމުންދާ އެއް ދާއިރާއަކީ އިސްލާމް ދީނާ ގުޅޭ ކަންކަން ކަމަށެވެ. މިސާލެއްގެ ގޮތުން ޝަހީމް ނެންގެވީ މޯލްޑިވްސް އިސްލާމިކް ޔުނިވަރސިޓީއެވެ. ފުރަތަމަ ފަހަރަށް ރާއްޖޭގައި އިސްލާމިކް ޔުނިވަރސިޓީއެއް އުފެއްދެވީ ރައީސް ޔާމީން ކަމަށް އިޝާރާތްކޮށް ވިދާޅުވީ އެކަމުން ހެކި ދެނީ އެމަނިކުފާނުގެ ހިތްޕުޅުގައި ދީނަށް އޮތް ލޯބި ކަމަށެވެ.\n" ރައީސް ޔާމީންގެ ސަރުކާރުން ދިނީ އެއްބައިވަންތަކަމާއި ދީނީ ގޮތުން ރައްޔިތުންނަށް މުހިންމު ކަންކަން ކޮށްދެއްވުމަށް ހާއްސަ އިސްކަމެއް ދެއްވާފައި އެބަހުރި. އޭގެ މިސާލެއް އިސްލާމިކް ޔުނިވާރސިޓީއަކީ. މިއަދު އެތަނުގެ ހިޔާވަހި ކަމުގެ ތެރެއިން އެތައް ކުދިންނެއް އެބަނުކުމޭ އިސްލާމީ ތައުލީމް އުނގެނިގެން،" މި ސަރުކާރުގެ ފުރަތަމަ އިސްލާމިކް މިނިސްޓަރުކަން ވެސް ކުރައްވާފައިވާ ޑރ. ޝަހީމް ވިދާޅުވިއެވެ.\nމިއަދު ދިމާވެފައިވާ ސިޔާސީ ހަލަބޮލިކަމަށް އިޝާރާތްކޮށް ޝަހީމް ވިދާޅުވީ، އިސްލާމީ އުސޫލުގައި ވާގޮތުގެ މަތިން މަޝްވަރާގެ އުސޫލު އިޚްތިޔާރު ކުރަންޖެހޭ ކަމަށެވެ.\n"ދެބަސްވުމެއް އުފެދުމުން މި އޮންނަ ގޮތަކީ މަޝްވަރާގެ އުސޫލު އިހްތިޔާރު ކުރުން. އިސްލާމީ ގައުމެއްގައި އިޖްތިމާއީ އަދާލަތުގެ ތެރެއިން ހަމަހަމަ ފުރުޞަތު ހުރިހާ ރައްޔިތުންނަށް ލިބިދޭން ޖެހޭނެ،" ޑރ. ޝަހީމް ވިދާޅުވިއެވެ.\nއަދި ޝަހީމް ވިދާޅުވީ، މަޝްވަރާގެ އުސޫލު ބޭނުން ނުކޮށް ބޭރުގެ ސިފައިން ގެނެސްގެން ކަންކަން ހައްލުކުރުމަށް ގޮވާލައި އެގޮތަށް އަމަލު ކުރުމަކީ ދީނީ އުސޫލުތަކާ ހިލާފް ކަމެއް ކަަމަށެވެ. ޝަހީމް މިހެން ވިދާޅުވެފައި މިވަނީ އިސްތިއުފާ ދެއްވި ކުރީގެ ރައީސް ދިވެހި ޤައުމަސް އިންޑިޔާގެ ލަޝްކަރެއް ފޮނުވުމަށް ގޮވާލާފައިވަނިކޮށެވެ.\nޝަހީމް ވިދާޅުވިޔަސް ތެދެއްވާނީ ތެދަކަށް މިސަރުކާރުން ނޫނީ އަންހެނުން ބަރަހަނާ ކޮށްގެން ޕަބްލިކަކަށް ނުދައްކާ!\nފުރަތަމަ ފަހަރަށް ރާއްޖޭގައި އިސްލާމިކް ޔުނިވަރސިޓީއެއް އުފެއްދެވީ ރައީސް ޔާމީން އެކަމުން ހެކި ދެނީ އެމަނިކުފާނުގެ ހިތްޕުޅުގައި ދީނަށް އޮތް ލޯބި .. އިދިކޮޅޭމެން ވިސްނަބަލަ ބަޔަކުބުނީމަ ދީނޭ ނުކިޔާ އަމިއްލަ ސިކުޑިން ވިސްނަބަލަ.\nމާޗް 6, 2018 13:16\nދެން ވަރިހަމަތަ އެމީހުނަށް އެހާ ދަށް ސެލެރީ އެއް ދެވުނަސް؟\nމާޗް 6, 2018 11:43\nދެން ތިވަރަށް ދީނުގެ ކަންތައް އޮޅުން ފިލާފައި ތިބޭ މީހުން ސަނާކިޔަން ތިޒާތުގެ ވާހަކަ ދެއްކީމާ ހައިރާންވޭ. ނުޙއްޤުން އެތައް ބަޔަކަށް އަނިޔާދޭއިރުވެސް ހަމަ އެކަމާ ދެކޮޅަށް ބަހެއް ނުބުނެވިފަ ތިހުންނަނީ މަޤާމުގެ ދަހިވެތިކަމުގައި. ސާބަސް\nޥަރަށްވެސް ބޮޑު ތެދުފުޅެއް!\nމާޗް 6, 2018 11:50\nމީހަކު ހޭ ބައްޔެއް ނުވާނެތަ އަޅެެ\nޢެހެން ވެރިކަންތަކާ އަޅާ ބަލާއިރު މިވެރިކަމުގައި މީހުން މަރާފައިވާ އަދަދު ގިނަ\nމާޗް 6, 2018 12:48\nމާޗް 6, 2018 12:57\nމޫނު ބުރުގާ އަޅާ މީހުން ވަޒީފާއިން ވަކިކުރީ ވެސް ތި ވަހުދަތު ބޮޑުވެގެން. ހުކުރު ހުތުބާވެސް ސިޔާސީ ކުރީ އެހެންވެ.\nމާޗް 6, 2018 13:39\nދީނީގޮތުން މިސަރުކާރުން ކުރި ގޯސް ކަންތައް.\n1. މޫނުބުރުގާ އެޅި ޓީޗަރުން ވަޒީފާއިން ވަކިކުރުން\n2. މުސްލިމު ދެ ގައުމާއި ގުޅުން ކަނޑާލުން


ކުޑަކުދިންނަށް ޙާއްސަ Archives - Albayaan\nމުނިފޫހިފިލުވުމަށް ކުރެވޭ ޢަމަލުތަކުގެ ޙުކުމަކީ ކޮބައި ހެއްޔެވެ؟\n16 March 2021 البَيَان 0\nމުނިފޫހިފިލުވުމަށް ކުރެވޭ ޢަމަލުތަކުގެ ޙުކުމަކީ ކޮބައި ހެއްޔެވެ؟ ޖަވާބު ދެއްވީ: އުސްތާޛް أبو أنس محمد حسن (حفظه الله) بسم الله الرحمن الرحيم ، الحمد لله رب العالمين، و الصلاة و السلام على رسول الله -صلوات الله و سلامه عليه- وعلى آله و صحبه أجمعين. أما بعد: ސުވާލަށް ޖަވާބު ދިނުމުގައި ނުކުތާތަކެއް ބަޔާން ކުރަމެވެ. ފުރަތަމައީ: […]\nއުފަން ދުވަސް ފާހަގަ ކުރުމަކީ ކޮންކަހަލަ ކަމެއްތޯއެވެ؟\n22 February 2021 البَيَان 0\nއުފަން ދުވަސް ފާހަގަ ކުރުމަކީ ކޮންކަހަލަ ކަމެއްތޯއެވެ؟ ޖަވާބު ދެއްވީ: އުސްތާޛް أبو أنس محمد حسن (حفظه الله) بسم الله الرحمن الرحيم ، الحمد لله رب العالمين، و الصلاة و السلام على رسول الله – صلوات الله و سلامه عليه- وعلى آله و صحبه أجمعين. أما بعد: ލޯބިވާ އަޚާއެވެ! އުފަން ދުވަސް ފާހަގަ ނުކުރެވޭނެ […]\nމަލާއިކަތްބޭކަލުންގެ ނަންފުޅުން ކުދިންނަށް ނަން ކިޔުމަކީ ކޮންކަހަލަ ކަމެއްތޯއެވެ؟\nމަލާއިކަތްބޭކަލުންގެ ނަންފުޅުން ކުދިންނަށް ނަން ކިޔުމަކީ ކޮންކަހަލަ ކަމެއްތޯއެވެ؟ ޖަވާބު ދެއްވީ: އުސްތާޛް أبو أنس محمد حسن (حفظه الله) بسم الله الرحمن الرحيم ، الحمد لله رب العالمين، و الصلاة و السلام على رسول الله -صلوات الله و سلامه عليه- وعلى آله و صحبه أجمعين. أما بعد: މަލާއިކަތް ބޭކަލުންގެ ނަންފުޅުތައް ދަރިންނަށް ކިޔުމާ މެދު […]\nކުއްޖާ ދުނިޔެއަށް އުފަންވުމުން، ޢަމަލުކުރުމަށް ސުންނަތުން ވާރިދުވެފައިވާ ކަންތައްތަކަކީ ކޮބައި ހެއްޔެވެ؟\nކުއްޖާ ދުނިޔެއަށް އުފަންވުމުން، ޢަމަލުކުރުމަށް ސުންނަތުން ވާރިދުވެފައިވާ ކަންތައްތަކަކީ ކޮބައި ހެއްޔެވެ؟ ޖަވާބު ދެއްވީ: އުސްތާޛް أبو أنس محمد حسن (حفظه الله) بسم الله الرحمن الرحيم ، الحمد لله رب العالمين، و الصلاة و السلام على رسول الله -صلوات الله و سلامه عليه- وعلى آله و صحبه أجمعين. أما بعد: ކުއްޖާ ދުނިޔެއަށް އުފަންވުމުން، […]


Kudakudhinnah Jinsee goanaa ah hiyyvarudhey candidate in primary gai vaadha eh nukureveyne: MDP\nކުޑަކުދިންނަށް ޖިންސީ ގޯނާއަށް ހިތްވަރުދޭ ކެނޑިޑޭޓުން ޕްރައިމަރީގައި ވާދައެއް ނުކުރެވޭނެ: އެމްޑީޕީ\nކުޑަކުދިންނަށް ޖިންސީ ގޯނާކުުރުމަށް ހިތްވަރުދޭ ކެނޑިޑޭޓުންނަށް ޕްރައިމަރީގައި ވާދަކުުރުމުގެ ފުރުސަތު ނުދޭނެކަމަށް އެމްޑީޕީން ބުނެފިއެވެ.\nއެޕާޓީން މިހެން ބުނެފައިވަނީ މިމަހުގެ 31ގައި އޮތް ކައުންސިލް އިންތިޚާބުގެ އެމްޑީޕީގެ ޕްރައިމަރީގައި ގއ.ކަނޑުހުޅުދޫން ވާދަކުރާާ އެއް ފަރާތްކަމުގައިވާ މަދީހާ އަބްދުﷲ ވަނީ އެރަށުގައި ދެއަހަރު ނުވާ ކުޑަކުއްޖާއަށް ގޯނާކުރިކަމަށް ތުހުމަތުކުރެވިފައިވާ ތިންބަަފައިންގެ ދިފާއުގައި ވަރަށް ބޮޑަށް ވާހަކަދައްކާފައި ވަނިކޮށެވެ.\nއެގޮތުން ރާއްޖޭގެ އޮންލައިން ނޫހެއްކަމުގައިވާ ސަންއަށް މައުލޫމާތުދެމުން މަދީހާ ވަނީ ކުއްޖާ ރޭޕްނުކުރާފަދަ މޭރުމަކުން ވާހަކަދައްކައި، އެއީ ކުއްޖާގެ މަންމަ ފަރާތުގެ އާއިލާގެ ރޭވުމެއްކަމަށް ބުނެފައެވެ.\n"ދެއަހަރު ކުއްޖަކު ތިން ފިރިހެނަކު ވެގެން ރޭޕް ކުރި ނަމަ އެކުއްޖާ އެހާ ހެޕީކޮށް، ދުވެ އުޅޭނެ ހެއްޔޭ އަހަރުމެންގެ ސުވާލަކީ. އެކުއްޖާ ދުނިޔޭގައި އޮންނާނެހޭ އެވަރު ކުރި ނަމަ. މިހާރު ފަރުވާ ދިނުމަށްފަހު މާލެއިންވެސް ވަނީ ދޫކޮށްލާފައި. އެވަރުވީ ނަމަ ކުއްޖާ ދޫކޮށްލާނެތޯ،" މަދީހާ ބުންޏެވެ. މީގެ އިތުރުން އޭނާ ވަނީ ކުއްޖާގެ މައުލޫމާތު މީޑިޔާއަށް ދިން މީހާގެ މައްޗަށް ޓެރަރިޒަމްގެ ދައުވާވެސް ކުރަންޖެހޭނެކަމަށް ބުނެފައެވެ.\nމިއާއި އެކު ގިނަ ފަރާތްތަކުން ވަނީ މަދީހާގެ ކެނޑިޑެސީ ބާތިލްކޮށް، އޭނާއަށް އިންތިޚާބުގައި ވާދަނުކުރެވޭނެ ގޮތް ހެދުމަށް ގޮވާލާފައެވެ.\nމިކަމާއި ގުޅިގެން އެމްޑީޕީ ފިޔަވަޅު އަޅާ ކޮމިޓީގެ ބައްދަލުވުމެއްވަނީ ބާއްވާފައެވެ. އެ ބައްދަލުުވުމުގެ މައުލޫމާތު "ސަން" ނޫހަށް ދެއްވަމުން ޕާޓީގެ ނައިބު ރައީސް މުހައްމަދު ޝިފާޒް ވިދާޅުވީ އެމްޑީޕީގެ ޕްރައިމަރީގައި ވާދަކުރާ ކެންޑިޑޭޓުންގެ ތެރޭގައި ކުޑަކުދިންނަށް ޖިންސީ ގޯނާކުރުމާއި، އެފަދަ ކަންކަމަށް ހިތްވަރުދޭ މީހުން ހޯދައި، އެފަދަ ފަރާތްތަކާ މެދު ފިޔަވަޅު އެޅުމުގެ މަސައްކަތް ފެށުމަށް ނިންމާފައިވާ ކަމަށެވެ.\nއެމެރިކާގައި ޓިކްޓޮކް އަދި ވީޗެޓް ޑައުންލޯޑްކުރުން މަނާކުރަނީ021 minutes ago\nColombo’s Ratmalana Airport to be used for flights between Maldives and Sri Lanka02 hours ago\nShuaib suspended from MDPs Disciplinary Committee for creating cartoon strips of leadership02 hours ago\nޑރ.ޒިޔާދުގެ މައްޗަށް ދަޢުވާކުރުމަށް އޭސީސީން ފޮނުވައިފި017 hours ago


PSIP project thakah 2.5 billion rufiyaa heydhakoffi | Mihaaru\nޕީއެސްއައިޕީ މަޝްރޫއުތަކަށް 2.5 ބިލިއަން ރުފިޔާ ހޭދަކޮށްފި\nރަށެއްގެ ނަރުދަމާގެ މަސައްކަތް ފެށުމުގެ ރަސްމިއްޔާތުގެ ތެރެއިން. މިއަހަރުގެ މިހާތަނަށް 2.5 ބިލިއަން ރުފިޔާ ވަނީ ހޭދަކޮށްފައި--ފޮޓޯ:އެމްޑަބްލިއުއެސްސީ\n18 ޖޫން 2022 - 14:07\nމިދިޔަ ފަސް މަސް ދުވަހުގެ ތެރޭގައި ސަރުކާރުން ޕީއެސްއައިޕީ މަޝްރޫއުތަކަށް 2.5 ބިލިއަން ރުފިޔާ ހޭދަކޮށްފި އެވެ.\nފިނޭންސް މިނިސްޓްރީން ހާމަކުރި ތަފާސްހިސާބުތަކުން އެނގޭ ގޮތުގައި މިހާތަނަށް އެންމެ ބޮޑު ހޭދައެއް ކުރީ ނަރުދަމާގެ މަޝްރޫއުތަކާއި ބަނދަރުތައް ހެދުމަށެވެ. ނަރުދަމާގެ މަސައްކަތްތަކަށް 370 މިލިއަން ރުފިޔާ، ރަށްރަށުގެ ބަނދަރު ހެދުމަށް 360 މިލިއަން ރުފިޔާ ވަނީ ހޭދަކޮށްފަ އެވެ.\nގޮނޑުދޮށް ހިމާޔަތްކުރުމާއި ކުނި މެނޭޖް ކުރުމުގެ މަޝްރޫއުތަކަށް ހޭދަކުރީ 350 މިލިއަން ރުފިޔާ އެވެ.\nމިދިޔަ އަހަރުގެ އެ މުއްދަތުގައި ޕީއެސްއައިޕީ ޕްރޮޖެކްޓްތަކަށް ހޭދަކުރީ 1.4 ބިލިއަން ރުފިޔާ އެވެ. އެހެންވެ، މި އަހަރުގެ މިހާތަނަށް ޕީއެސްއައިޕީ އަށް ހޭދަކޮށްފައިވަނީ މިދިޔަ އަހަރަށް ވުރެ 50 ޕަސެންޓް އިތުރު އަދަދެކެވެ.\nޕީއެސްއައިޕީ މަޝްރޫއުތައް ކަނޑައެޅުމުގައި މި އަހަރު އިސްކަންދޭނީ ދިވެހި ކުންފުނިތަކަށް ކަމަށް މިދިޔަ އަހަރުގެ ބަޖެޓު އިއުލާނުކުރި އިރު ފިނޭންސް މިނިސްޓްރީން ބުނެފައިވެ އެވެ. ދިވެހި ކުންފުނިތަކަށް ހަމައެކަނި ކުރިމަތިލެވޭ ގޮތަށް ޕްރޮކިއުމެންޓް ޕޮލިސީ އަށް ބަދަލު ވަނީ ގެނެސްފަ އެވެ.\nޕީއެސްއައިޕީ ޕްރޮޖެކްޓްތައް ހިންގުމަށް ދައުލަތުގެ މި އަހަރުގެ ބަޖެޓުގައި 6.4 ބިލިއަން ރުފިޔާ ކަނޑައަޅާފައިވެ އެވެ. އެ މަޝްރޫއުތަކަށް ދެން ބާކީ ހޭދަކުރާނީ 3.9 ބިލިއަން ރުފިޔާ އެވެ.\nފިނޭންސް މިނިސްޓްރީ ބަނދަރު ހެދުން ފެނާއި ނަރުދަމާ ތަރައްގީގެ މަޝްރޫއުތައް\nތިއަދަދު މީހުން ބިނާކުރަން ހޭދަކުރިނަމަދޯ\nކޮން ޕީއެސް ގޭމެކޭތަ މިކިޔަނީ؟\nހޭދަކުރީ ކޮމަނޑޫ ދާއިރާގެ ގޮޑި ހޯދަން 500 މިލިއަން 200 މީހުން ހަމަނުވާ ރަށްތަކުގަ މަލްޓިޕާރޕޯސް ހޯލް އަޅަން، ރަށާއި އެކަށީގެން ނުވާ ބަދަރު


Vakkan kuraa sarukaarakaa eku MDP onnaakah neydheyne: Nasheed\nވައްކަން ކުރާ ސަރުކާރަކާއެކު އެމްޑީޕީ އޮންނަން ބޭނުމެއް ނޫން: ނަޝީދު\n27 މާރޗް 2021 - 13:10:10\nވެންޓިލޭޓަރުގެ ކޮރަޕްޝަނުގައި ސަރުކާރު ބައިވެރިވެފައިވާތަން ފެންނަ ކަމަށާއި ވައްކަން ކުރާ ސަރުކާރަކާއެކު އެމްޑީޕީ އޮންނާކަށް ނޭދެނެ ކަމަށް އެމްޑީޕީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nމަޖިލީހުގެ ރައީސް މުހައްމަދު ނަޝީދު ކުރެއްވި ޓްވީޓެއްގައި ވިދާޅުވީ ވެންޓިލޭޓަރުގެ މައްސަލާގައި މަތި ޖެހުނަދީފިނަމަ ރާއްޖޭގެ ރައްޔިތުންނަށް އިތުރަށް ލިބޭނެ ގެއްލުން ބޮޑުވާނެ ކަމަށެވެ.\n"ސަރުކާރު މިކަމުގައި ބައިވެރިވާފަތަން ފެންނަނީ. ވައްކަން ކުރާ ސަރުކާރަކާއެކީ އެމްޑީޕީ އޮންނާކަށް ނޭދޭނެ،" ނަޝީދު ވިދާޅުވި އެވެ.\nއެގޮތަަށް ޓްވީޓް ކުރެއްވުމުގެ ކުރިން ރައީސް ނަޝީދު ވަނީ ޕްރޮސެކިއުޓާ ޖެނަރަލް ހުސެއިން ޝަމީމް އާއި އެންޓި ކޮރަޕްޝަން ކޮމިޝަން (އޭސީސީ) ގެ ރައީސާ މަރިޔަމް ޝިއުނާގެ އިތުބާރު ނެތްކަމުގެ ވޯޓު ނެގުމަށް އެމްޑީޕީގެ ގައުމީ މަޖިލީހުގެ ވަޓްސް އެޕް ގްރޫޕަށް ފޮނުއްވި މެސެޖެއްގައި ގޮވާލައްވާފަ އެވެ.\nވެންޓިލޭޓަރުގެ ހިޔާނާތާ ގުޅޭ މައްސަލައިގައި ދައުވާ ނުކުރަން މީގެކުރިން ޕްރޮސެކިއުޓާ ޖެނެރަލްގެ އޮފީހުން ނިންމި ނިންމުމަށް ބަދަލުނުގެންނަން އެ އޮފީހުން ނިންމުމާއެކު ގިނަ ބަޔަކު އަންނަނީ ފާޑުކިޔަމުންނެވެ.\nދުބާއީގެ އެގްޒެކިއުޓާސް ޖެނެރަލް ޓްރޭޑިންއިން ހެލްތް މިނިސްޓްރީއާ އެކު ވެފައިވާ އެއްބަސްވުމުގެ ދަށުން 75 ވެންޓިލޭޓަރު ރާއްޖެ ގެނައުމަށް ހަވާލުކުރި ނަމަވެސް ލިބުނީ އެންމެ 15 ވެންޓިލޭޓަރެވެ. ބާކީ 60 ވެންޓިލޭޓަރު ނުލިބިވާއިރު އެ ލިބޭނެ ކަމަށް ނުބެލެވޭ ކަަމަށް މިފަހުން ހެލްތު މިނިސްޓަރު އަހުމަދު ނަސީމް ވެސް ވިދާޅުވެފައިވެ އެވެ.


ރާއްޖޭގެ ގައުމީ އަންހެން ކުރިކެޓު ޓީމު ކުޅުނު ފުރަތަމަ ވާދަވެރި މެޗުން ބަލިވެއްޖެMikal News\n18 ޖެނުއަރީ 2020 ( ހޮނިހިރު )\nރާއްޖޭގެ ގައުމީ އަންހެން ކުރިކެޓު ޓީމު ކުޅުނު ފުރަތަމަ ވާދަވެރި މެޗުން ބަލިވެއްޖެ\n3 ޑިސެމްބަރ 2019, 9:00 |\nރާއްޖޭގެ ގައުމީ އަންހެން ކުރިކެޓު ޓީމެއް އެކުލަވާލުމަށްފަހު އެޓީމު ބައިވެރި ފުރަތަމަ ވާދަވެރި މުބާރާތްކަމަށްވާ ސާފު ގޭމްސްގެ އޯޕަނިން މެޗުގައި ސާފު ގޭމްސް ބޭއްވޭ ނޭޕާލާއި ވާދަކޮށް ބަލިވެއްޖެއެވެ. ނޭޕާލުގެ ސަޕޯޓަރުންގެ ކުރިމަތީގައި ތަޖުރިބާ މަދު ޒުވާން ދިވެހި ޓީމަށް އެދެވޭ ކުޅުމެއް ނުދެއްކި މިމެޗު ނިމިގެން ދިޔައީ 10 ވިކެޓުން ނޭޕާލުގެ ޓީމު ކުރި ހޯދައިގެނެވެ.\nކުރިކެޓުގައިވެސް ނަން މަޝްހޫރު ސައުތު އޭޝިއާގެ ކުރިކެޓު މުބާރާތުގައި އަލަށް ވާދަވެރި މެޗަކަށް ނިކުތް ދިވެހި ޓީމުން ޓޮސް ދިމާކޮށްގެން ބެޓުކުރުމަށް ނިކުތެވެ. ބެޓުކުރުމަށް ނިކުމެ 10 އޯވަރުތެރޭ ހުރިހާ ކުޅުންތެރިން ނުބައިވެގެން ދިވެހި ޓީމަށް ހަމަކުރެވުނީ އެންމެ 16 ލަޑެވެ. ދިވެހި ޓީމުން އެންމެ ރަގަޅަށް ކުޅެފައިވަނީ9ލަޑާއި4ލަޑު ހެދި ހަމްޒާ އާއި ހަފުސާއެވެ.\nޖަވާބުގައި ކުޅެން ނިކުމެ ނޭޕާލު ޓީމުން ފުރަތަމަ އޯވަރުތެރޭ ދިވެހި ޓީމަށްވުރެ އިތުރަށް ލަޑު ހަމަކޮށް މެޗު ނިންމާލިއެވެ. ނޭޕާލު ޓީމުން ކުޅެން ނިކުތް ކަޖާލް ޝްރެސްޓާ އެންމެ5ބޯޅައިން ދިވެހި ޓީމު ބަލިކުރިއެވެ. ޖަކާލް އާއިއެކު ނިކުތް ސީޓާ މަގަރު އެއްވެސް ބޯޅައަކާއި ކުރިމަތިލާކަށް ނުޖެހުނެވެ.\nއަލަށް ވާދަވެރި މުބާރާތެއްގައި ބައިވެރިވެފައިވާ ދިވެހި ޓީމު މާދަމާ ނިކުންނާނީ ވަރުގަދަ ސްރީލަންކާ އާއި ދެކޮޅަށެވެ.\nއިތުރު ލިޔުންކްރިކެޓްފުވައްމުލަކު ކްރިކެޓް\nTags: ކްރިކެޓް, ފުވައްމުލަކު ކްރިކެޓް\nޔޫސުފު ދީދާތަށް ބަޑީގެ ހަމަލާއެއް އަމާޒުކޮށްފި\nހިމަބިހި ވެކްސިން ޑޯޒް ފުރިހަމަ ނުކުރާ ދަރިވަރުންނަށް ވެކްސިން ދޭން މަޝްވަރާ ކުރަނީ\nއެމްޑީޕީގެ ޕްރައިމަރީ: ޓިކެޓަށް އެދި ކުރިމަތިލާފައިވާ ފަރާތްތައް އާންމުކޮށްފި\nއިންޑިއާއިން އަމަލުކުރަންފެށި މުސްލިމުންނާއި ދެކޮޅު ރައްޔިތުކަމުގެ ގާނޫނަށް މައިކްރޯސްފްޓްގެ ސީއީއޯ ފާޑުކިޔައިފި


Anni akee kaafareh | Bithufangi\n1967 ވަނަ އަހަރު ގ. ކެނެރީގެއަށް އުފަން މުހަންމަދު ނަޝީދަކީ ހުޅަނގުގެ ފަރާތްތަކަށް "ޑިމޮކްރަސީގެ ޗެމްޕިއަން" އެވެ. ހިއުމަން ރައިޓްސް އާއި ތިމާވެށި ހިމާޔަތް ކުރުމުގައި އަރާހުންނެވި ބޭފުޅެކެވެ. ރާއްޖޭގައި ފުރަތަމަ ފަހަރަށް ޑިމޮކްރެޓިކް ވެރިކަމެއް ކުރެއްވި ބޭފުޅާއެވެ. ހުޅަނގުގެ "ރަން ދަރި" އެވެ.\nނަމަވެސް ދިވެހިންނަށް ނަޝީދު ފެންނަކީ ތަފާތު މިޒާޖެއްގެ ބޭފުޅެއްގެ ގޮތުގައެވެ. ދިވެހިންނަށް އެމަނިކުފާނު ދައްކަވަނީ ޑިމޮކްރަސީގެ ނަމުގައި ވެރިކަމުގެ ދަހިވެތިކަމުގައި އުޅޭ އައްޓި މަހެއްގެ މިސާލެވެ. ދިވެހި ރަށްވެއްސެއްގެ ނަމުގައި ގައުމުގެ އިގްތިޞޯދު ފުނޑާލަން މަސައްކަތް ކުރާ ގައްދާރެއްގެ މިސާލުގައެވެ. ވެރިކަމުގެ ބާރުތައް ބޭނުންކޮށްގެން ރައްޔިތުންގެ ލާބަޔަށް ކަމަށް ބުނެ އާއިލާއާ ގާތް ރައްޓެހިންގެ ޖީބުތައް ދައުލަތުގެ ބައިތުލްމާލުން "ކޮޅާލައިގެން " ފުރަން މަސައްކަތް ކުރެއްވި ވަގެއްގެ މިސާލުގައެވެ.\nރައްޔިތުންނަށް ހެޔޮ ވެރިކަމެއް ކޮށްދިނުމުގެ ނަމުގައި ރައްޔިތުން ބަނޑަށް ޖައްސާ އަނގަޔާ އަތާ ދިމާނުވާވަރު ކުރި މަކަރުވެރިއެއްގެ މިސާލުގައެވެ. ޑިމޮކްރަސީގެ ނަމުގައި ހުދުމުހުތާރުކަމުގެ ތާކިހާ ތުރުކުރައްވައިގެން ހުންނެވި އެދުރެއްގެ ގޮތުގައެވެ. މިނިވަންކަމުގެ ނަމުގައި ލިވާތުކުޅިއާ ސިހާގުކުރުމަށް ހިތްވަރު ދެއްވާ ބޭފުޅެއްގެ ގޮތުގައެވެ. ތިމާވެށި ހިމާޔަތް ކުރުމުގެ މިސާލުގައި މޫސުމަށް އަންނަ ބަދަލުތަކަށް ހަޖޫޖައްސަވާ ބޭފުޅެއްގެ މިސާލުގައެވެ.\nއަދުލުވެރިކަމަށް މަސައްކަތް ކުރާ އެހެނަސް އިންސާފަށް ޤަދަރު ނުކުރާ ބޭފުޅެއްގެ މިސާލުގައެވެ. އިގްތިސޯދީ މާހިރެއްގެ ނަމުގައި ގައުމު ދަރުވާލި ހިޔާނާތްތެރިއެއްގެ މިސާލުގައެވެ. މަސްތުވާތަކެއްޗާ ދެކޮޅަށް މަސައްކަތްކުރާ އެކަމަކު މަސްތުވުމަށް ހިތްވަރު ދޭ "ގަންޖާ ބޮލެއް" ގެ މިސާލުގައެވެ. އިޖްތިމާއީ ބޮޑު ބަލިމަޑުކަމެއް ރާއްޖެއަށް ވެރިކުރުވި "ވަބާ" އެއްގެ މިސާލުގައެވެ. ޤައުމިއްޔަތު ހިމާޔަތް ކުރުމުގެ ބަދަލުގައި ގައުމު ވިއްކާލަން މަސައްކަތް ކުރި ޚާއިނެއްގެ މިސާލުގައެވެ. ދިވެއްސަކަށް ވެހުރެ ދިވެހިންގެ އިސްލާމީވަންތަ ސަގާފަތް ވަޅުޖެއްސި މަކަރުވެރިއެއްގެ މިސާލުގައެވެ.\nދީން ހިމާޔަތް ކުރުމުގެ ނަމުގައި މާތްވެގެންވާ އިސްލާމްދީނަށް ފުރައްސާރަކޮށް ހަޖޫޖެހި މަލްޢޫނެއްގެ މިސާލުގައެވެ. ރަސޫލާއަށް ޞަލަވާތް ކިޔެވުމުގެ ބަދަލުގައި އެކަލޭގެފާނަށް ފުރަށްސާރަކުރި " އަބޫޖަހުލެއްގެ" މިސާލުގައެވެ. އިސްލާމްދީން މި ގައުމުން ފޮހެލުމަށް މަސައްކަތް ކުރާ ކާފަރެއްގެ މިސާލުގައެވެ.\nބަލަދު އަރަނީ ހަމައެކަނި ރާއީސް ކަމުގެތޯއެވެ؟


Sarukaaruge maalee siyaasathun rufiyaa ge agu dhahvun noon kameh nuvaane: Ghassan\nސަރުކާރުގެ މާލީ ސިޔާސަތުން ރުފިޔާގެ އަގު ދަށްވުން ނޫން ކަމެއް ނުވާނެ: ޣައްސާން\nމަޖިލީހުގެ ގުރައިދޫ ދާއިރާގެ އިދިކޮޅު މެންބަރު މުހައްމަދު ޣައްސާން މައުމޫން އިއްޔެ ބަޖެޓު ބަހުސްގައި ވާހަކަ ދައްކަވަނީ. -- ފޮޓޯ: މަޖިލިސް\nއަންނަ އަހަރަށް ސަރުކާރުން ހިންގަން ރާވާފައިވާ މާލީ ސިޔާސަތުން ދިވެހި ރުފިޔާގެ އަގު ވެއްޓިގެން ދިއުން ނޫން ކަމެއް ނުވާނެ ކަމަށް ރައްޔިތުންގެ މަޖިލީހުގެ ގުރައިދޫ ދާއިރާގެ މެންބަރު އަދި އިދިކޮޅު ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) ގެ ނާއިބް ރައީސް މުހައްމަދު ޣައްސާން މައުމޫން ވިދާޅުވެއްޖެ އެވެ.\nއަންނަ އަހަރަށް ސަރުކާރުން މަޖިލީހަށް ހުށަހަޅާފައިވާ 34.7 ބިލިއަން ރުފިޔާގެ ބަޖެޓާ ގުޅޭ ގޮތުން ކުރިއަށްދިއަ ބަހުސްގައި، އިއްޔެގެ ޖަލްސާގައި ވާހަކަ ދައްކަވަމުން ޣައްސާން ވަނީ، އަންނަ އަހަރަށް ސަރުކާރުން ހިންގަން ރާވާފައިވާ ކައުންޓާސިސްލިކަލް ފިސްކަލް ޕޮލިސީއާ މެދު ވަރަށް ބޮޑަށް ސުވާލު އުފައްދަވައިފަ އެވެ.\nމިގޮތުން، ކައުންޓާސިސްލިކަލް ޕޮލިސީއެއްގެ ދަށުން އިގުތިސޯދު އަޑިއަޅާ ދަނޑިވަޅެއްގައި އާއްމު ގޮތެއްގައި ކުރާ ކަމަކީ ސަރުކާރުން ކުރާ ހޭދަ މަތިކޮށްފައި، ޓެކްސޭޝަން ދަށްކުރުންކަން އޭނާ ފާހަގަކުރެއްވި އެވެ.\nނަމަވެސް، އަންނަ އަހަރުގެ ބަޖެޓުގައި ބައެއް ބާވަތްތަކުން އިމްޕޯޓް ޑިޔުޓީ ބޮޑުކުރަން ހިމަނާފައިވާއިރު، އޭގެ ސަބަބުން މުދަލުގެ އަގު އުފުލި، ގެއްލުންވާނީ މިހާރުވެސް ކޮވިޑް-19 އާ ގުޅިގެން ނިމަކެތިވެފައިވާ އާއްމު ރައްޔިތުންނަށްކަމަށް ޣައްސާން ވިދާޅުވި އެވެ.\nފިސްކަލް ޕޮލިސީއާމެދު ސުވާލު އުފައްދަވާ ޣައްސާން ވިދާޅުވީ ސަރުކާރުން ވިސްނާފައިވާ ސިޔާސަތަކީ އެމެރިކާ، އިނގިރޭސިވިލާތް އަދި އީޔޫ ފަދަ ބައިނަލްއަގުވާމީ މާލީ އިދާރާތައް ގަބޫލުކުރާ ގްލޯބަލް ކަރަންސީގެ ގައުމުތަކުގައި މަސައްކަތްކުރާނެ ސިޔާސަތެއް ކަމަށެވެ.\nނަމަވެސް މި ހާލަތުގައި ސިޔާސަތުތައް ފަރުމާކުރަންޖެހޭނީ ރާއްޖޭގެ ކުޑަ އިގުތިސޯދަށް ރިއާއަތް ކޮށްގެން ކަމަށް ޣައްސާން ތަކުރާރުކޮށް ވިދާޅުވި އެވެ.\n"ރާއްޖެއަކީ ވަރަށް ކުޑަކުޑަ ގައުމެއް. 100 ޕަސަންޓް އިމްޕޯޓަށް ބަރޯސާވާ ވަރަށް ކުޑަ އިގުތިސޯދެއް ގެންގުޅޭ ގައުމެއް ރާއްޖެއަކީ. އަޅުގަނޑުމެން މި ގޮތަށް ކައްތައްކޮށްފިނަމަ، ދިވެހި ރުފިޔާގެ އަގު ވެއްޓިގެން ދިއުން ނޫން އެހެން ކަމެއް ހާސިލުވާނެ ކަމަކަށް ނުދެކެން،" އޭނާ ވިދާޅުވި އެވެ.\nމީގެ އިތުރުންވެސް ޣައްސާން ވަނީ ބަޖެޓުގައި ހިމެނިފައިވާ ހަރަދުތަކާއި އާމްދަނީގެ އަދަދުތަކަށްވެސް އަލިއަޅުވާލައްވައި، އެ އަދަދުތައް ދެކޮޅު ނުޖެހޭކަމަށް ވިދާޅުވެ ގިނަ ނުކުތާތަކެއް ފާހަގަ ކުރައްވައިފަ އެވެ.\nމިގޮތުން، ޣައްސާން ވިދާޅުވީ އަންނަ އަހަރު އާމްދަނީގެ ބޮޑުބައެއް ހަތް ލައްކަ ޓޫރިސްޓުން އަންނާނެކަމަށް ބަލައިގެން ހިމަނާފައިވާއިރު، ކޮވިޑް-19 އިގެ ހާލަތުގެ އިތުރުން ރާއްޖެއަށް އެންމެ ގިނައިން ޓޫރިސްޓުން އަންނަ ޗައިނާއާއެކު މިހާރު ފެންނަމުންދާ ކޯޅުމުގެ ސަބަބުން އެ އަދަދަށް ފަތުރުވެރިން އަންނާނެކަމަށް ގަބޫލުކުރަން އުނދަގޫ ކަމަށެވެ.\nއާމްދަނީގެ ތެރޭގައި ހިމެނޭ ހިލޭ އެހީގެ ގޮތުގައި 2.2 ބިލިއަން ރުފިޔާ ބަޖެޓުގައި ހިމެނިފައިވާއިރު، އޭގެ ތެރެއިން 75 ޕަސަންޓް ބަރޯސާކޮށްފައިއޮތް އިންޑިއާގައި މިހާރުވެސް ޓެކްނިކަލް ރިސެޝަނެއް އިއުލާނުކޮށްފައިވާކަންވެސް އޭނާ ފާހަގަކުރެއްވި އެވެ.\nއިތުރަށް ވިދާޅުވީ ބޮންޑާއި ސުކޫކު ވިއްކައިގެން ބޮޑު އަދަދެއް ލިބޭނެކަމަށް އަންދާޒާކޮށްފައި ވީ ނަމަވެސް، ރާއްޖޭގެ ކްރެޑިޓް ރޭޓިން ދަށްކުރުމުގެ ކުރިންވެސް ބޮންޑުވިއްކަން ދަތިތަކާ ކުރިމަތިވި ކަމަށެވެ.\nއެހެންކަމުން، ސަރުކާރުން އަންދާޒާކޮށްފައި މިންވަރަށް ބޮންޑާއި ސުކޫކު ވިއްކައިގެން އާމްދަނީ ލިބޭނެކަމާމެދު ޣައްސާން ވަނީ ސުވާލު އުފައްދަވައިފަ އެވެ.\n"ހަރަދު ކުޑަކުރަންޖެހޭ. ރިކަރަންޓް ހަރަދު ކުޑަކުރަންޖެހޭ. ޑެފިސިޓް ކުޑަކުރަންޖެހޭ. ސީދާ ރައްޔިތުންގެ އަތަށް ފައިސާ ދެވޭނެ ނިޒާމެއް އަޅުގަނޑުމެން ގާއިމުކުރަންޖެހޭ. ދައުލަތަށް އާމްދަނީ އިތުރުކުރެވޭނެ ކަހަލަ މަޝްރޫއުތަކަށް ހަރަދު ކުރަންޖެހޭ. މިހުރީ ވަރަށް ބޮޑެތި ކަންތައްތައް،" އޭނާ އިތުރަށް ވިދާޅުވި އެވެ.\nމިގޮތަށް އޮވެގެން ބަޖެޓު ފާސްކޮށްފިނަމަ ރާއްޖެ ވެއްޓިފައިއޮތް އަނދަވަޅުން އިތުރަށް ދާނީ އަޑިއަށް ކަމަށާއި، މަޖިލީހުގެ ހުރިހާ މެންބަރުންވެސް އަލުން ވިސްނައި، ބަޖެޓު އަނބުރާ ގެންގޮސް، ބޮޑެތި އިސްލާހުތަކެއް ގެނައުމަށް އޭނާ ވަނީ ގޮވާލައްވައިފަ އެވެ.\nޕީޕީއެމް ރައްޔިތުންގެ މަޖިލިސް ދައުލަތުގެ ބަޖެޓް + އެމްއެމްއޭ ފިނޭންސް މިނިސްޓްރީ ޣައްސާން މައުމޫން ދައުލަތުގެ އާމްދަނީ އިބްރާހިމް އަމީރު ޕީއެސްއައިޕީ އަލީ ހާޝިމް އެކޮންމިކް ރިލީފް ޕެކެޖް ދައުލަތުގެ ދަރަނި


އަމާޒަކީ އިސް މަގާމުތަކުގައި އަންހެނުންގެ ނިސްބަތް އިތުރުކުރުން: ޖެންޑާ | | Sangu News\nއަމާޒަކީ އިސް މަގާމުތަކުގައި އަންހެނުންގެ ނިސްބަތް އިތުރުކުރުން: ޖެންޑާ\n11 އޮކްޓޯބަރ 2020 - 12:38\nއަމާޒަކީ އިސް މަގާމުތަކުގައި އަންހެނުންގެ ނިސްބަތް އިތުރުކުރުން ކަމަށް ޖެންޑާ މިނިސްޓްރީން ބުނެފިއެވެ.\nމިއަދު ފާހަގަކުރަމުންދާ ބައިނަލްއަޤްވާމީ އަންހެން ކުދިންގެ ދުވަހާ ގުޅިގެން ޖެންޑަރ މިނިސްޓްރީން ނެރުނު ނޫސްބަޔާނެއްގައި ވަނީ އަންހެން ކުދިންނާއި އަންހެނުން ބާރުވެރިކުރުވުމަށް ސަރުކާރުން ގިނަ މަސައްކަތްތަކެއް ކުރަމުންއަންނަކަމަށެވެ.\nއެގޮތުން މައިގަނޑު ގޮތެއްގައި މި މަސައްކަތްތައް އަމާޒުވެފައިވަނީ އަންހެން ކުދިން އެކުދިންގެ އަމިއްލަ ނަފްސާއި މެދު ދެކޭގޮތް ހަރުދަނާކޮށް ކޮންމެ ކުއްޖަކީވެސް ޤާބިލުކަން ހުރި ކުއްޖެއްކަމާއި، މާދާމާގެ އިސް މަޤާމުތަކުގައި އަންހެނުންގެ ނިސްބަތް އިތުރުކުރުމަށްކަމަށް ޖެންޑަރ މިނިސްޓްރީން ބުނެއެވެ.\nސަރުކާރުން މިގޮތަށް އަމާޒު ހިފާފައިވާއިރު އަންހެން ކުދިންނަށް ކުރާ އަނިޔާ ހުއްޓުވުމަށް ކުރަންޖެހޭ އެންމެހާ މަސައްކަތްތަކަކީ އިސްކަންދީގެން ކުރާކަމެއްކަމަށް ޖެންޑަރ މިނިސްޓްރީގެ ދަށުން ހިންގަމުން އަންނަ ޗައިލްޑް އެންޑް ފެމިލީ ޕްރޮޓެކްޝަން ސަރވިސް ބުނެއެވެ.\nއެގޮތުން އަންހެން ކުދިން ބާރުވެރިކުރުވުމަށްޓަކައި ޚާއްސަ މަސައްކަތެއް ކުރުމަށް އ.ދ އިން ކަނޑައަޅާފައިވަނީ، ތަފާސް ހިސާބުތަކުންވެސް ނަތީޖާގެ ހަމަހަމަކަން ހާސިލްވުމުގައި ގޮންޖެހުންތައް ހުރުމާއި މިކަންތައްތަކަށް އިސްކަމެއް ދީގެން އިތުރު މަސައްކަތްތަކެއް ކުރަންޖެހިފައިވުމުން ކަމަށް މިނިސްޓްރީން ބުނެއެވެ.\nމިއަހަރުގެ ބައިނަލްއަޤްވާމީ އަންހެން ކުދިންގެ ދުވަސް ފާހަގަކުރުމަށް އ.ދ އިން ކަނޑައަޅާފައިވާ ޝިއާރަކީ "My Voice: Our Equal Future" އެވެ.\nކޮންމެ އަހަރެއްގެ އޮކްޓޫބަރު މަހުގެ 11 ވަނަ ދުވަހަކީ ބައިނަލްއަޤްވާމީ ގޮތުން ފާހަގަ ކުރާ އަންހެން ކުދިންގެ ދުވަހެވެ. މިދުވަސް ބައިނަލްއަޤްވާމީ ގޮތުން ފާހަގަ ކުރާ އަންހެން ކުދިންގެ ދުވަހުގެ ގޮތުގައި އދ އިން ކަނޑައަޅާފައިވަނީ 19 ޑިސެންބަރު 2011 ވަނަ އަހަރުއެވެ.\nވަންނާނެ ތަނެއް ނެތި ތިބި މީހުން ގުޅިފަޅަށް ގެންދަނީ\nރުގްޔާގެ ނަމުގައި އަނިޔާ ލިބުނު އާއިލާގެ ރައްކާތެރިކަން ދަނީ ކަށަވަރު ކުރަމުން: ޖެންޑާ\nތިނަދޫގައި 13 އަހަރުގެ ކުއްޖަކަށް އަނިޔާ ކުރި މައްސަލައެއް ބަލަނީ


Raees Yameen Ge Rakkaatherikan Kashavarukohdheyn Muizzu Govaalaifi - Vaguthu\nރައީސް ޔާމީން އާއި މުއިއްޒު ރަސްމިއްޔާތެއްގައި ބައިވެރިވަނީ\nކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ ރައްކާތެރިކަން ކަށަވަރުކޮށް ދެއްވުމަށް ސަލާމަތީ ބާރުތަކަށް އިލްތިމާސް ކުރާ ކަމަށް މާލޭގެ އިންތިޚާބީ މޭޔަރު، އިދިކޮޅު ޕީޕީއެމްގެ ނައިބު ރައީސް ޑރ. މުޙައްމަދު މުޢިއްޒު ވިދާޅުވެއްޖެއެވެ.\nމުއިއްޒު މިގޮތަށް ވިދާޅުވެފައި ވަނީ، އެމަނިކުފާނަށް އަމާޒުކޮށް ބޮމުގެ ހަމަލާއެއް ދިނުމަށް މީހަކު ގޮވާލުމާއި ގުޅިގެން ކުރެއްވި ޓްވީޓެއްގައެވެ.\nމީސްމީޑިއާގައި އަލީ ޔާސިރު ނަމަކަށް ކިޔާ މީހަކު ވަނީ ރޭގެ ވަގުތެއްގައި ކުރީގެ ރައީސް ނަޝީދަށް ދީފައިވާ ބޮމުގެ ހަމަލާއަކީ ރައީސް ޔާމީން އިސްވެ ހުންނަވައިގެން ދިން ހަމަލާއެއް ގޮތަށް ސިފަކޮށްފައެވެ.\nއެކަމާއި ގުޅިގެން ޑރ. މުއިއްޒު ވިދާޅުވީ، ޤައުމު އިތުރަށް ހަލަބޮލިވާނެ އެއްވެސް ޖާގައެއް އަދި މިކަހަލަ ފިތުނަވެރި ދޮގުވާހަކަ ފެތުރުމުގެ ފުރުސަތުތެއް މި ނާޒުކު ދަނޑިވަޅު ނުދިނުމަށް ސަރުކާރަށާ ސަލާމަތީ ބާރުތަކަށް އިލްތިމާސްކުރާ ކަމަށެވެ.\nޤައުމު އިތުރަށް ހަލަބޮލިވާނެ އެއްވެސް ޖާގައެއް އަދި މިކަހަލަ ފިތުނަވެރި ދޮގުވާހަކަ ފެތުރުމުގެ ފުރުޞަތެއް މި ނާޒުކު ދަނޑިވަޅު ނުދިނުމަށް ސަރުކާރަށާ ސަލާމަތީ ބާރުތަކަށް އިލްތިމާސްކުރަން.އަދި ރައީސް ޔާމީންގެ ރައްކާތެރިކަން ކަށަވަރުކޮށް ދެއްވުމަށް ސަލާމަތީ ބާރުތަކަށް އިލްތިމާސްކުރަން https://t.co/hEmSSXoaTo\nރައީސް ޔާމީން ގެއަށް ބަދަލު ކުރައްވާފައި ވަނީ މީގެ ހަފްތާއެއް ކުރިންނެވެ. އެމަނިކުފާނު ގެއަށް ބަދަލު ކުރައްވާފައި ވަނީ މާފުށި ޖަލު އޮފިސަރުން ފައްސިވަމުންދާތީ އެވެ.\nމެއި 7, 2021 20:11\nޥަގުންތޯ ހިމާޔަތް ކު ރަންވީ ގމ ރ.\nމެއި 7, 2021 21:18\nކަލޭ ހާދަބާރަކަށް ތިތެޅިގަތީ ! މޭޔަރުކަމަށް އާދެވުނަސް ޔާމީނު ޖަލުން ނެރެން ކުރާ މަސައްކަތް ކާމިޔާބެއް ނުވާނެ !\nމެއި 7, 2021 22:12\nކޮންތާކުން ވައްކަންކުރީ ކަލޭގެ ގެއިންތަ\nމެއި 7, 2021 23:11\nމީހުންނަށް ވަގަށް ގޮވާނީ ހުސްވަގުން\nމި ރާއްޖޭގަ ވެ ރިކަންކު ރިމީހުން ތެ ރރެއިން ތިޔަ ބުނާ\nޥައްކަންނުކު ރާމީހަކު ކަލޭ ދައްކަބަލަ ހައްހައް ގުދޯގުދޯ ނުގޮވާ ތާ ރީޚް ދި ރާސާ ކޮށްލާ ކޮއްކޮމެން\nޥަ ރަށް ސަލާމް


Miee China Kunfunithakuge Massaikkathuge Speed Raajje Ah Beynunvaa Vagutheh: Shahidh\nމިއީ ޗައިނާ ކުންފުނިތަކުގެ މަސައްކަތުގެ ސްޕީޑު ރާއްޖެއަށް ބޭނުންވާ ވަގުތެއް: ޝާހިދު\nޗައިނާގެ ސަފީރު އަދި ފޮރިން މިނިސްޓަރު ޝާހިދު ނޫސްވެރިންގެ ބައްދަލުވުމެއްގައި: ފޮޓޯ / ހާތާވީސް އޮންލައިން\nކޮވިޑް-19 އާ ގުޅިގެން ރާއްޖޭގައި ގާއިމް ކުރާ ކަރަންޓީން ފެސިލިޓީތައް ގާއިމް ކޮށްދިނުމުގައި ޗައިނާގެ ކޮންސްޓްރަކްޝަން ކުންފުނިތައް ހަރަކާތްތެރިވެ އެކަމުގައި އެހީތެރިކަން ފޯރުކޮށްދެމުން ގެންދާތީ ފޮރިން މިނިސްޓަރު އަބްދުﷲ ޝާހިދު ޝުކުރު އަދާކުރައްވައިފިއެވެ.\nޝާހިދު ކުރެއްވި ޓްވީޓެއްގައި މިއަދު ވިދާޅުވީ މިފަދަ ދަނޑިވަޅެއްގައި ޗައިނާގެ އެކްސްޕާޓުންގެ އެހީތެރިކަމާއި އެމީހުން މިފަދަ މަސައްކަތް ކުރުމުގައި ހުންނަ ސްޕީޑަކީ ރާއްޖެއަށް މިވަގުތު ވަރަށް ބޭނުންތެރި ކަމެއް ކަމަށެވެ.\nSincerely thank the construction companies from China assisting the Maldives to build much-needed temp. quarantine facilities at this critical time. I am certain that, as we race against time to contain #covid19, Chinese expertise and speed will be an immense help to our nation! https://t.co/bax6ffchvc\nޗައިނާއިން ރާއްޖެއަށް ކަނޑައަޅުއްވާފައި ހުންނަވާ ސަފީރު ޒާންގް ލިޒޯންގް ކުރެއްވި ޓްވީޓެއްގައި ވިދާޅުވީ ހުޅުމާލޭގައި ގާއިމްކުރާ 300 އެނދުގެ މެޑިކަލް ފެސިލިޓީ ނިންމުމުގެ މަސައްކަތުގައި އެހީތެރިވުމަށް ބީޔޫސީޖީގެ 40 މުވައްޒަފުން އެ މަސައްކަތުގައި ބައިވެރިވެ އެހީތެރިކަން ފޯރުކޮށްދެމުން އަންނަ ކަމަށެވެ.\nރޭ ނޭޝަނަލް އިމަޖެންސީ އޮޕަރޭޝަން ސެންޓަރުން ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން އެ ސެންޓަރުގެ ތަރުޖަމާން މަބްރޫކް އަޒީޒް ވިދާޅުވީ ހުޅުމާލޭގައި މެޑިކަލް ފެސިލިޓީއެއް ހެދުމަށްޓަކައި 36 މިލިއަން ރުފިޔާ ހަރަދުކޮށްފައިވާ ކަމަށެވެ. އޭގެތެރެއިން 16.4 މިލިއަން ރުފިޔާއަކީ އެތަނުގެ ސިވިލް މަސައްކަތް ކުރުމަށް ކަމަށާއި އަދި އެތަނަށް ބޭނުންވާ ތަކެތި ގަތުމަށް 19.5 މިލިއަން ރުފިޔާ ހަރަދުކޮށްފައިވާ މަބްރޫކް ވިދާޅުވިއެވެ. އޭނާ ވިދާޅުވީ ފަރުކޮޅުފުށީގައި ގާއިމްކޮށްފައިވާ ކަރަންޓީން ފެސިލިޓީއަށް 5.9 މިލިއަން ހަރަދު ކުރިފަހުން 1.4 މިލިއަން ރުފިޔާ ހަރަދު ކޮށްފައިވާ ކަމަށެވެ.\nއެތަން ތަރައްގީ ކުރަމުން އަންނަނީ ހުޅުމާލޭގައި ހުންނަ ޓްރީ ޓޮޕް ހޮސްޕިޓަލު ކުރިމަތީގައި އޮންނަ ހުސް ބިމުގައެވެ. އެތަން ތަރައްގީ ކުރަނީ ސާވިސް ބިލްޑިން އަދި އެކަމޮޑޭޝަން ބްލޮކެއް ވެސް ހިމެނޭ ގޮތަށެވެ.\nސާވިސް ބިލްޑިންގެ ބޭނުމަކީ ލޯންޑަރީއާ ވޭސްޓު މެނޭޖުމަންޓޫ އަދި ބަދިގެއެއްގެ ހިދުމަތްތައް ދިނުން ކަމަށް މަބްރޫކް ވިދާޅުވިއެވެ. އެކޮމަޑޭޝަން ބްލޮކްގެ ބޭނުމަކީ އެތަނުގައި މަސައްކަތް ކުރާ ޑޮކްޓަރުންނާއި އަދި ނަރުހުން ބެހެއްޓުން ކަމަށްވެސް މަބްރޫކް ވިދާޅުވިއެވެ.


ޔޫރަޕް ފުޓުބޯޅަ އަލުން އެނބުރި މި ހަފްތާގައި އަންނަނީ – DhiDaily\nޔޫރަޕް ފުޓުބޯޅަ އަލުން އެނބުރި މި ހަފްތާގައި އަންނަނީ\nގާތްގަނޑަކަށް4މަހުގެ މެދުކެނޑުމަކަށްފަހު ޔޫއެފާ ޗެންޕިއަންސް ލީގް އަދި ޔޫރޮޕާ ލީގު މި ހަފްތާގައި ކުރިއަށްދާނެއެވެ.\nކޯވިޑް-19އަށް ޔޫރަޕުގެ ހުރިހާ ހަރުފަތްތަކެއްގެ ކުޅިވަރުތައް މެދުކަނޑާލުމަށްފަހު މި ހަފްތާގައި ކުޅުން ކުރިއަށް ގެންދަން ޔޫރަޕުގެ ބޮޑެތި ލީގުތަކުގައި ކުޅޭ ޓީމުތައް ތިބީ ކެތްމަދުވެފައެވެ. ޤައުމުތަކުގެ ލީގުތައް ކުޅެ ނިމުމާއެކު ކުޅުންތެރިންނަށް އަރާމުކުރަން ލިބުނު އެއް ހަފްތާއަށްފަހު، ގިނަ ޓީމުތައް ޕްރެކްޓިހަށް ނިކުތް އިރު ހުރިހާ ޓީމެއްގެ ޢަމާޒަކަށްވެފައި ވަނީ ތައްޓެވެ.\nޗެމްޕިއަންސް ލީގަށް ބަލާލާއިރު ކުއާރޓާއަށް ދަތުރު ކުރުމަށްޓަކައި ރިއާލް މެޑްރިޑް މެންޗެސްޓަރ ސިޓީ ކައިރިން މޮޅުވާން ޖެހެއެވެ. އަދި ޖުވެންޓަސްއަށް ޖާގަ ލިބެނީ ލިޔޯން އަތުން މޮޅެއް ލިބިގެންނެެވެ. ބެޔާން މިޔުނިކްއަށް ފަސޭހަކަމާއި އެކީ ޖާގައެއް ލިބޭނެކަމަށް ބެލެވޭ އިރު، ބާރސެލޯނާ އަދި ނަޕޯލީ ކުރިން ކުޅުނު މެޗު އެއްވަރު ވުމުގެ ސަބަބުން ދެ ޓީމަށްވެސް ފުރުސަތު ލިބިފައިއެބައޮތެވެ.\nޔޫރޮޕާ ލީގަށް ބަލާލާއިރު އެންމެ ވާދަވެރި ޓީމުތައް ކަމުގައި ބެލެވެނީ މެންޗެސްޓަރ ޔުނައިޓެޑް، އިންޓަރ މިލާން އަދި އިނގިރޭސި ޕްރިމިއަރ ލީގުގައި ކުޅެމުންދާ ވުލްވްސްއެވެ. މި މެޗުތައް މި ހަފްތާގެ ބުރާސްފަތި ދުވަހުން ފެށިގެން ކުރިއަށްދާނެއެވެ.


SunOnline: Ethere kuraa mudhalah hithuhuri Fee eh, Bura aanmunah!\nއެތެރެ ކުރާ މުދަލަށް ހިތުހުރި ފީއެއް، ބުރަ ރައްޔިތުންނަށް!\nއަހުމަދު މިޒްޔާލް 22 Jan 2020, 09:42\nމާލޭ ވިޔަފާރި ބަނދަރުގައި ކޮންޓެއިނާ ޖަހާފައި-- ސަން ފޮޓޯ/ ފަޔާޒު މޫސާ\nމުޅި ރާއްޖެ ބިނާވެފައި ވަނީ، ބޭރުން ރާއްޖެ އެތެރެ ކުރާ މުދާ ނޫނީ އިމްޕޯޓަށެވެ. އެ މުދާ ރާއްޖެ އެތެރެ ކުރުމުގެ އެކި ފަށަލަތަކުގައި ހިނގާ ހަރަދާ އެއްވަރަށް މުދަލުގެ އަގު ބޮޑުވެ، އެ އަގު ދައްކަން ޖެހޭ ބަޔަކީ އާންމުންނެވެ. އިމްޕޯޓަށް ބަރޯސާވެފައިވާ އެހެން ގައުމުތަކަށް ވުރެ ރާއްޖޭގައި މުދަލުގެ އަގު ބޮޑުވުމުގެ ޝަކުވާ އަބަދު ވެސް އޮވެ އެވެ. ދުނިޔޭގެ ބާޒާރުގައި މުދާ އަގު ހެޔޮވި ނަމަވެސް، ރާއްޖޭގައި އެ ބަދަލު ނުފެނިގެން އުޅެނީ ކީއްވެ ހެއްޔެވެ؟\nބައެއް މީހުންގެ ޖަވާބަކީ ދިވެހި ވިޔަފާރިވެރިން މާ ދަހިވެފައި ވިޔަފާރިއަށް މަކަރު ހެދުން ބޮޑީ އެވެ. އެ މީހުން ބޭނުން ވަނީ އާންމުން "ފެލައިގެން" ވެސް ބޮޑު ފައިދާއެއް ނަގައި ޖީބު ބޮޑު ކުރަން ކަމަށް ގަބޫލު ކުރެވޭ ކުރުމެއް އޮވެ އެވެ. އެކަމަކު ހަގީގަތް އޮތީ މުޅިންހެން ތިގޮތަކަށް ނޫނެވެ.\nމުދާ އަގު ހެޔޮ ނުކުރެވުމުގައި ވިޔަފާރިވެރިންގެ އެންމެ ބޮޑު ޝަކުވާއަކީ؛ ރާއްޖެއަށް މުދާ އުފުލަން އެހީވެދޭ، ފޯވާޑިން އޭޖެންޓުން ވިޔަފާރިވެރިން އަތުން ނަގާ ފީތައް އިންތިހާއަށް ބޮޑުވުމެވެ. ބައެއް ވިޔަފާރިވެރިންގެ ނަޒަރުގައި އެ މީހުން އެކި ނަންނަމުގައި ހާހުން ލައްކައިން ފީތައް ނަގަމުން ދަނީ ޓްރާސްޕޯޓްގެ ގަވައިދާ ހިލާފަށެވެ. މި ގޮތަށް ނަގާ ފައިސާގެ ބޮޑު ބައެއް ރާއްޖޭގެ އިގްތިސާދުގައި ދައުރު ނުވެ، އަވަށްޓެރި ސިލޯނަށް އެ ފައިސާތައް ބޭރުވާތީ، ރާއްޖޭގެ ވިޔަފާރިވެރިންގެ ޝަކުވާ ބޮޑެވެ.\nއެމްޕީއެލް ސަރަހައްދު-- ސަން ފޮޓޯ/ ފަޔާޒު މޫސާ\nރާއްޖެއަށް މުދާ އެތެރެކުރަނީ އެފްއޯބީ (ފްރީ އޮން ބޯޑް) ނުވަތަ ސީއައިއެފް (ކޯސްޓް، އިންޝުއަރެންސް، ފްރައިޓް) ކޮންޓްރެކްޓެއްގެ ދަށުންނެވެ. އެ އެއްބަސްވުމުގައި ބުނާ ގޮތުން ފްރައިޓް ފީ ފިޔަވައި އިތުރު ފީއެއް މުދާ އެތެރެ ކުރާ ވިޔަފާރިން ފޯވާޑިން އެޖެންޓް ނަގައިގެން ނުވާނެ އެވެ. އަދި އޭގެ ދަށުން ކަސްޓަމްސްއިން ހަދާފައިވާ ގަވައިދުގައި ވެސް މިކަން ކުރަން އަންގާފައި އޮތީ މިގޮތަށެވެ.\nއެހެން ނަމަވެސް، ރާއްޖެއަށް އެތެރެކުރާ މުދަލުން ފޯވަޑިންގް އޭޖެންޓުން ދަނީ ތަފާތު އެކި ނަންނަމުގައި ފީތައް ނަގަމުންނެވެ. އޭޖެންޓުން ވިޔަފާރިވެރިންނަށް ފޮނުވާފައިވާ ބިލްތަކުގައި، އެޑްމިނިސްޓްރޭޭޓިވް ފީ އާއި ޝިޕްމަންޓް ޑިލޭ ފީއާ މިހެން ގޮސް އެތައް ފީތަކެއް ޖަހާފައި އޮވެ އެވެ.\nފީ ނަގަނީ ހިތަށް އެރި ގޮތަކަށް، ހަމަހަމަކަމެއް ނެތް!\nރާއްޖެއަށް އެންމެ ގިނައިން މުދާ އެތެރެ ކުރާ ބައެއް ކުންފުނިތަކުގެ ވެރިން "ސަން"އަށް ވިދާޅުވި ގޮތުގައި އެކި ފޯވާޑިން އެޖެންޓުން އެއް ފީއެއް އެކި ކުންފުނިތަކުން ނަގަނީ އެކި އަގުގަ އެވެ. އަދި އެއް ކަމެއްގައި ނަގާ ފީއަށް އޮންނަނީ އެކި ނަންނަން ޖަހައިފަ އެވެ. ފީ ނެގުމުގައި ހަމަހަމަކަން އޮންނަނީ މުޅިން ގެއްލިފަ އެވެ.\nއެއް ފޯވާޑިން އެޖެންޓް ފީ ނަގަނީ ސީލިންގް ޗާޖާއި އޮޕަރޭޝަން ކޮސްޓް ރިކަވަރީ އާއި އެޑްމިން ޗާޖުގެ ނަމުގަ އެވެ. އެކަމަކު އަނެއް އެޖެންޓް ޗާޖު ކުރަނީ، މުޅިން އެހެން ނަންނަމުގައި އެހެން ބާވަތުގެ ކަންކަމަށެވެ. ބައެއް ފަހަރު ފޮނުވާލާ އިންވޮއިސްތަކުގައި ދެ ކަމަކަށް އެކި ނަން ޖަހައިގެން، ތަކުރާރުކޮށް ފީ ނަގާފައި ވެސް އެބަހުރި ކަމަށް އެ ވިޔަފާރިވެރިން ވިދާޅުވި އެވެ.\nއެބޭފުޅުން "ސަން"އަށް ފޯރުކޮށް ދިން އިންވޮއިންސްތަކަށް ބަލާއިރު ވެސް، މަންޒަރު ފެންނަނީ އެހެންނެވެ. ފޯވާޑިން އެޖެންޓުން ފީތައް ނެގުމުގައި އޮންނަނީ ހިތުހުރި ގޮތެކެވެ. އެބޭފުޅުންގެ ހިދުމަތަށް ވުރެ ބޮޑަށް ކޮންވީނިއަންސަށް އެ ފީތައް ނަގަނީ އެވެ.\nވިޔަފާރިވެރިންނަށް ކުރިމަތިވެފައިވާ ދަތިތައް "ސަން"ގެ ޓީމާ ހިއްސާކުރަނީ-- ސަން ފޮޓޯ\nބައެއް ބިލްތަކަށް ބަލާއިރު، ބައެއް ފީތައް ނަގާފައި ހުންނަނީ ކޮން ކަމަކާ ގުޅިގެން ކަމެއް ނޭނގެ އެވެ. އިނގިރޭސި ތިން އަކުރުގެ ފަހަތަށް "ފީ" ޖަހަލާފައި އޮންނަނީ ޗާޖެއް ނަގައިފަ އެވެ.\nފޯވާޑިން އެޖެންޓުން ނަގާ، މި ފީތަކުގެ ދުއްތުރާ ބޮޑުވެ އޭގެ ތަފްސީލްތައް ހޯދަން ވިޔަފާރިވެެރިން އޭޖެންޓުންނަށް ސިޓީ ވެސް ފޮނުވާފައި އެބަހުއްޓެވެ. ބައެއް ވިޔަފާރިވެރިންނަށް ސިޓީގެ ޖަވާބު މިއަދާ ހަމައަށް ވެސް ނުލިބޭއިރު، ބައެއް ވިޔަފާރިވެރިން ބުނީ އޭޖެންޓުން އެ ސިޓީއާ ހަވާލުވާން ދެކޮޅު ހަދާ ކަމަށެވެ.\nހައްލެއް ހޯދަން ޓަކި ނުޖަހާ ދޮރެއް ނެތް!\nމި މައްސަލައާއި ގުޅިގެން ވިޔަފާރިވެރިން ވަނީ އެތައް ފަހަރެއްގެ މަތިން ޓްރާންސްޕޯޓް މިނިސްޓަރު އައިޝަތު ނަހުލާއަށް ވެސް ޝަކުވާ ހުށަހަޅައިފަ އެވެ.\nވިޔަފާރިވެރިން ބުނި ގޮތުގައި، އެ ބައްދަލުވުންތަކުގައި މުދަލުގެ ޑެލިވަރީ އޯޑަރު ދޫކުރުމުގެ ކުރިން އެކި ނަންނަމުގައި އިތުރު ހަތް ފީއެއް ނަގަމުންދާ ކަމުގެ ޝަކުވާ ވިޔަފާރިވެރިން މިނިސްޓްރީއާ ހިއްސާކޮށްފައިވެ އެވެ.\nފޯވާޑިން އޭޖެންޓުން އެ ފީތައް ނެގި ނަމަވެސް، ރާއްޖޭގެ ޕޯޓުން ވެސް އަދި ކަސްޓަމުން ވެސް އެ ހިދުމަތްތަކަށް ފީތަކެއް ނުނަގާ އިރު، އެ ފީތައް ނެގިގެން ނުވާނެ ކަމަށް މިނިސްޓަރު ނަހުލާ ވެސް އެއްބަސްވެ ވަޑައިގަންނަވާ ކަމަށް ވިޔަފާރިވެރިން ވިދާޅުވި އެވެ.\n"ސަން"އަށް ކޮޕީ ލިބިފައިވާ ސިޓީއެއްގައިވާ ގޮތުގައި ވިޔަފާރިވެރިންގެ ޝަކުވާތަކާ ގުޅިގެން މިނިސްޓަރު ނަހުލާ ވަނީ 2018ގެ ޑިސެމްބަރު މަހު ޓްރާސްޕޯޓް އޮތޯރިޓީގެ ސަމާލުކަމަށް އެ މައްސަލަ ގެންނަވައި، އެކަން ހުއްޓުވައި ދެއްވުމަށް އަންގަވައިފަ އެވެ. އަދި މުދަލުގެ ވެރިފަރާތުގެ އަތުން މުދަލުގެ ޑެލިވަރީ ދޫކުރުމުގެ ކުރިން، އީކޯ ޓާމަސްގައި ހުއްދަ ކުރާ ފީތަކަށް ވުރެ އިތުރު ފައިސާއެއް ފޯވަޑިން އޭޖެންޓް ވިޔަފާރި ވެރިޔާގެ އަތުން ނަގާ ނަމަ، އެކަން ހުއްޓުވުމަށް ފިޔަވަޅު އެޅުމަށް މިނިސްޓަރު އެދިވަޑައިގެންފައިވެ އެވެ.\nވިޔަފާރިވެރިން ވިދާޅުވި ގޮތުގައި، އެ އެންގުމާ އެކުވެސް އެކަމަށް ހައްލެއް ނުލިބޭތީ މިދިޔަ އަހަރުގެ ކުރީކޮޅު ޓްރާސްޕޯޓް އޮތޯރިޓީގެ ވެރިޔާ މަހުދީ އިމާދާ ބައްދަލުކޮށް ވެސް ޝަކުވާ ހުށަހެޅި އެވެ. އެކަމަކު، ވިޔަފާރިވެރިން ބުނަނީ ލިބުނީ އުންމީދީ ޖަވާބެއް ނޫން ކަމަށެވެ. މަހުދީ އިމާދު ވިދާޅުވި ކަމަށް ވަނީ، ވިޔަފާރިވެރިން އެ ބުނާ މައްސަލައިގެ ތަފްސީލެއް ނުލިބި އެކަން ހުއްޓުވެން ނެތް ކަމަށެވެ.\nއޭގެ ފަހުން މިދިޔަ އަހަރުގެ އެޕްރީލްގައި، ޓްރާންސްޕޯޓް މިނިސްޓްރީއިން ކުރި އިއުލާނެއްގައި މުދާ އެތެރެކުރާއިރު ބޭނުންވާ ޑެލިވަރީ އޯޑަރު ދޫކުރުމުގެ ކުރިން ގަވާއިދާ ހިލާފަށް ނަގަމުން އައި ފީތައް ނެގުން ހުއްޓާލުމަށް އަންގާފައިވެ އެވެ. އަދި ނެގޭނީ ކޮން ފީތަކެއް ކަމާއި އިތުރު ފީއެއް ނެގޭނީ އެ އޮތޯރިޓީގެ ހުއްދައަކާ އެކު ކަމަށް ވެސް އިއުލާނުގައި ބަޔާންކޮށްފައިވެ އެވެ.\nވިޔަފާރިވެރިން މި މައްސަލަ އެމްޕީއެލްގެ ސަމާލުކަމަށް ގެނައުމުން އެމްޕީއެލް އިން ދޭ ހިދުމަތްތަކަށް ނަގާ ފީތަކުގެ ތަފްސީލު ހިމެނޭ ބަޔާނެއް އެކުންފުނިން އާންމުކުރި އެވެ. އަދި މުދާ އެތެރެކުރާ ފަރާތްތަކުން އެމްޕީއެލްއިން އިތުރު ހިދުމަތެއް ހޯދާފައިނުވާ ނަމަ، މުދާ ކްލިއާ ކުރަން އެމްޕީއެލްއިން އިތުރު އެއްވެސް ފައިސާއެއް ނުނަގާނެ ކަމަށް ވެސް އެ ބަޔާނުގައި ބުނެފައިވެ އެވެ.\nއެބަޔާނުން ސާފުވި ކަމަކީ، އެމްޕީއެލް އިން ދޭ ހިދުމަތްތަކަކަށް ފީތަކެއް ނަގާ ކަމަށް ބުނެ، ފޯވާޑިން އެޖެންޓުން އެކި ނަންމުގައި ފީތައް ނަގަމުން ދާކަމެވެ. އެކަމަކު އެ ފީތަކަކީ އެމްޕީއެލްއިން ހިލޭ ދޭ ހިދުމަތްތަކަށް، ފޯވާޑިން އެޖެންޓް އޮޅުވާލުމެއްގެ ތެރެއިން ނަގާފީ އެކެވެ.\nއެމްޕީއެލްއިން ނެރުނު ނޫސްބަޔާން--\nޕޯޓްގެ އެންގުމާ އެކުވެސް، ގަވައިދާ ހިލާފަށް ފީ ނަގާ ނެގުމަކަށް ހުއްޓުމެއްނަ އެވެ. އޭގެ ފަހުން މިއަހަރުގެ މިއަދާ ހަމައަށް ވެސް އޭޖެންޓުން ވިޔަފާރިވެރިންނަށް ފޮނުވާ ބިލްތަކުގައި ނަގަން ނުޖެހޭ ފީތަކަށް ޗާޖުކޮށްފައި ހުރެ އެވެ. ކުރިއެކޭ އެއްވެސް ތަފާތެއް ނައެވެ.\nސަންރައިސް މޯލްޑިވްސް ޕވޓ. ލޓޑ. އިން ފޮނުވި އިންވޮއިސްއެއް---\nމިސާލަކަށް؛ މަތީގައިވާ އިންވޮއިސްއާ އަކީ، ރާއްޖޭގައި ހަރަކާތްތެރިވާ ފޯވާޑިން އެޖެންޓެއް ކަމަށްވާ، "ސަންރައިސް މޯލްޑިވްސް" އިން "އަ މޭން މޯލްޑިވްސް" ކިޔާ ދިވެހި ކުންފުންޏަކުން މުދާ އެތެރެ ކުރުމުން ފޮނުވާފައިވާ ބިލެކެވެ. އެ ބިލުގައި، އެ ވަނީ އެތައް ނަމެއްގައި ބައިވަރު ބޮޑެތި ފީތަކެއް ނަގައިފަ އެވެ. މިފަދަ އެއްވެސް ފީއެއް ކަސްޓަމުން ވެސް އަދި ރާއްޖޭގެ ޕޯޓަކުން ވެސް ނުނަގަ އެވެ.\nމި ކަމާ ގުޅިގެން، "ސަންރައިސް މޯލްޑިވްސް" އިން ވަނީ ސިޓީއެއް ފޮނުވައި އެ ފީތައް ނަގާއިރު އެމްޕީއެލްގެ ގަވާއިދަށް ރިއާޔަތް ކުރުމަށާއި ނަގަން ނުޖެހޭ ފީތައް އުނި ކުރުމަށް ފަހު އަލުން އިންވޮއިސް ފޮނުވުމަށް އެދިފަ އެވެ. އަދި މިއީ ތަކުރާރުކޮށް ދިމާވާ މައްސަލައެއް ކަން ފާހަގަކޮށް، އިންވޮއިސް އިސްލާހު ނުކޮށްފި ނަމަ މައްސަލަ ކޯޓަށް ވައްދާނެ ކަމަށް ވެސް އެ ސިޓީގައި ބުންޏެވެ.\nއިންވޮއިސް އިސްލާހު ކުރަން އެދި ފޮނުވި ސިޓީއެއް--\nގަވާއިދާ އެއްގޮތަށް އިންވޮއިސް އިސްލާހު ކުރަން އެދި ފޮނުވި ސިޓީއަށް ޖަވާބު ނުދިނުމުން މިހާރު މި މައްސަލަ އޮތީ ކޯޓަށް ވެސް ހުށަހަޅައިފަ އެވެ.\nމި މައްސަލާގައި ބައެއް އޭޖެންޓުން ގަބޫލު ކުރަނީ، އެ މީހުން ދޭ ހިދުމަތަކަށް ނަގާ ފީތަކަކީ ޓްރާންސްޕޯޓް އޮތޯރިޓީއަށް ރެގިއުލޭޓް ކުރެވޭނެ އެއްޗެއް ނޫން ކަމަށާއި ޓްރާސްޕޯޓުން މީގެ ކުރިން ހަދާފައިވާ ގަވާއިދުތަކުގެ އިހުތިސާސް އެ މީހުންނަށް ނުހިނގާނެ ކަމަށެވެ.\nވިޔަފާރިިންގެ ނަޒަރުގައި އެގޮތަށް ވާހަކަ ދައްކައި "ގަދަކަން" ދައްކަން ފޯވާޑިން އެޖެންޓުންނަށް ފުރުސަތު ލިބެނީ، ގަވައިދާ ހިލާފަށް ފީ ނެގުމުން ފިޔަވަޅު އެޅޭނެ ކަމަށް ގަވާއިދުގައި ބުނެފައި އޮތް ނަމަވެސް، އެ ފިޔަވަޅު އަޅަމުން ނުގޮސް، އެ މީހުން ހިތުހުރި ގޮތަކަށް ކަންކުރަން ދޫކޮށްލާފައިވާތީ އެވެ.\nފީ ނުދެއްކިޔަސް ގެއްލުން، ދެއްކުން ނޫން ގޮތެއް ނެތް!\nފޯވަޑިންގް އޭޖެންޓުން ވިޔަފާރިވެރިން އަތުން ނަގަން ނުޖެހޭ ފީތަކެއް ނަގަމުން އަންނައިރު، މި ފީ ނުދައްކަން ކިތަންމެ މަސައްކަތެއް ކުރިޔަސް ނުދައްކާ ސަލާމަތްވާނެ ގޮތެއް ވިޔަފާރިވެރިންނަކަށް ނޯވެ އެވެ. ސަބަބަކީ ކޮންޓެއިނަރު ބާލާ ތާރީހުން ފެށިގެން 10 ދުވަހުގެ ތެރޭގައި ކްލިއާ ނުކޮށްފި ނަމަ، ޑެމަރޭޖްގެ ގޮތުގައި އިތުރުވާ ކޮންމެ ދުވަހަކަށް ގިނަ އަދަދެއްގެ ފައިސާ ދައްކަން ޖެހޭތީ އެވެ. އެއަށް ވުރެ ލަސްކޮށްފި ނަމަ، އެ ގެއްލުން ބޮލުގައި އަޅަން ޖެހޭނެ ބަޔަކީ ވިޔަފާރިންނެވެ. އެހެންވެ، ބުނި އަގެއް ދީގެން އެ މުދާ ކުލެއާ ކުރުން ނޫން ގޮތެއް ނޯވެ އެވެ.\nއޭޖެންޓުން ވިޔަފާރިވެރިން އަތުން ނަގާ އެއްޗެއް ނަގައި ނިންމާލަނީ މި ބުނި 10 ދުވަހުގެ މުއްދަތެއްގެ ތެރޭގަ އެވެ. މި މައްސަލައިގައި ވިޔަފާރިވެރިން ކަމާ ބެހޭ ފަރާތްތަކަށް ފޮނުވާ ސިޓީއެއްގެ ޖަވާބު ލިބޭއިރު، އެ މުއްދަތު ފަހަނަ އަޅައި ގޮސް، ޑެމަރޭޖަށް އޮންނާނީ އަތް ނުފޯރާ އަދަދެއް އަރައިފަ އެވެ. އެހެން ވީމާ ވިޔަފާރިންނަށް އޮތީ މަޖުބޫރެކެވެ.\nމިއީ ބަޔަކު ޖެއްސި ދަންތުރައެއް!\nފުޅާދާއިރާއެއްގައި ރާއްޖެއަށް މުދާ އެތެރެކުރާ ކުންފުންޏެއްގެ ވެރިއަކު "ސަން" އަށް ވިދާޅުވި ގޮތުގައި މި ކަމެއް ފެށިގެން އައީ އެމްޕީއެލްގެ ތެރެއިންނެވެ. އެގޮތުން މީގެ ތިން ވަރަކަށް އަހަރު ކުރިން އެމްޕީއެލް ބަނދަރުގެ އިކުއިޕްމަންޓްތަކަކާއި މެޝިނަރީތަކެއް ހަލާކުވުމުގެ ސަބަބުން ބަނދަރަށް ބާރުބޮޑުވެ، އިތުރު ފީތަކެއް އޭރު އެމްޕީއެލްއިން ނަގަން ފެށި ކަމަށް ވިޔަފާރި ވެރިޔާ ވިދާޅުވި އެވެ. އެ ހިސާބުން، ފޯވާޑިން އެޖެންޓުން އެކި ނަންނަމުގައި ފީތައް ނަގަން ފެށީ އެވެ. މިއީ މައްސަލައިގެ ފެށުމެވެ.\n"އޭރު އެމްޕީއެލްއިން ނެގި ފީތައް ފަހުން އޭޖެންޓުން ރަނގަޅަށް އިމްޕްލިމެންޓު ކުރަން ފެށީ. އެންމެ ފުރަތަމަ އޭޖެންޓުން ފީ ނަގަން ފެށީ "އެމްޕީއެލް ޗާޖަސް"ގެ ނަމުގައި. އެއީ ގާތްގަނޑަކަށް ކޮންޓެއިނަރަކުން 200-300 ވަރަކަށް ޑޮލަރު،" ވިޔަފާރިވެރިޔާ ވިދާޅުވި އެވެ.\nއެތައް މިލިއަން ރުފިޔާއެއް ބޭރުވަނީ ސިލޯނަށް!\nމި މައްސަލައިގައި "ސަން"އާ މައުލޫމާތު ހިއްސާކުރި ހުރިހާ ވިޔަފާރިވެރިން ވެސް ވިދާޅުވި ގޮތުގައި، އޭޖެންޓުންނަކީ ސީދާ ސިލޯނާ ގުޅިފައި ތިބި ކުންފުނިތަކެކެވެ. އެ މީހުންގެ ހަގީގީ ހިއްސާދާރުންނަކީ ސިލޯނު މީހުންނެވެ. ދިވެއްސެއްގެ ނަމުގައި ވިޔަފާރި ރަޖިސްޓްރީކޮށް މުޅި ވިޔަފާރި ކޮންޓްރޯލް ނަގާފައި ވަނީ އެ މީހުންނެވެ.\n"ދިވެހި އޭޖެންޓުން މީގެ ތެރެއަށް ވަދެގެން މިއުޅެނީ އިހަކަށް ދުވަހު. މިއުޅޭ ސުޕަ ލޮގިސްޓިކްސްއަކާ ސަންރައިސްއަކާ ޓީޓީއެސްއާ މިއީ އަސްލު ކުރިން އެއް ކުންފުންޏެއް. ދަ ސިލްވާ ކޮމްޕެނީއޭ ކިޔާނީ. މިހާރު މި އޮޕަރޭޓް ކުރަނީ ތިން ނަމެއްގައި، ތިން ކުންފުނީގެ ގޮތުގައި." ވިޔަފާރިވެރިއަކު ވިދާޅުވި އެވެ.\nއެހެން ވިޔަފާރިވެރިއަކު ވިދާޅުވީ، ލޮޖިސްޓިކްސްގެ މަސައްކަތުގައި ލަންކާ މީހުންނަކީ ވަރަށް ކުރީގައި އުޅޭ ބައެއް ކަމަށާއި ގިނަ ކުންފުނިތަކުގެ ލޮޖިސްޓިކްސް އަދި ފްރައިޓް ފޯވަޑިންގް ބައިގެ ވަޒީފާތަކުގައި އުޅޭނީ ލަންކާ މީހުން ކަމަށެވެ. އެހެންވެ، އެ މީހުންގެ ނުފޫޒު ލޮޖިސްޓިކް ކުންފުނިތަކުގައި ގަދަ އެވެ.\nގިނަ ވިޔަފާރިވެރިން ވިދާޅުވި ގޮތުގައި އޭޖެންޓުން ގުޅިގެން ހިންގާ މި ޖަރީމާގައި ރާއްޖޭގެ އިގްތިސާދުން ބޭރުވަނީ ކިތައް މިލިއަން ޑޮލަރު ކަމެއް ސަރުކާރަކަށް ވެސް ނޭނގޭނެ އެވެ. ވިޔަފާރިވެރިން ބުނީ އެންމެ ކޮންޓެއިނަރަކަށް ވެސް 15،000 ވަރަކަށް ޑޮލަރު އެމީހުން އަތުން އޭޖެންޓުން ޗާޖުކޮށްފައި ހުންނަ ކަމަށެވެ. ބައެއް ފަހަރު ފްރައިޓުގެ އަގަށްވުރެ އޭޖެންޓުން ނަގާ ފީތަކުގެ އަގު ބޮޑު ކަމަށް ވެސް ބައެއް ވިޔަފާރިވެރިން ފާހަގަކުރި އެވެ. އެކަމަކު އެއީ ދެކޮޅު ޖެހޭ ކަމެއް ނޫނެވެ.\nއަހަރެއްގެ މުއްދަތުގައި އެތެރެކުރާ ހުރިހާ މުދަލަކުން ނަގާ މިފަދަ ފީތައް ހިސާބުކުރާއިރު، ބައެއް ވިޔަފާރިވެރިން އަތުން 140 މިލިއަނެއްހާ ޑޮލަރު މިޒާތުގެ ފީތަކަށް ހަރަދު ކުރަން ޖެހިފައިވާ ކަމަށް ވިޔަފާރިވެރިން ފޯރުކޮށްދިން ތަފާސްހިސާބުތަކުން ދައްކަ އެވެ.\nއެއަށް ވުރެ ގިނައިން ވެސް ބައެއް ވިޔަފާރިވެރިން އަތުން ހަރަދުވެފައި ހުރިއިރު، ހުރިހާ އަދަދުތަކެއް އެއްކޮށްލާއިރު ގައުމުން ބޭރުވާ ފައިސާގެ އަދަދު 700 މިލިއަން ޑޮލަރަށް ވުރެ މަތިވާނެ ކަމަށް ވިޔަފާރިވެރިން ލަފާ ކުރެ އެވެ.\nމިހާ ގިނަ އަދަދަކަށް ވިޔަފާރިވެރިން އަތުން ގަވައިދާ ހިލާފަށް ނަގާ ފައިސާގެ ކަންކަން ނުހުއްޓި އިގްތިސާދަށް ގެއްލުން ވުމަކީ ވިޔަފާރިވެރިންގެ އެންމެ ބޮޑު ކަންބޮޑުވުމެވެ. އެ މީހުން ބުނަނީ އަދި މިއީ ހަމައެކަނި ވިޔަފާރިވެރިންނަށް ލިބޭ ގެއްލުމެއް ނޫން ކަމަށެވެ. މީގެ އަސްލު ގެއްލުން ތަހައްމަލް ކުރަން ޖެހޭ ބަޔަކީ، މުޅި ގައުމުގެ އިގްތިސާދާއި އާންމު ރައްޔިތުންނެވެ.\nއެތެރެކުރާ މުދަލުން ނަގަން ނުޖެހޭ މިފަދަ ފީތަކެއް ނެގުމުން ބޮޑުވާ މުދަލުގެ އަގު ދައްކަން ޖެހެނީ އާންމުންނެވެ. ބާޒަރަށް މުދާ ނެރޭ އިރު ވިޔަފާރިވެރިން އަގު ޖަހަނީ، އެ މީހުން މުދާ ރާއްޖެ ގެނެސް، ފިހާރައިގެ ހަރުގަނޑުގައި މުދާ ޖެހުމަށް ހިނގި ހުރިހާ ހަރަދެއް ހިމަނައިގެންނެވެ. އެ ހަރަދުގެ ބޮޑު ބަޔަކީ، ފޯވާޑިން އެޖެންޑުންނަށް ދައްކަން ޖެހޭ ނުބައްދަލު ފީތަކެވެ. ވިޔަފާރިވެރިންގެ ސުވާލަކީ؛ މި ބޭއިންސާފަށް ހައްލެއް އަންނާނީ ކޮން އިރަކުން ހެއްޔެވެ؟ އޭޖެންޓުންގެ މި ދަންތުރައިން ސަލާމަތް ވާނީ ކޮންއިރަކު ހެއްޔެވެ؟


Saudi jaluthakugai thibi 850 India meehun dhookohlanee\nސައުދީ ޖަލުތަކުގައި ތިބި 850 އިންޑިއާ މީހުން ދޫކޮށްލަނީ\nސައުދީ އަރަބިއްޔާގެ ވަލީއަހުދު މުހައްމަދު ބިން ސަލްމާން އިންޑިއާ ކުރައްވަމުން ގެންދަވާ ދަތުރުފުޅުގައި، އިންޑިއާގެ ބޮޑު ވަޒީރު ނަރެންދުރަ މޯދީ އާއި ބައްދަލުކުރައްވަނީ. -- ފޮޓޯ: އަނަޑޯލޫ\nނިއު ދިއްލީ (ފެބްރުއަރީ 21) - ސައުދީ އަރަބިއްޔާގެ ޖަލުތަކުގައި ތިބި 850 އިންޑިއާ ރައްޔިތުން ދޫކޮށްލަން އެ ގައުމުން ނިންމައިފި އެވެ.\nމިގޮތަށް ނިންމާފައިވަނީ، ސައުދީ އަރަބިއްޔާގެ ވަލީއަހުދު މުހައްމަދު ބިން ސަލްމާން އިންޑިއާ ކުރައްވަމުން ގެންދަވާ ދަތުރުފުޅުގައި، އިންޑިއާގެ ބޮޑު ވަޒީރު ނަރެންދުރަ މޯދީގެ ހާއްސަ އެދިވަޑައިގަތުމަކަށް ކަމަށް އިންޑިއާގެ ފޮރިން މިނިސްޓްރީން ވަނީ ބުނެފަ އެވެ.\nބޭރުގެ ޖަލުތަކުގައި ތިބި އިންޑިއާ ގައިދީންގެ ތެރެއިން އެންމެ ގިނަ ބަޔަކު ތިބީ ސައުދީ ޖަލުތަކުގައިކަމަށް އެގައުމުގެ ތަފާސް ހިސާބުތަކުން ދައްކަ އެވެ. މިގޮތުން، މިދިޔަ ޖެނުއަރީ މަހާއި ހަމައަށް، މީހުން މެރުމާއި، ރަހީނުކުރުމުގެ އިތުރުން ރަލާއި މަސްތަކުވާތަކެތީގެ އެކި ކުށްތަކުގައި ޖުމްލަ 2،224 އިންޑިއާ ރައްޔިތުން ސައުދީގެ އެކި ޖަލުތަކުގައި ތިބިކަމަށް ފޮރިން މިނިސްޓްރީގެ ތަފާސް ހިސާބުތަކުން ދައްކަ އެވެ.\nއޭޝިއާގެ ތިން ގައުމަކަށް ވަލީއަހުދު ފަށްޓަވާފައިވާ ދަތުރުފުޅުތަކުގައި، ޕާކިސްތާނަށްފަހު ދެން ވަޑައިގެންނެވީ އަވަށްޓެރި އިންޑިއާ އަށެވެ. އެއަށްފަހު، އަންނަ ބުރާސްފަތި ދުވަހުން ފެށިގެން ހުކުރު ދުވަހާއި ހަމައަށް ޗައިނާއަށް ވަޑައިގަންނަވާނެ އެވެ.\nމިދިޔަ އޮކްޓޯބަރު މަހު ތުރުކީގައި ހުންނަ ސައުދީ ކޮންސިއުލޭޓް ތެރޭގައި މަރާލެވުނު ނޫސްވެރިޔާ ޖަމާލް ޚާޝުގްޖީ އާއި ގުޅިގެން ސީދާ ވަލީއަހުދަށް ކުރެވޭ ތުހުމަތުތަކާއެކު، ބައިނަލްއަގުވާމީ މައިދާނުގެ ނަޒަރުގައި އެމަނިކުފާނުގެ ތަސައްވަރު ބަދަލުކުރުމަށް ކުރައްވާ ދަތުރުފުޅެއް ކަމުގައި ތަޖުރިބާކާރުން ވަނީ ބުނެފަ އެވެ.\nއިންޑިއާ ސައުދީ އަަރަބިއްޔާ ޕާކިސްތާން


Falhuthereygai Gina Adhadhehge Mushimas Maruvefai — Ihavandhoo.com\nފަޅުތެރޭގައި ގިނައަދަދެއްގެ މުށިމަސް މަރުވެފައި\n25 އޭޕުރީލު 20200ޢަބުދުﷲ ޙަމީދު\nހއ. އިހަވަންދޫގެ ދެކުނު ފަރާތު ފަޅުތެރޭގައި ގިނައަދަދެއްގެ މުށިމަސް މަރުވެ ކުނިވަމުން އެބަދެއެވެ.\nއިހަވަންދޫ ކައުންސިލްގެ ރައީސް އަލްފާޟިލް މުޙައްމަދު ރަޝީދު ވިދާޅުވީ، ރަށުގެ ފަޅުތެރެއިން ތިލަވެގެން ހެދިފައިވާ ވެލިގަނޑުގައި ހުރި ގިނަ އަދަދެއްގެ މުށިމަސް ސިއްހީމަރުކަޒުގެ ލަފަޔާއެކު މިއަދު ވަޅުލާފައިވާކަމަށެވެ.\nފަޅުތެރޭގެ ލޮނުގަނޑު ވަރަށް ބޮޑަށް ހަޑިވެފައިވާކަން ފާހަގަ ކުރައްވަމުން ރަޝީދު ވިދާޅުވީ، މިގޮތަށް މަސް މަރުވާ ސީދާ ސަބަބެއް ދެނެގަނެވިފައި ނުވާކަމަށެވެ. ނަމަވެސް މިކަމަކީ ފަޅުތެރޭގެ އޮއިވަރު ހިނގާ ގޮތާ ގުޅުމެއް އޮތްކަމަކަށް ވެދާނެ ކަމަށް ވިދާޅުވެ، ފަޅުތެރޭގައި ތިލަވެފައި އޮންނަ ފަސްގަނޑަށް ފަނިހަނދި ފަދަ މަސްތައް ކަވާލާ ގަޑީވެސް ގިނައަދަދެއްގެ މުށިމަސް އަރާކަން ރަޝީދު ފާހަގަ ކުރެއްވިއެވެ.\nފަޅުތެރޭގައި އުފެދިފައިވާ ވެލިގަނޑަށް ލައްގާފައި ހުރި ހުރިހާ މަހެއް މިއަދު ވަޅުލާފައިވާއިރު،މަސްތައް ވަޅުލުމުގެ މަސައްކަތް ކޮށްފައިވަނީ ކޮވިޑު19 އާ ގުޅިގެން އިހަވަންދޫގައި އުފައްދާފައިވާ ޓާސްކްފޯސްގެ މެމްބަރުންކަން ރަޝީދު ފާހަގަ ކުރެއްވިއެވެ.\nފަޅުތެރޭން މޫދުގައި އަދިވެސް ގިނައަދަދެއްގެ މުށިމަސް ފެނުމައްޗަށް އަރާފައި ހުރިނަމަވެސް، ލޮނުގަނޑު ވަރަށްބޮޑަށް ހަޑިވެފައިވުމާއެކު، މޫދުގައި ހުރި މަސްތައް އަދި ނަގާފައި ނުވާނެ ކަމަށް މުޙައްމަދު ރަޝީދު ވިދާޅުވިއެވެ.


Noonu Daily - News updates from Maldives, Noonu Atoll\nމުޅި ނ. އަތޮޅުން އެންމެ ގިނަ ވޯޓު ލިބުނީ އެސްޕީ މޯޑަށް!\nނޫނު ޑެއިލީ 09 އޭޕްރިލް 20190ކޮމެންޓް ހަބަރު، އަތޮޅު ހަބަރު، ސިޔާސީ،\nނިމިދިޔަ ރައްޔިތުން މަޖިލީހުގެ އިންތިހާބުގައި މުޅި ނ. އަތޮޅުން އެންމެ ގިނަ ވޯޓު ހޯދީ ވެލިދޫ ދާއިރާގެ ގޮނޑި ކާމިޔާބު ކުރެއްވި އެމްޑީޕީގެ ކެންޑިޑޭޓް މުހައްމަދު އަބްދުﷲ ޝަފީގް (އެސްޕީ މޯޑް) އަށް ކަމަށް ވަގުތީ ނަތީޖާ އިން ދައްކައިފި އެވެ.\nރައްޔިތުން މަޖިލީހުގައި ނ. އަތޮގެ ހަތަރު ގޮނޑިއެއް ތަމްސީލު ކުރާއިރު، ހަތަރު ދާއިރާ ވެސް ކާމިޔާބު ކޮށްފައި ވަނީ އެމްޑީޕީގެ ކެންޑިޑޭޓުންނެވެ. އެސްޕީ ވެލިދޫ ދާއިރާގެ ގޮނޑި ކަށަވަރު ކުރައްވާފައި ވަނީ 1276 ވޯޓުންނެވެ. އަދި މުޅި ނ. އަތޮޅުން ދެވަނަ އަށް އެންމެ ބޮޑު ފަރަގަކުން ގޮނޑި ކާމިޔާބު ކުރެއްވީ ވެސް މުހައްމަދު އަބްދުﷲ ޝަފީގް އެވެ. އެބޭފުޅާ ވަނީ ވާދަވެރި ކެންޑިޑޭޓަށް ވުރެ އިތުރަށް 206 ވޯޓު ހޯއްދަވާފަ އެވެ.\nނ. އަތޮޅުން ދެވަނަ އަށް އެންމެ ގިނަ ވޯޓު ލިބިފައި ވަނީ މަނަދޫ ދާއިރާގެ ގޮނޑި ކަށަވަރު ކުރެއްވި އެމްޑީޕީގެ ކެންޑިޑޭޓް އަހުމަދު ހާރޫން އެވެ. އެ ބޭފުޅާ އަށް ލިބިވަޑައިގަންނަވާފައި ވަނީ 1267 ވޯޓެވެ. އަހުމަދު ހާރޫން އަކީ މުޅި ނޫނު އަތޮޅުން އެންމެ ބޮޑު ފަރަގަކުން ގޮނޑި ކާމިޔާބު ކުރެއްވި ކެންޑިޑޭޓެވެ. ވާދަވެރި ކެންޑިޑޭޓަށް ވުރެ، 674 ވޯޓު އިތުރަށް ހާރޫން އަށް ލިބިވަޑައިގެންނެވި އެވެ. ތިންވަނަ އަށް އެންމެ ގިނަ ވޯޓް ލިބިވަޑައިގެންނެވީ ކެނދިކުޅުދޫ ދާއިރާގެ ގޮނޑި ކާމިޔާބު ކުރެއްވި، އެމްޑީޕީގެ ކެންޑިޑޭޓް އަހުމަދު އީސާ އަށެވެ. އީސަ އަށް ލިބިވަޑައިގަންނަވާފައި ވަނީ 1241 ވޯޓެވެ. ވާދަވެރި ކެންޑިޑޭޓަށް ވުރެ އިތުރަށް އީސަ އަށް ލިބިވަޑައިގަންނަވާފައި ވަނީ 142 ވޯޓެވެ. ނ. އަތޮޅު ދާއިރާތަކުގެ ތެރެއިން ތިން ވަނަ އަށް އެންމެ ބޮޑު ފަރަގަކުން ގޮނޑި ކާމިޔާބު ކުރައްވާފައި ވަނީ އީސަ އެވެ.\nހޮޅުދޫ ދާއިރާގެ ގޮނޑި ކާމިޔާބު ކުރެއްވި އެމްޑީޕީގެ ކެންޑިޑޭޓް ޔޫނުސް އަލީ އަށް ލިބިވަޑައިގަންނަވާފައި ވަނީ 963 ވޯޓެވެ. ވާދަވެރި ކެންޑިޑޭޓަށް ވުރެ އިތުރަށް ޔޫނުސް އަށް 92 ވޯޓެވެ.\nނ. އަތޮޅުން މަޖިލީހަށް ނުހޮވުނު ކެންޑިޑޭޓުންނަށް ބަލާއިރު އެންމެ ގިނަ ވޯޓް ލިބިވަޑައިގަންނަވާފައި ވަނީ ކެނދިކުޅުދޫ ދާއިރާ އަށް ކުރިމަތިލެއްވި އެމްޑީއޭ ކެންޑިޑޭޓް އަލީ މައުރޫފަށެވެ. އެ ބޭފުޅާ އަށް 1099 ވޯޓު ލިބިވަޑައިގެންނެވި އެވެ. ނުހޮވުނު ކެންޑިޑޭޓުންނަށް ބަލާއިރު، ދެވަނަ އަށް އެންމެ ގިނަ ވޯޓް ލިބިވަޑައިގަންނަވާފައި ވަނީ ވެލިދޫ ދާއިރާ އަށް ކުރިމަތި ލެއްވި އެމްޑީއޭގެ ކެންޑިޑޭޓް މުހައްމަދު އައްބާސް އަަށެވެ. އެ ބޭފުޅާ އަށް 1070 ވޯޓު ލިބިވަޑައިގެންނެވި އެވެ. ނުހޮވުނު ކެންޑިޑޭޓުން ތެރެއިން ތިންވަނަ އަށް އެންމެ ގިނަ ވޯޓު ލިބިވަޑައިގެންނެވީ ހޮޅުދޫ ދާއިރާ އަށް ކުރިމަތި ލެއްވި ޖުމްހޫރީ ޕާޓީގެ ކެންޑިޑޭޓް އަބްދުއްސައްތާރު މުހައްމަދަށެވެ. އެ ބޭފުޅާ އަށް 904 ވޯޓު ލިބިވަޑައިގެންނެވި އެވެ.\nމުޅި އަތޮޅުން އެންމެ މަދުން ވޯޓު ލިބުނީ މަނަދޫ ދާއިރާ އަށް ކުރިމަތި ލެއްވި އެމްޑީއޭގެ ކެންޑިޑޭޓް އިބްރާހިމް އަސްލަމަށެވެ. އެ ބޭފުޅާ އަށް ލިބިވަޑައި ގެންނެވީ އެންމެ ފަސް ވޯޓެވެ. ދެ ވަނަ އަށް އެންމެ މަދުން ވޯޓު ލިބިވަޑައިގެންނެވީ ހޮޅުދޫ ދާއިރާ އަށް އެމްޓީޑީން ކުރިމަތި ލެއްވި މަރިޔަމް ސިއާނާ އަށެވެ. ސިއާނާ އަށް ލިބިވަޑައިގެންނެވީ 32 ވޯޓެވެ. މުޅި އަތޮޅުން ތިން ވަނަ އަށް އެންމެ މަދުން ވޯޓު ލިބިވަޑައި ގެންނެވީ ވެލިދޫ ދާއިރާ އަށް އަމިއްލަ ގޮތުން ކުރިމަތިލެއްވި މުސްތަފާ އާދަމް އަށެވެ. އެބޭފުޅާ އަށް ލިބިވަޑައިގަންނަވަފައި ވަނީ 69 ވޯޓެވެ.\nމިނަތީޖާ އަކީ ވަގުތީ ނަތީޖާ އަށްވުމުން އިލެކްޝަން ކޮމިޝަނުން ދާއިމީ ނަތީޖާ އިއުލާން ކުރާއިރު ކޮންމެ ވެސް ވަރެއްގެ ފަރަގެއް އައުން އެކަށީގެންވެ އެވެ.\nމި ލިޔުމަށް ކޮމެންޓްކުރަށްވާ\nވެލިދޫގައި ބޭންކުގެ ޚިދުމަތް ދޭންފަށައިފި\nނ. އަތޮޅުގެ ހުރިހާ ރަށަކަށް އަމާޒުކޮށްގެން، ލޮލުގެ ޚާއްސަ ކޭމްޕެއް ފަށަނީ\nނ.އަތޮޅުގެ ރިސޯޓްތަކާއި ރަށު ކައުންސިލްތަކާ އެކު މަހާސިންތާއެއް ބާއްވަނީ\nމާފަރު އިންޓަނޭޝަނަލް އެއާޕޯޓް އަންނަ މަހު ހުޅުވަނީ: ވެލިދޫ ދާއިރާ މެމްބަރު\nރައީސް ސޯލިހުގެ ފުރަތަމަ އަހަރު!\nތާޅަފިލި: ރައީސް ޔާމީން ދައްކާވާހަކައިގަ ދެކޮޅު ދިމާނުވާތާ މެދުވެސް ދިމާނުވޭ !\nއެމްޑީޕީ ވެލިދޫ ހިންގާ ކޮމެޓީގެ ރައީސް އަކަށް އާތިފް، ނައިބު ރައީސް އަކަށް ހަސަން ފާއިޒު ހޮވައިފި\nލާމަރުކަޒީ ނިޒާމަށް ގެންނަ ބަދަލަކީ މުޅި ރާއްޖެއަށް ގެނެވޭނެ ބޮޑު ބަދަލެއް: އަސްލަމް\nމިދިޔަ މަހު އެންމެ ބޮޑު ސާވިސް ޗާޖެއް ދީފައި ވަނީ ރަންދެލި!\nއާރުބީ މާޓުން ކަނޑާފައި ހުރި ފަރުމަސް ވިއްކަން ފަށައިފި\nކޮންކޯޑް ޕްލާޒާއިން ރޯދަ މަހަށް ގިފްޓް ކާޑެއް ތައާރަފު ކޮށްފި\nވެލިދޫގައި ގާޑިޔާގެ ވިޔަފާރިއާ އެކު މުޅިން އެހެން ޝަކުވާތަކެއް؟\n© 2014 ނޫނު ޑެއިލީ


Qatar Campge Therein Qaumy Team Ekuverikamuge2Match eh Kulheny - Vaguthu\nގަތަރު ކޭމްޕުގެ ތެރެއިން ގައުމީ ޓީމު އެކުވެރިކަމުގެ ދެ މެޗެއްް ކުޅެނީ\nގަތަރުގައި ކުރިޔަށްދާ ކޭމްޕުގެ ތެރެއިން-- ފޮޓޯ: އަދަދު\nގަތަރުގައި ރާއްޖޭގެ ގައުމީ ޓީމު މިހާރު ކުރިޔަށްގެންދާ ކޭމްޕުގެ ތެރެއިން އެ ގައުުމުގެ ދެ ކުލަބަކާއި ދެކޮޅަށް އެކުވެރިކަމުގެ މެޗުތަކެއް ކުޅެން ހަމަޖެހިއްޖެ އެވެ.\nމީގެކުރިން ގަތަރަށް ފުރުމުގެ ކުރިންވެސް ގައުމީ ކޯޗު ވަނީ އެ ގައުމުގައި އެކުވެރިކަމުގެ މެޗުތަކެއް ކުޅޭނެކަން ހާމަކޮށްފައެވެ. އެއީ ލަންކާގެ އިތުރުން އިތުރު ދެ ޓީމަކާއެކު އެވެ.\nއަންގާރަ ދުވަހު ނުވަތަ މާދަމާ ކުޅޭ ފުރަތަމަ މެޗުގައި ރާއްޖެ ނުކުންނާނީ ގަތަރުގެ ދެވަނަ ޑިވިޝަނުގައި ވާދަކުރަމުން އަންނަ ލުސައިލް އެފްސީއާ ދެކޮޅަށެވެ. އަދި ދެވަނަ މެޗުގައި މި މަހު 25 ވަނަ ދުވަހު ބައްދަލުކުރާނީ ގަތަރުގެ އެހެން ޓީމަކާއެވެ.\nގައުމީ ޓީމުގެ ކަންކަން ބަލަހައްޓަމުން އަންނަ އެސިސްޓަންޓް ކޯޗު އިސްމާޢީލް މަހްފޫޒް (އިންމަ) އެވެ. އެއީ ހެޑް ކޯޗު ސުޒެއިން ކޮވިޑަށް ފައްސިވުމުގެ ސަބަބުން މި ދަތުރުގައި ބައިވެރިނުވެވޭތީ އެވެ.\nމި އަހަރުގެ ސާފް ޗެމްޕިއަންޝިޕް ރާއްޖޭގައި ބޭއްވުމަށް ތާވަލުކޮށްފައިވަނީ އަންނަ އޮކްޓޯބަރު މަހުގެ އެއްވަނަ ދުވަހުން ފެށިގެން 16 ވަނަ ދުވަހުގެ ނިޔަލަށެވެ. ގަތަރުގައި ކޭމްޕުކުރުމަށްފަހު ދިވެހި ޓީމު އެނބުރި ރާއްޖެ އައުމަށް ހަމަޖެހިފައިވަނީ މި މަހުގެ 28 ވަނަ ދުވަހެވެ.\nރާއްޖޭގައި ސާފް ޗެމްޕިއަންޝިޕް ކުރިޔަށްދާނީ އޮކްޓޯބަރު 1 އިން 16 ގެ ނިޔަލަށެވެ. ރާއްޖޭގެ އިތުރުން ހަތަރު ޓީމެއް ދެން މި މުބާރާތުގައި ވާދަކުރެއެވެ. ވާދަނުކުރަނީ ބޫޓާނާއި ޕާކިސްތާނެވެ.\nއިންޑިއާ މެޗުގައި ލިބުނު އަނިޔާގެ ސަބަބުން ހަމްޕު ކުޅުމާއި ދުރަށް\nރާއްޖޭގެ އާ ކޯޗަކަށް އިޓަލީގެ މޮރިއޭރޯ ހަމަޖެއްސިކަން އެފްއޭއެމުން ހާމަކޮށްފި


ގޯލްޑަން ފުޓްސަލް ޗެލެންޖުގައި ބ. އަތޮޅުގެ ތިން ރަށަކުން ބައިވެރިވެއްޖެ\nގޯލްޑެން ފުޓްސަލް އެސޯސިއޭޝަނުން އިންތިޒާމުކޮށްގެން މުޅި ރާއްޖެއަށް ހުޅުވާލައިގެން ކޮންމެ އަހަރަކު ވެސް ބާއްވާ ގޯލްޑަން ފުޓްސަލް ޗެލެންޖުގައި މިއަހަރު ބ. އަތޮޅުގެ ތިން ރަށަކުން ބައިވެރިވެއްޖެ އެވެ.\nއަންނަ މަހުގެ 15 ވަނަ ދުވަހު ހުޅުމާލޭ ފުޓްސަލް ދަނޑުގައި ފެށުމަށް ހަމަޖެހިފައިވާ މިފަހަރުގެ މުބާރާތުގައި މި އަތޮޅުން ބައިވެރިވީ އޭދަފުއްޓާއި ތުޅާދޫ އަދި ހިތާދޫ އެވެ.\nމި އަހަރުގެ މުބާރާތުގައި 66 ޓީމަކުން ބައިވެރިވި އިރު ބ. އަތޮޅު މެޗުތަކުގެ ގުރު ނެގުމުގެ ރަސްމިއްޔާތު އާދީއްތަ ދުވަހު ވަނީ ބާއްވާފަ އެވެ. އަތޮޅު ބުރުގެ ފުރަތަމަ މެޗުގައި އަންނަ މަހުގެ 19 ވަނަ ދުވަހު ވާދަކުރާނީ ތުޅާދޫ އާއި ހިތާދޫ އެވެ. މި އަތޮޅުގެ ފަހު ދެ މެޗު ކުޅުމަށް ހަމަޖެހިފައިވަނީ އަންނަ މަހުގެ 25 އަދި 27 ވަނަ ދުވަހު އެވެ. 25 ވަނަ ދުވަހުގެރޭ ހިތާދޫއާ އޭދަފުށި ވާދަކުރާއިރު ފަހު މެޗުގައި 27 ވަނަ ދުވަހުގެރޭ އޭދަފުއްޓާ ތުޅާދޫ ވާދަކުރާނެ އެވެ.\nމިދިޔަ އަހަރުގެ މުބާރާތުގައި އޭދަފުށި ވަނީ ސެމީ ފައިނަލަށް ދަތުރުކޮށްފަ އެވެ. އޭދަފުށި އަތޮޅު ޗެމްޕިއަންކަން ހޯދީ ހިތާދޫ އާއި ތުޅާދޫ އަދި ކުޑަރިކިލާ ވާދަކޮށް އެއް ވަނަ ޓީމުގެ ގޮތުގަ އެވެ. 2015 ވަނަ އަހަރު ބާއްވަން ފެށި މި މުބާރާތުގެ ފުރަތަމަ ޗެމްޕިއަނުންނަކީ ހިތާދޫ އެވެ. 2016 ވަނަ ތ. ތިމަރަފުށިން މި މުބާރާތް ކާމިޔާބުކުރިއިރު 2017 ވަނަ އަހަރުގެ މުބާރާތް ކާމިޔާބު ކުރީ މާލެ މާފަންނު ޓީމެވެ. މިދިޔަ އަހަރުގެ ފައިނަލުގައި ލ. ގަން ބަލިކޮށް ޗެމްޕިއަންކަން ހޯދީ މާލެ ހެންވޭރެވެ.


China ge thaareehaa gulhey foithakeh hadhiyaa kohfi\nޗައިނާގެ ތާރީހާ ގުޅޭ ފޮތްތަކެއް ހަދިޔާކޮށްފި\nޗައިނާގެ ތާރީހާއި ސަގާފަތާ ގުޅޭ ފޮތްތަކާ ސީއެމްސީގެ ނައިބް ރައީސް އަލީ ވަހީދު (ވ)ގައި ހަވާލުވެވަޑައިގަންނަވަނީ\nޗައިނާގެ ތާރީހާއި ސަގާފަތާ ގުޅޭ މައުލޫމާތު ހިމެނޭ ފޮތްތަކެއް ޗައިނާ-މޯލްޑިވިއަން ކަލްޗްރަލް އެސޯސިއޭޝަން (ސީއެމްސީއޭ) އަދި މޯލްޑިވްސް ޗައިނާ ޓްރޭޑް އެންޑް ކަލްޗްރަލް އޯގަނައިޒޭޝަން (އެމްސީޓީސީއޯ)އަށް ހަދިޔާ ކޮށްފި އެވެ.\nސީއެމްސީއޭގެ ފަރާތުން ފޮތްތަކާ ހަވާލުވެވަޑައިގަތީ އެ ޖަމިއްޔާގެ ނައިބް ރައީސް އަލީ ވަހީދު އެވެ. އެމްސީޓީސީއޯގެ ފަރާތުން ފޮތްތަކާ ހަވާލުވެވަޑައިގަތީ އެ ޖަމިއްޔާގެ ރައީސް މިދުއަމް ސައުދު އެވެ. ޗައިނާ އެމްބަސީން ރޭ އިންތިޒާމު ކުރި ރަސްމިއްޔާތެއްގައި ފޮތްތައް ހަދިޔާ ކުރެއްވީ ރާއްޖޭގައި ހުންނަވާ ޗައިނާ ސފީރު ވަން ލީޝިން އެވެ.\nމިރަސްމިއްޔާތުގައި ޗައިނާ ސަފީރު ވިދާޅުވީ ފޮތްތަކުގެ ސަބަބުން ޗައިނާގެ ތާރީހާއި ސަގާފަތް އަދި ވަކިން ހާއްސަކޮށް ޗައިނާ ކުރިއަރައިގެން އައި ގޮތް ދިވެހިންނަށް އެނގޭނެ ކަމަށް އުއްމީދު ކުރައްވާ ކަމަށެވެ. ސަފީރު ވަނީ ދެ ގައުމުގެ ރައްޔިތުންގެ މެދުގައި އޮތް އެކުވެރިކަމާއި ގުޅުން ހަރުދަނާކުރުމަށް ސީއެމްސީއޭ އަދި އެމްސީޓީސީއޯ އިން ކުރާ މަސައްކަތް ޝުކުރުވެރިކަމާ އެކު ފާހަގަކުރައްވާފަ އެވެ. އަދި ދެ ގައުމުގެ ދެމެދުގައި އޮތް ގުޅުން އިތުރު ހަރުފަތްތަކަށް ގެންދިއުމަށް ސީއެމްސީއޭ އަދި އެމްސީޓީީއޯ އިން މަސައްކަތް ކުރައްވާނެ ކަމަށް އުއްމީދު ކުރައްވާ ކަމަށް ވިދާޅުވި އެވެ.\nޗައިނާގެ ތާރީހާއި ސަގާފަތާ ގުޅޭ ފޮތްތަކާ ސީއެމްސީގެ ނައިބް ރައީސް މިދުއަމް (ވ)ގައި ހަވާލުވެވަޑައިގަންނަވަނީ\nސަފީރު އިތުރަށް ވިދާޅުވީ ރާއްޖެއާއި ޗައިނާއާ ސިޔާސީ ގުޅުން ގާއިމުކުރިތާ މިއަހަރަށް 50 އަހަރު ފުރޭއިރު ދެ ގައުމުގެ ގުޅުންތަކުގެ ތެރެއިން އިތުރު ފުރުސަތުތައް ހުޅުވި، މުސްތަގްބަލަށް އެތައް ކަމެއް ޔަގީންކުރެވިގެންދާނެ ކަމަށެވެ. އަދި މިއަހަރުގެ ކުރީކޮޅު ރާއްޖެ ވަޑައިގެންނެވި ޗައިނާގެ ހާރިޖީ ވަޒީރު ވަންގް ޔީގެ ދަތުރުފުޅާ ގުޅިގެން ރާއްޖެއާއި ޗައިނާގެ ގުޅުމުގައި އިތުރު ބާބެއް ހުޅުވިގެން ގޮސްފައިވާ ކަމަށްވެސް ވިދާޅުވި އެވެ.\nއަލީ ވަހީދާއި މިދުއަމް ވިދާޅުވި ގޮތުގައި ޗައިނާ އެމްބަސީން ހަދިޔާކުރި ފޮތްތަކުގެ ސަބަބުން ޗައިނާއާއި ރާއްޖެއާއި ދެމެދު އޮތް ގުޅުމާއި ރަހްމަތްތެރިކަން އިތުރު މަސައްކަތްތަކަކާ އެކު ކުރިއަށް އޮތް ދުވަސްތަކުގައި ވަރަށް ބޮޑަށް ބަދަހިކުރެވިގެންދާނެ އެވެ. އަދި ދެ ގައުމުގެ ރައްޔިތުން އެއް ގައުމުން އަނެއް ގައުމަށް ގެންގޮސްގެން ގުޅުން ބަދަހިކުރުމަށް ކުރާ މަސައްކަތުގެ މައުލޫމާތު ވަނީ ސަފީރާ ހިއްސާކުރައްވާ އެވެ. މީގެއިތުރުން ރާއްޖެއާއި ޗައިނާއާ ދެމެދު ސިޔާސީ ގުޅުން ގާއިމުކުރިތާ މިއަހަރަށް 50 އަހަރުވެފައިވާތީ އަލީ ވަހީދާއި މިދުއަމް ވަނީ އެ ގުޅުމަށް މަރުހަބާ ވެސް ދަންނަވާފަ އެވެ.\nޗައިނާ އެމްބަސީން ބުނީ ސީއެމްސީއޭ އަދި އެމްސީޓީސީއޯ އުފެއްދި ފަހުން ދެ ގައުމުގެ ގުޅުން ވަރުގަދަކުރުމަށާއި ގުޅުން ހަރުދަނާކުރުމަށް އެ ދެ ޖަމިއްޔާގެ ވަރަށް ބޮޑު ބައިވެރިވުމެއް އެބައޮތް ކަމަށެވެ.\nޗައިނާ ދިވެހި ރާއްޖެއާ ޗައިނާގެ ގުޅުން\nވިނަރެސް އަކީ މި ސަރުކާރުގެ މަސައްކަތެއް\nޗައިނާ ސަފީރު މެޑަމް ފަޒްނާއާ ބައްދަލު ކުރައްވައިފި\nޗައިނާއިން ހަދިޔާކުރި ޑިސެލިނޭޝަން ޕްލާންޓްތައް ރާއްޖެ ގެނެސްފި\n"ޗައިނާގެ އާ އަހަރާއިއެކު ގުޅުން ވަރުގަދަވާނެ"


ފެށުން އަދި ސީއެމްއެމުން މީޑިއާގެ މިންގަނޑާ ހިލާފު\nމައްސަލަ ޖެހުނު ލިޔުން "ފެށުން އޮންލައިން" އަދި "ސީއެންއެމް އޮންލައިން"އަށް ފޮނުވާފައިވަނީ ސީދާ ނޫހާ ގުޅުން ނެތް ފަރާތަކުންކަން އެ ދެނޫހުން އެއްބަސްވެފައިވޭ\n2 ނޫހުން އަމަލުކޮށްފައިވަނީ ނޫސްވެރިކަމުގައި އަމަލުކުރަމުން އަންނަ އާންމު، އަދި މުޖުތަމަޢު ބަލައިގެންފައިވާ އުސޫލާ ހިލާފަށް\nމި ރިޕޯޓަކީ ރާއްޖެއެމްވީގެ ރިޕޯޓަރު އަމްނާ އިމާދު ލިޔެ ޝާއިޢުކޮށްފައިވާ ރިޕޯޓެއްކަމަށް ރިކޯޑްތަކުންނާއި އެ ނޫސްވެރިޔާގެ ބަހުނާއި ރާއްޖެ އެމް.ވީން އާންމުކޮށްފައިވާ މަޢުލޫމާތުން ހާމަވޭ\nކ. މާލެ | 1 ޖޫން 2020 | ހޯމަ 21:39 | 5,141\nރާއްޖެއެމްވީން ލިޔުނު ރިޕޯޓް (ވ) އަދި އެ ރިޕޯޓް ކޮޕީކުރި ފެށުން އޮންލައިން (ކ) އަދި ސީއެންއެމް (މ) ގައި ރިޕޯޓް ޝާއިއުކޮށްފައި - ރާއްޖެއެމްވީ\n"ފެށުން އޮންލައިން" އަދި "ސީއެންއެމް އޮންލައިން" ދެ ނޫހުން "ދިވެހި މީޑިއާގެ ހަމަތަކާއި އަޚުލަޤީ މިންގަނޑާ" ޚިލާފަށް ޢަމަލުކޮށްފައިވާ ކަމަށް މޯލްޑިވެސް މީޑިއާ ކައުންސިލުން ނިންމައިފައި ވަނީ، ރާއްޖެ.އެމްވީގައި 27 މެއި 2020ގައި ޝާއިޢުކޮށްފައިވާ ރިޕޯޓެއް، ކޮޕީކޮށް އެލިޔުން އަޞްލާ އެއްގޮތަށް އެދެ އޮންލައިން ނޫހުގައި ޝާއިޢު ކޮށްފައިވާ މައްސަލަ މޯލްޑިވްސް މީޑިއާ ކައުންސިލުން ބެލުމަށް ފަހު އެވެ.\nމި އެމައްސަލައާ ގުޅިގެން މައްސަލަ ބެލުމަށް ފަހު މޯލްޑިވެސް މީޑިއާ ކައުންސިލުން ތައްޔާރުކޮށް 01 ޖޫން 2020ގައި އާންމު ކޮށްފައިވާ ރިޕޯޓުގެ 4.11 ގައި ފާހަގަކޮށްފައިވާ ގޮތުން މައްސަލަ ޖެހުނު ލިޔުން "ފެށުން އޮންލައިން" އަދި "ސީއެންއެމް އޮންލައިން"އަށް ފޮނުވާފައި ވަނީ ސީދާ ނޫހާ ގުޅުން ނެތް ފަރާތަކުންކަން އެ ދެނޫހުން އެއްބަސްވެފައިވާ ކަމަށެވެ. ނަމަވެސް އެ ދެނޫހުގައިވެސް އެ ލިޔުން ޝާއިޢުކޮށްފައި ވަނީ އެ ނޫހުގެ ނޫސްވެރިން ލިޔެފައިވާ ރިޕޯޓެއް ގޮތަށް ކިޔުންތެރިންނަށް ފެންނަގޮތަށް ކަމާއި އޭގެ ސަބަބުން ކިޔުންތެރިންނަށް ލިޔުމުގެ އަޞްލު އޮޅޭކަމާއި އެއީ މޯލްޑިވެސް މީޑިއާ ކައުންސިލުން ޢާންމުކޮށްފައިވާ "ދިވެހި މީޑިއާގެ ހަމަތަކާއި އަޚުލާޤީ މިންގަނޑު"ވެސް ހިއްވަރުދޭކަމެއް ނޫންކަމަށްވަނީ ފާހަގަކޮށްފައި ވެއެވެ. އަދި އެކަމަކީ ނޫސްވެރިކަމުގައި ޢަމަލުކުރަމުން އަންނަ ޢާންމު، އަދި މުޖުތަމަޢު ބަލައިގެންފައިވާ އުޞޫލާ ޚިލާފު ގޮތެއްކަމަށް ވެސް އެ ރިޕޯޓުގައި ފާހަގަކޮށްފައި ވެއެވެ.\nމީގެ އިތުރުން "ކޮވިޑް-19އަކީ ރައީސް ޞާލިޙުގެ ކެތްތެރިކަމާއި ޙިކުމަތްތެރިކަން ވަޒަންކޮށްލި ވަރުގަދަ އިމްތިޙާނެއް!" މި ސުރުޚީގެ ދަށުން ރާއްޖެ.އެމްވީގައި 27 މެއި 2020 ގައި ޝާއިޢުކޮށްފައިވާ ރިޕޯޓަކީ ރާއްޖެ އެމްވީގެ ނޫސްވެރިއެއްގެ ގޮތުގައި މަސައްކަތް ކުރާ އަމްނާ އިމާދު ލިޔެ ޝާއިޢުކޮށްފައިވާ ރިޕޯޓެއްކަމަށް ރިކޯޑުތަކުންނާއި އެ ނޫސްވެރިޔާގެ ބަހުންނާއި ރާއްޖެ އެމް.ވީން ޢާންމުކޮށްފައިވާ މަޢުލޫމާތުން ހަމަވާކަމަށް މި މައްސަލައާ ގުޅިގެން މޯލްޑިވެސް މީޑިއާ ކައުންސިލުން ތައްޔާރުކޮށްފައިވާ ރިޕޯޓުގެ 4.1ގައި ފާހަގަކޮށްފައި ވެއެވެ.\nމީގެއިތުރުން ރާއްޖެ އެމް.ވީގައި ޝާއިޢުކޮށްފައިވާ ލިޔުމަކީ ރާއްޖެ އެމް.ވީގެ ނޫސްވެރިޔަކު ލިޔެފައިވާ ރާއްޖެ އެމެ.ވީގެ އޮރިޖިނަލް ލިޔުމެއް ނޫންކަމަށް "ފެށުން އޮންލައިން" ބުނެފައިވާކަމައި އަދި އެކަން ސާބިތުކޮށްދޭން ޖެހިއްޖެނަމަ އެކަން ކުރާނެކަމަށް އެނޫހުން ބުނެފައިވީނަމަވެސް އެފަދަ އެއްވެސް ހެއްކެއް "ފެށުން އޮންލައިން"ގެ ފަރާތުން މޯލްޑިވެސް މީޑިއާ ކައުންސިލާ ހިއްސާ ކޮށްފައި ނުވާކަމަށް މޯލްޑިވްސް މީޑިއާ ކައުންސިލުން ތައްޔާރުކޮށްފައިވާ ރިޕޯޓުގެ 4.6ގައި ފާހަގަކޮށްފައި ވެއެވެ.\nރާއްޖެ އެމް.ވީގައި ރިޕޯޓު ލިޔުނު އަމްނާ އިމާދު އެލިޔުން ލިޔުމުގައި ޢަމަލުކޮށްފައިވާ ގޮތުގެ ތަފުޞީލު މަޢުލޫމާތު މޯލްޑިވެސް މީޑިއާ ކައުންސިލުން ތައްޔާރުކޮށްފައިވާ ރިޕޯޓުގައި ވަނީ ފާހަގަކޮށްފަ އެވެ. އެގޮތުން އެ ރިޕޯޓު ޑްރާފްޓް ކުރެވުނު ގޮތުގެ ޓައިމްލައިނާއި އެ ރިޕޯޓަށް ކޮމެންޓް ހޯދުމުގައި ޢަމަލުކުރިގޮތާއި ރިޕޯޓު އެޕްރޫވުކުރުމުގައި ޢަމަލުކުރިގޮތުގެ ތަފުޞީލު މަޢުލޫމާތުވެސް މޯލްޑިވެސް މީޑިއާ ކައުންސިލުން ތައްޔާރުކޮށްފައިވާ ރިޕޯޓުގައި ހިމަނާފައި ވެއެވެ. މީގެއިތުރުން ލިޔުންތެރިޔާ އަމްނާ އިމާދުގެ ވާހަކަތައް ކަށަވަރު ކުރުމުގެ ގޮތުން އެހެން ފަރާތަކުންވެސް މަޢުލޫމާތު ހޯދައި އެ މަޢުލޫމާތު ކަށަވަރުކޮށްފައި ވާކަންވެސް ފާހަގަކުރެވެ އެވެ.\nއެ ރިޕޯޓު ރާއްޖެ އެމް.ވީގައި ޝާއިޢުކޮށްފައި ވަނިކޮށް "ފެށުން އޮންލައިން" އަދި "ސީއެންއެމް އޮންލައިން" ކިޔާ ދެ ނޫހަކުން މި ރިޕޯޓު ނަކަލުކޮށް ޝާއިޢުކޮށްފައި ވެއެވެ. ނަމަވެސް ފަހުން މި ދެންނެވުނު ލިޔުން އެ ދެނޫހުގެ ވެބްސައިޓުން ނެގުމަށް ފަހު، އެފަރާތުން ނެރުނު ނޫސްބަޔާނުގައި އެލިޔުމަކި އެ ދެ ނޫހުގެ ފަރާތުން ލިޔެފައިވާ ލިޔުމެއް ނޫންކަމަށް ވަނީ އިޢުތިރާފު ވެފައެވެ.\nފެށުން އަދި ޗެނަލް ނިއުސް މޯލްޑިވްސްއިން ކޮންޓްރިބިއުޓް ކުރާ ލިޔުންތެރިއަކު ފޮނުވި ލިޔުމެއްކަމަށް ބުނެ އެ ލިޔުން އެ ދެފަރާތުގެ ވެބްސައިޓުގައި ޝާއިޢުކުރުމުގެ ކުރިން އެއްވެސް ކަހަލަ ވެރިފިކޭޝަންއެއް ހަދާފާއި ނުވާކަމާއި ނޫސްވެރިކަމުގެ ހަމަތަކާ އުޞޫތަކާ ޚިލާފަށް އެ ދެ ނޫހުގައި ޝާއިޢުކޮށްފައިވާ ލިޔުމެއް ކަމަށް ވަނީ ދެފަރާތުންވެސް އިޢުތިރާފު ވެފައެވެ.\nމި މައްސަލަ ބެލުމަށް ފަހު މޯލްޑިވެސް މީޑިއާ ކައުންސިލުން ތައްޔާރުކޮށްފައިވާ ރިޕޯޓުގެ ނިންމުމުގައި، މޯލްޑިވެސް މީޑިއާ ކައުންސިލުން ޢާމުކޮށްފައިވާ "ދިވެހި މީޑިއާގެ ހަމަތަކާއި އަޚުލާޤީ މިންގަނޑު"ގެ7ވަނަ މާއްދާއާ "ފެށުން އޮންލައިން" ނޫހުން ޚިލާފުވެފައިވާ ކަމަށް މެންބަރުންނަށް އިއްތިފާޤު ވެވޭތީ އެފަދަކަމެއް ތަކުރާރު ނުކުރުމަށް "ފެށުން އޮންލައިން" ނޫހަށް ނަޞޭޙަތް ދިނުމަށް ވަނީ ނިންމާފަ އެވެ. މީގެ އިތުރުން "ސީއެންއެމް އޮންލައިން"ގެ ފަރާތުން އެލިޔުން ނޫހުން ނަގަ،އި މިކަމާ ގުޅިގެން އެ ނޫހުން އަމިއްލަގޮތުން އިދާރީ ފިޔަވަޅުތަކެއް މިކަމުގައި އަޅާފައިވާތީ އެނޫހާ ދެކޮޅަށް މީޑިއާ ކައުންސިލުން އިތުރު ފިޔަވަޅެއް ނޭޅުމަށް ވަނީ ނިންމާފަ އެވެ.\nއަދި މި މައްސަލާގައި މޯލްޑިވެސް މީޑިއާ ކައުންސިލަށް ލިބިފައިވާ މަޢުލޫމާތަށް ބަލާއިރު، ރާއްޖެ އެމެ.ވީގެ ފަރާތުން ސުލޫކީ އެއްވެސް ކަމެއް ފާހަގަކުރެވިފައި ނުވާކަމަށްވެސް ރިޕޯޓުގައި ފާހަގަކޮށްފައިވެ އެވެ. މޯލްޑިވެސް މީޑިއާ ކައުންސިލުގެ ރިޕޯޓުން އެނގިގެން މިދިޔައީ މިކަމުގައި މީގެ ކުރިން ތައްކުރާރުކޮށް ރާއްޖެ އެމް.ވީން ފާހަކޮށްފައިވާ ފަދައިން "ކޮވިޑް-19އަކީ ރައީސް ޞާލިޙުގެ ކެތްތެރިކަމާއި ޙިކުމަތްތެރިކަން ވަޒަންކޮށްލި ވަރުގަދަ އިމްތިހާނެއް!" މި ސުރުޚީގެ ދަށުން ރާއްޖެ.އެމްވިގައި ޝާއިޢުކޮށްފައިވާ ރިޕޯޓަކީ އެ ރިޕޯޓު ލިޔުނު ރާއްޖެ އެމް.ވީގެ ނޫސްވެރިޔާގެ އަމިއްލައަށް ޑުރާފްޓްކޮށް ތައްޔާރުކޮށްފައިވާ ލިޔުމެއްކަމެވެ.\nމި މައްސަލައިގައި ހިމެނޭ ޖިނާއީ ކުށްތަކުގެ ތަޙުޤީޤުކޮށްދިނުމަށް އެދި ރާއްޖެ އެމް.ވީގެ ފަރާތުން މިމައްސަލަ 01 ޖޫން 2020ގައި ވަނީ މޯލްޑިވެސް ޕޮލިސް ސައިވިސްއަށް ހުށަހަޅާފައެވެ.


Majlis raees aa naib raees ge kotarikolhu bug kuran ulhunu mahsala eh\nމަޖިލީހުގެ ސަލާމަތާއި ގުޅޭ މައްސަލަ\nއެއީ ފުލުހަކާއި މަޖިލީހުގެ ސެކިއުރިޓީ ސްޓާފަކާއި ދެމެދު ދެކެވުނު ވާހަކައެއް\nމި މައްސަލަ އެއްވެސް ގޮތަކަށް ފުލުހަށް ހުަށައަޅަން ގަސްތެއް ނުކުރައްވާ\nކ. މާލެ | 23 ނޮވެންބަރ 2020 | ހޯމަ 09:32 | 14,975\nރައްޔިތުންގެ މަޖިލީހުގެ ރައީސް މުހައްމަދު ނަޝީދު - ރައްޔިތުންގެ މަޖިލިސް\nރައްޔިތުންގެ މަޖިލީހުގެ ރައީސް އަދި ނައިބު ރައީސްގެ ކޮޓަރިކޮޅުގައި އަޑުއަހާ ޒާތުގެ އާލާތެއް ހަރުކޮށް، ބަގް ކުރަން އުޅުނު މައްސަލައެއް ފެންމަތިވެއްޖެ އެވެ.\nމިކަމާ ގުޅޭގޮތުން ހޯމަ ދުވަހުގެ ޖަލްސާގައި ވާހަކަދައްކަވަމުން މަޖިލީހުގެ ރައީސް މުހައްމަދު ނަޝީދު ވިދާޅުވީ މަޖިލީހުގެ ކޮމިޓީ ކޮޓަރިއަކާއި މަޖިލިސް ރައީސް އަދި ނައިބު ރައީސްގެ ކޮޓަރިކޮޅު ބަގް ކުރަން އުޅުނު ކަމުގެ މައްސަލައެއް ސަރޖެންޓް އެޓް އަރމްސް ރިޕޯޓުކުރައްވާފައިވާ ކަމަށެވެ.\nއެއީ ފުލުހަކާއި މަޖިލީހުގެ ސެކިއުރިޓީ ސްޓާފަކާއި ދެމެދު ދެކެވުނު ވާހަކައެއްކަން ފާހަގަކުރައްވާ ރައީސް ނަޝީދު ވިދާޅުވީ އެ މައްސަލަ ސަރޖެންޓް އެޓް އަރމްސް އަދި ސެކެޓްރީ ޖެނެރަލްގެ ސަމާލުކަމަށް ގެނައީ މަޖިލީހުގެ ސެކިއުރިޓީގައި މަސައްކަތް ކުރާ މުވައްޒަފު ކަމަށެވެ.\nދާދި މިދާކަަށް ދުވަހަކު ސަރޖެންޓް އެޓް އަރމްސް ރިޕޯޓުކުރެއްވީ މި މަޖިލީހުގެ ކޮމިޓީއެއް ބަގު ކުރުމަށް، އަޑު އަހާ ޒާތުގެ އާލާތެއް، ކޮމިޓީ ކޮޓަރިއެއްގައި އާއި އަދި މަޖިލީހުގެ ނައިބު ރައީސްގެ ކޮޓަރިކޮޅުގައިއާއި އަދި އަޅުގަނޑުގެ ކޮޓަރީގައިވެސް، އަޅުގަނޑަކަށް ނޭނގޭ ކޮން ބޭނުމެއްގައި ކަމެއް، މިބާވަތުގެ އާލާތް ހަރުކުރުމަށް މަޖިލީހުގެ ސެކިއުރިޓީ ސްޓާފުންނާއި ފުލުސް އޮފީހުގައި މަސައްކަތްކުރާ މީހަކާ ވާހަކަދެކެވި، އެ ސެކިއުރިޓީ ސްޓާފް ވަނީ މަޖިލީހުގެ ސަރޖެންޓް އެޓް އަރމްސްއަށާއި ސެކެޓްރީ ޖެނެރަލް އަށް އެ މައުލޫމާތު ފޯރުކޮށްދީފަ.\nމި މައްސަލަ އެއްވެސް ގޮތަކަށް ފުލުހަށް ހުަށައަޅަން ގަސްތުނުކުރައްވާކަން ރައީސް ނަޝީދު ހާމަކުރެއްވިއެވެ. މަޖިލީހުގެ ރައީސް ވަނީ އެހެންކަމުން މި މައްސަލަ ބެއްލެވުމަށް މަޖިލީހުގެ ސަލާމަތީ ހިދުމްތަކާއި ގުޅޭ ކޮމިޓީއަށް ފޮނުވާފައެވެ.


ޞައްޙަޙަދީޘު - ވިކިޕީޑިއާ\n1 ޙަދީޘު ޢިލްމުވެރިންގެ އަރިހުގައި ޙަދީޘުގެ ތަޢުރީފު\n2 ޙަދީޘު ޞައްޙަ ވުމުގެ ޝަރުޠުތައް\n2.1 ޞައްޙަ ޙަދީޘުގެ މިސާލު\n3 އެންމެ ޞައްޙަ ސަނަދު\n4 އެއްމެ ޞައްޙަ ޙަދީޘަކީ ކޮބަ؟\nޙަދީޘު ޢިލްމުވެރިންގެ އަރިހުގައި ޙަދީޘުގެ ތަޢުރީފު[އުނިއިތުރު ގެންނަވާ]\nޙަދީޘަކީ ކީރިތި ރަސޫލާ ﷺ ގެ ބަސްފުޅުތަކާއި، ޢަމަލުފުޅުތަކާއި، އެއްބަސްވެ (އިޤުރާރުވެ) ވަޑައިގެންނެވި ކަންތައްތަކާއި، އެކަލޭގެފާނުގެ ސިފަފުޅުތަކެވެ. އެއީ އެކަލޭގެފާނު ނަބީ ކަމާއިގެން ފޮނުއްވުމުގެ ކުރިން ނުވަތަ ފަހުން ކަމުގައިވިޔަސްމެއެވެ. މި ތަޢުރީފު އައިސްފައި މިވަނީ އެކަމަކުން ޝަރުޢީ ޙުކުމެއް ސާބިތުވާ ކަންކަމާއި އަދި ޝަރުޢީ ޙުކުމެއް ސާބިތު ނުވާ ކަންކަންވެސް ހިމެނޭ ގޮތުންނެވެ.\nކީރިތި ރަސޫލާ ﷺ ގެ ކޮންމެ ޙަދީޘަކީ އެއީ ޞައްޙަ ޙަދިޘެއްކަން ސާބިތުވާ ނަމަ އެއަށް ޢަމަލުކުރުން ވާޖިބުވާނެވެ. އެހެންކަމުން ޙަދީޘު ޤަބޫލުކުރުމާއި ނުކުރުމުގައި ޢިލްމުވެރިން ވަނީ ޙަދީޘު ބައިތަކަކަށް ބައްސަވާފައެވެ. މިގޮތުން ޙަދީޘުގެ ޢާންމު ޤަވާޢިދުތަކެއް ކަނޑައަޅުއްވާ ޙަދީޘު ތިންބައަކަށް ބައްސަވައެވެ. އެއީ ޞައްޙަ ޙަދީޘާއި (الحديث الصحيح) ޙަސަނު ޙަދީޘާއި (الحديث الحسن) ޟަޢީފު ޙަދީޘު (الحديث الضعيف) މިއެވެ. އަދި މީގެ ކުރިއަށް އަންނަ މުތަވާތިރު ޙަދީޘެވެ.\nޙަދީޘު ޞައްޙަ ވުމުގެ ޝަރުޠުތައް[އުނިއިތުރު ގެންނަވާ]\nޙަދީޘު ޞައްޙަވާނީ އޭގައި ފަސް ޝަރުޠެއް އެކުލެވުމުންނެވެ. އެއީ؛\nސަނަދުގައި މެދުކެނޑުމެއް ނެތި ގުޅިފައިވުން، ( ކޮންމެ ރާވީއަކުވެސް ސީދާއޭނަގެ ކުރީގެ ރާވީގެ ފަރާތުން ޙަދީޘު ނަގުލުކޮށްފައިވުން)\nސަނަދުގައިވާ ހުރިހާ ރާވީންނަކީ ވެސް ޢަދުލުވެރި ބޭކަލުން ކަމުގައިވުން، ޢަދުލުވެރިއަކު ކަމުގައިވާނީ އަންނަނިވި ޝަރުޠުތައް ފުރިހަމަވެގެން ނެވެ. އެއީ؛\nބުއްދި ސަލާމަތުން ހުރުން\nފާސިޤަކު ކަމުގައި ނުވުން\nމުރުއްވަތްތެރިކަން ގެއްލިދާފަދަ ކަންތައްތަކުން ދުރުހެލިވެފައިވުން\nރާވީންނަކީ ހިފެހެއްޓުންތެރިކަމުގައި ބާރުގަދަ ބައަކު ކަމުގައިވުން، ހިފެހެއްޓުންތެރި ކަމަކީ (الضبط) ހަނދާނުގައި ބެހެއްޓުމުގެ ބާރު ގަދަކަމެވެ. މިކަން ދެގޮތަކަށް ބެލެވެ އެވެ. އެއީ ހިތު ދަސްކޮށްގެންނާއި ލިޔެރައްކާކޮށް ބެލެހެއްޓުމެވެ.\nއެކަހެރި (ޝާއްޛް) ޙަދީޘެއް ކަމުގައި ނުވުން، (އެއީ އެރާވީއަށް ވުރެ އިތުބާރު ބޮޑު ރާވީ އަކާ ޚިލާފުވާ ގޮތަށް ޙަދިޘެއް އައިސްފައި ނުވުމެވެ.)\nޙަދީޘު ބަލިކަށިވުމުގެ ސަބަބެއް ނެތުން، (އެއީ ޙަދީޘުގެ ބޭރުފުށުން ޞައްޙަވާގޮތަށް އޮތްކަމުގައި ވިޔަސް ޙަދީޘުގެ ޞައްޙަކަން ގެއްލިދާފަދަ ސަބަބެއް އޭގައި ފޮރުވިފައިނުވުމެވެ.)\nފަހެ މިއިން ޝަރުޠަކާ ޚިލާފުވެއްޖެނަމަ، އެޙަދީޘެއް ޞައްޙަ ދަރަޖައިން އުނިވާނެއެވެ.\nޞައްޙަ ޙަދީޘުގެ މިސާލު[އުނިއިތުރު ގެންނަވާ]\nއަލްއިމާމުލް ބުޚާރީ އެކަލޭގެފާނުގެ ޞަޙީޙުގައި ލިއުއްވާފައި ވެއެވެ. حدثنا عبدالله بن يوسف قال: أخبرنا مالك عن إبن شهاب عن محمد بن جبير بن مطعم عن أبيه قال: سمعت رسول الله عليه وسلم قرأ في المغرب باالطور"\nމިޙަދީޘުގެ މާނައަކީ جبير بن مطعم ވިދާޅުވިއެވެ. ކީރިތި ރަސޫލާ ﷺ މަޣުރިބު ނަމާދުގައި الطور ސޫރަތް ކިޔަވާ ވިދާޅުވަނިކޮށް ތިމަން އަޑުއެއްސެވީމެވެ." މިއީ ޞައްޙަ ޙަދިޘެކެވެ. އެހެނީ؛\nމިސަނަދުގެ ސިލްސިލާއަށް ބަލާއިރު:\nޢަބުދުﷲ ބުނު ޔޫސުފަކީ ޘިޤާ (އިތުބާރުކުރެވޭ ރާވީ) އެކެވެ.\nމާލިކު ބުނު އަނަސަކީ ބޮޑު އިމާމެކެވެ.\nއިބުނު ޝިހާބަކީ ފިޤުހުވެރި، އެކަލޭގެފާނުގެ ހިފެހެއްޓުންތެރިކަމާމެދު އިއްތިފާޤު ވެވިފައިވާ ބޭކަލެކެވެ.\nމުޙައްމަދު ބުނު ޖުބައިރަކީ ޘިޤައެކެވެ.\nޖުބައިރު ބުނު މުޠުޢިމަކީ ޞަޙާބީ ބޭކަލެކެވެ.\nމިޙަދީޘަކީ ޝާއްޛު ޙަދީޘެއް ނޫނެވެ.\nމިޙަދީޘުގައި ޙަދީޘު ބަލިކަށިވެދާފަދަ އެއްވެސް ސަބަބެއް ނުވެއެވެ.\nވީމާ އިސްވެ ދިޔަ ޝަރުޠުތަކަށް ބަލާއިރު ޞައްޙަ ޙަދީޘުގެ ތެރޭގެއި ހިމެނެނީ؛\nމުތަވާތިރު ޙަދީޘާއި އޭގެޒާތުގައި ޞައްޙަ ޙަދީޘާއި އެހެންރިވާޔަތަކުން ބާރުލިބިގެން ޞައްޙަ ދަރަޖައަށް ފޯރާ ޙަދީޘާއި އޭގެޒާތުގައި ޙަސަނު ޙަދީޘާއި އެހެންރިވާޔަތަކުން ބާރުލިބިގެން ޙަސަން ދަރަޖައަށް ފޯރާ ޙަދީޘެވެ. ތަފާތު ދަރަޖަތަކެއްގައި ހިމެނުނަސް މިހުރިހާ ޙަދީޘަކީ ޤަބޫލުކުރެވޭ ޞައްޙަޙަދީޘުތަކެވެ.\nހަދީޘު ޞައްޙަ ވުމުގެ ޝަރުޠުތައް ތިންބައަކަށް ބަހާލެވިދާނެއެވެ. އެއީ؛\nރާވީންގެ ކިބައިގާ ޝަރުޠުތައް އެއީ؛ ޢަދުލުވެރި ބޭކަލުން ކަމުގައިވުމާއި ހިފެހެއްޓުންތެރި (الضبط) ކަމުގައި ބާރުގަދަ ބައަކު ކަމުގައިވުމެވެ.\nސަނަދުގައި ފުރިހަމަވާންޖެހޭ ޝަރުޠުތައް އެއީ؛ ސަނަދު ގުޅިފައިވުމާއި އެކަހެރި ޙަދީޘެއް ކަމުގައި ނުވުމެވެ. ހަމަ އެއާއި އެކު ޢިއްލާއެއް ނެތުމެވެ.\nމަތުނުގައި ފުރިހަމަވާންޖެހޭ ޝަރުޠުތައް އެއީ؛ އެމަތުނުގައި ނުހިމެނޭ ބައެއް، ވަކިކުރަން ނޭނގޭގޮތަށް އެކުލެވިފައި ނުވުމެވެ.\nއެންމެ ޞައްޙަ ސަނަދު[އުނިއިތުރު ގެންނަވާ]\nޞައްޙަ ޙަދީޘަކަށް ވުމަށްޓަކައި އިސްވެ ދެންނެވުނު ޝަރުޠުތައް ފުރިހަމަވީކަމުގައި ވިޔަސް އެޙަދީޘެއްގެ ސަނަދުގެ ޞައްޙަކަމުގެ ސަބަބުން އެޙަދީޘެއްގެ ބާރު ގަދަވެގެންދެއެވެ." އެންމެޞައްޙަ ސަނަދު" ކަނޑައެޅުމަކީ އެންމެ އެދެވިގެންވާ ގޮތް ނޫންކަމުގައި ޢިލްމުވެރިން ވިދާޅުވެއެވެ. ނަމަވެސް ބައެއްޢިލްމުވެރިން އެބޭފުޅެއްގެ ނަޒަރުގައި އެންމެޞައްޙަ ސަނަދު ކަނޑައަޅުއްވާފައި ވެއެވެ. އޭގެތެރޭގައި؛\nއިމާމް އިސްޙާޤް ބިން ރާހޫޔާއާއި އިމާމް އަޙްމަދު ބިން ޙަންބަލް ކަޑައަޅުއްވާފައިވާ ގޮތުގައި އެންމެ ޞައްޙަ ސަނަދަކީ؛ الزهري عن سالم عن أبيه (عبدالله بن عمر) މިއެވެ.\nއިމާމް ޢަލީ ބުނުލް މަދީނީއާއި އަލްފައްލާސްގެ އަރިހުގައި އެންމެ ޞައްހަ ސަނަދަކީ؛ أبن سيرين عن عَبِيْدَة عن علي (بن أبي طالب) މިއީ އެވެ.\nއިމާމުލް ބުޚާރީ ވިދާޅުވާ ގޮތުގައި އެކަލޭގެފާނުގެ އެންމެ ޞައްހަ ސަނަދަކީ؛ "مالك عن نافع عن ابن عمر" މި ސަނަދެވެ.\nއެއްމެ ޞައްޙަ ޙަދީޘަކީ ކޮބަ؟[އުނިއިތުރު ގެންނަވާ]\nއެންމެ ޞައްޙަ ޙަދީޘަކީ ކޮބައިތޯ ބަލާލާއިރު، ޢިލްމުވެރިން ވަނީ ޞައްޙަ ޙަދީޘުގެ ތަރުތީބެއް އެކުލަވާލާފައެވެ. ޞައްޙަ ޙަދީޘުތައް ޢިލްމުވެރިން ތަރުތީބުކުރައްވާފައިވާ ނުވަތަ ޞައްޙަ ޙަދީޘުތަކުގެ ދަރަޖަތައް7(ހަތެއް) ބައަކަށް ބެހެއެވެ. އެއީ އަންނަނިވި ތަރުތީބުންނެވެ.\nބުޚާރީއާއި މުސްލިމާއި ދެބޭކަލުން ޞައްޙަކަމަށް އިއްތިފާޤުވެފައިވާ ޙަދީޘުތައް. "متّفق عليه" މިހެން ބުނެވެނީ މި ޙަދީޘްތަކަށެވެ.\nބުޚާރީގައި އެކަނި ޞައްޙަކަމަށް ކަނޑައަޅުއްވާފައިވާ ޙަދީޘުތައް.\nމުސްލިމުގައި އެކަނި ޞައްޙަކަމަށް ކަނޑައަޅުއްވާފައިވާ ޙަދީޘުތައް.\nބުޚާރީއާއި މުސްލިމާއި ދެބޭކަލުންގެ ފޮތުގައި ހިމަނުއްވާފައި ނުވިޔަސް އެދެބޭކަލުންގެ ޝަރުޠުތަކާއި އެއްގޮތްވާ ގޮތުގެމަތިން އެހެންބޭކަލުން ޞައްޙަކަމަށް ވިދާޅުވެފައިވާ ޙަދީޘްތައް.\nޞަޙީޙުބުޚާރީގައި ނުހިމެނޭ، ނަމަވެސް ބުޚާރީގެ ޝަރުޠުތަކާއި އެއްގޮތްވާ ގޮތުގެމަތިން އެހެންބޭކަލުން ޞައްޙަކަމަށް ވިދާޅުވެފައިވާ ޙަދީޘުތައް.\nޞަޙީޙުމުސްލިމުގައި ނުހިމެނޭ، ނަމަވެސް މުސްލިމުގެ ޝަރުޠުތަކާއި އެއްގޮތްވާ ގޮތުގެމަތިން އެހެންބޭކަލުން ޞައްޙަކަމަށް ވިދާޅުވެފައިވާ ޙަދީޘުތައް.\nބުޚާރީއާއި މުސްލިމުގެ ޝަރުޠުތައް ހަމަނުވިޔަސް އެހެންބޭކަލުން ޞައްޙަކަމަށް ވިދާޅުވެފައިވާ ޙަދީޘްތައް.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 25 ނޮވެމްބަރު 2016، 04:33 ގައެވެ.


ސިންގަލް ޔޫސް ޕްލާސްޓިކުގެ 8 ބާވަތެއް ރާއްޖެ އެތެރެކުރުން މިއަދުން ފެށިގެން މަނާކޮށްފި – 01 ޖޫން 2021 – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ ސިންގަލް ޔޫސް ޕްލާސްޓިކުގެ 8 ބާވަތެއް ރާއްޖެ އެތެރެކުރުން މިއަދުން ފެށިގެން މަނާކޮށްފި – 01 ޖޫން 2021 – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ\n2 ޖޫން 2021 ވޭސްޓް މެނޭޖްމަންޓް ޙިއްސާކުރެއްވުމަށް\nއެއްފަހަރު ބޭނުންކޮށްފައި އުކާލާ ޕްލާސްޓިކަށް ބަރޯސާވާ މިންވަރު މަދުކޮށް، ބޭނުން ކުރުން ހުއްޓާލުމަށްޓަކައި މިނިސްޓްރީ އޮފް އެންވަޔަރަންމަންޓް, ކްލައިމެޓް ޗޭންޖް އެންޑް ޓެކްނޯލޮޖީއިން އެކުލަވާލާފައިވާ ސިންގަލް ޔޫސް ޕްލާސްޓިކް ފޭސްއައުޓް ޕްލޭންގައިވާ 08 ބާވަތެއް ދިވެހިރާއްޖެ އެތެރެކުރުން މިއަދުން ފެށިގެން މަނާކޮށްފިއެވެ.\nއެއްފަހަރު ބޭނުންކޮށްފައި އުކާލާ ޕްލާސްޓިކުގެ ސަބަބުން ރާއްޖޭގެ ގުދުރަތީ މާޙައުލު ކިލަނބުވެ އެއްދުވަހުން އަނެއްދުވަހަށް އަންނަނީ ތަޣައްޔަރުވަމުންނެވެ. ދިވެހިރާއްޖޭގެ ރަށްތަކުގެ ހިތްގައިމުކަން ޕްލާސްޓިކު ކުނީގެ ޝިކާރައަކަށްވެ، މި ރަށްތަކުގެ ރީތި އަތިރިމަތިތަކާއި، ސާފު ގޮނޑުދޮށާއި، އަދި ކަނޑުފަޅުތަކަށް ޕްލާސްޓިކް ފުޅިއާއި ކޮތަޅުތަކާއި އެހެނިހެން ޕްލާސްޓިކް ކުނި އަޅަމުންދާ މިންވަރު ދުވަހަކަށްވުރެ ދުވަހެއް އިތުރުވެ ޕްލާސްޓިކުގެ ސަބަބުން މި ނާޒުކު ތިމާވެށި ތަޢައްޔަރުވަމުންދާކަން ފާހަގަކުރެވިފައިވެއެވެ.\nއެއްފަހަރު ބޭނުންކޮށްފައި އުކާލާ ޕްލާސްޓިކްގެ ތެރެއިން ރާއްޖެއަށް އެތެރެކުރުން މަނާކުރުމަށް ރައީސުލްޖުމްހޫރިއްޔާ ކަނޑައަޅުއްވާފައިވާ ބާވަތްތަކަކީ ރާއްޖޭގައި މިވަގުތު އެންމެ ގިނައިން ބޭނުންކޮށް ގޮނޑުދޮށްތަކަށާއި، މޫދާއި ފަރު އަދި ކަނޑަށް އުކާލަމުންދާކަން ފާހަގަކުރެވިފައިވާ ބާވަތްތަކެވެ. އެގޮތުން، އެއްފަހަރު ބޭނުންކޮށްފާ އުކާލާ ޕްލާސްޓިކް މަދުކުރުމާ ގުޅޭ މަސައްކަތަކީ ސަރުކާރުން ކުނީގެ މައްސަލަ ހައްލުކުރުމަށް ކުރާ މަސައްކަތްތަކުގެ ތެރެއިން ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިޙް ޚާއްސަ އިސްކަމެއް ދެއްވައިގެން ކުރިއަށް ގެންދަވާ މަސައްކަތެކެވެ.\nއެއްފަހަރު ބޭނުންކޮށްފައި އުކާލާ ޕްލާސްޓިކް ލިސްޓްގަ ހިމެނޭ ބާވަތްތައް އިމްޕޯޓްކުރުން މަނާކުރެވިގެންދާނީ އެކި މަރުހަލާ ތަކައް ބަހާލައިގެންނެވެ. އެގޮތުން، މި ލިސްގައި ހިމެނޭ ބާވަތްތަކުގެ ތެރެއިން ފުރަތަމަ މަރުހަލާގައި މިއަދު އިމްޕޯޓް ކުރުން މަނާކުރެވިގެންދާތަކެތީގެ ތެރޭގައި ހިމެނެނީ:\n1- ދިޔާތަކެތި ބުއިމަށް ބޭނުންކުރާ އެއްފަހަރު ބޭނުންކޮށްފައި އުކާލާ ޒާތުގެ ޕްލާސްޓިކުން ހަދައިފައި ހުންނަ ޕްލާސްޓިކް ހޮޅި\n2- ޕްލާސްޓިކުން ހަދައިފައި ހުންނަ ކާ ތަށި، ސަމުސާ، ވަޅި، އޫ، ދިޔާތަކެތި ގިރުމަށް ބޭނުންކުރާ ޕްލާސްޓިކް ދަނޑިކޮޅު.\n3- ބާޒާރުކުރަން ބޭނުންކުރާ 30 ސެންޓިމީޓަރަށް ވުރެ ކުދި ޕްލާސްޓިކް ކޮތަޅު (އޮކްސޯޑިގްރޭޑަބަލް އަދި ސިންތެޓިކް ޕޮލިމަރއިން އުފައްދައިފައިވާ، އަމިއްލަ ޒާތުގައި ނެތިފަނާވާ (ޑިގްރޭޑަބަލް) ޕްލާސްޓިކް ވެސް ހިމެނޭގޮތަށް(.\n4- ޕްލާސްޓިކުގައި ބަންދުކޮށްފައި ހުންނަ، އިމްޕޯޓުކުރާ ސުޕާރީ.\n5- 250 މިލިލީޓަރަށް ވުރެ ކުޑަ، އެއްފަހަރު ބޭނުންކުރެވޭ ދިޔާތަކެތި ބުއިމަށް ބޭނުންކުރާ ޕްލާސްޓިކް ތަށި.\n6- ޕްލާސްޓިކް ދަނޑިކޮޅު ލައިފައިވާ ކަފަބުރު.\n7- 50 މިލިލީޓަރާއި 50 މިލިލީޓަރަށް ވުރެ ކުދި ޕްލާސްޓިކް ފުޅީގައި ބަންދުކޮށްފައި ހުންނަ، ޝޭމްޕޫ، ސައިބޯނި، ކޮންޑިޝަނަރ އަދި ލޯޝަން ފުޅި.\n8- ރާއްޖެއަށް އިމްޕޯޓު ކުރާ 500 މިލިލީޓަރަށް ވުރެ ކުދި، ޕްލާސްޓިކް ފުޅީގައި ބަންދުކޮށްފައި ހުންނަ ފެން.\nމިއަދުން ފެށިގެން 8 ބާވަތެއް އިމްޕޯޓު ކުރުން މަނާވެގެންދާއިރު، ދުނިޔެއަށް ދިމާވެފައިވާ ކޮވިޑް 19 ގެ ބަލިމަޑުކަމުގެ ސަބަބުން އައިސްފައިވާ އިޤްތިސާދީ މަޑުޖެހުމަށާއި އެކަމުގެ ސަބަބުން ކުދި އަދި މެދުފަންތީގެ ވިޔަފާރިތަކަށް ކުރިމަތިވެފައިވާ ދަތިތަކަށް ރިޢާޔަތްކޮށް، އެއްފަހަރު ބޭނުންކޮށްފާ އުކާލާ ތަކެތީގެ ތެރެއިން ބައެއް ތަކެތި އިމްޕޯޓުކުރުން މަނާކުރާ ސުންގަނޑި އަށް މިއަދު ވަނީ ބަދަލު ގެނެސް ސަރުކާރުގެ ގެޒެޓުގައި ޝާޢިއުކޮށްފައެވެ.\nގެނެވުނު އިޞްލާޙްތަކުގެ ތެރޭގައި ރާއްޖެއަށް އިމްޕޯޓުކުރާ 500 މިލިލީޓަރަށްވުރެ ކުދި، ޕްލާސްޓިކު ފުޅީގައި ބަންދުކޮށްފައި ހުންނަ ފެން ނޫން ބުއިންތައް އިމްޕޯޓުކުރުން މަނާކުރާ ސުންގަޑި 1 ޖޫން 2022 އަށް ފަސްކުރުމާއި، ކާބޯތަކެތި ބަންދުކުރާ ސްޓައިރަފޯމް ފޮށި މަނާ ކުރާ ތާރީޚް 31 ޑިސެންބަރު 2021 އަށް ފަސްކުރުން ހިމެނެއެވެ.\nސިންގަލް ޔޫސް ޕްލާސްޓިކުން ދިވެހިރާއްޖޭގެ ވެއްޓާއި އިޤްތިސާދު ހިމާޔަތްކުރުމުގެ ގޮތުން، ސަރުކާރުން އިސްނަންގަވައިގެން ކުރަމުން ގެންދާ މަސައްކަތްތަކުގެ ތެރެއިން، ސިންގަލް ޔޫސް ޕްލާސްޓިކް 2023 ވަނަ އަހަރުގެ ނިޔަލަށް ފޭސްއައުޓް ކުރުމަށް ވަނީ ނިންމަވާފައެވެ. މިކަން އިޢުލާން ކުރެއްވީ 23 ސެޕްޓެމްބަރ 2019 ގައި އ.ދ. ގެ 74 ވަނަ ޢާއްމު ބައްދަލުވުމުގެ ހަވާސާގެތެރެއިން ބޭއްވި ކްލައިމެޓް ސަމިޓުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްވި ތަޤުރީރެއްގައެވެ.


Shenaaz Shootinge thereygaives iru iru kolhun ronee\nޝެހެނާޒް ޝޫޓިންތެރޭގައިވެސް އިރުއިރުކޮޅުން ރޮނީ\n13 އޮކްޓޯބަރ 2021 - 06:37:55\nބިގްބޮސް އަށް ފަހު ޝެހެނާޒްގެ ފުރަތަމަ ފިލުމު "ހޯންސުލާ ރަކް" ސިނަމާތަކަށް އޮކްޓޫބަރު 15 ގައި އަންނާނެ ކަމަށް ރިޕޯޓުތައް ބުނެއެވެ.\nޝިދާތުގެ ކުއްލި މަރަށް ފަހު ޝެހެނާޒުގެ ސިއްހީ ހާލަތު ހަމައަކަށް ނޭޅޭތީ "ހޯސުލާ ރަކް" ގެ ޝޫޓިން މަޑުޖެހުނު ދަނޑިވަޅުގައި ފިލުމުގެ ޕްރޮޑިއުސަރު މީގެ ކުރިން ބުނީ ޝެހެނާޒް ހަމައަކަށް އެޅި ކެމެރާ ކުރިމައްޗަށް ފުރިހަމައަށް ރެޑީ ވެވެންދެން ޝޫޓިން ނުފަށާނެ ކަމަށެވެ.\nޝިދާތު މަރުވީ މި ފިލުމުގެ ފަހުގެ ޝޫޓިންތައް ކުރަމުން ދިޔަ ދަނޑިވަޅެއްގައެވެ.\nނަމަވެސް މިހާރު ޝެހެނާޒް ވަނީ މަސައްކަތައް އަނެއްކާވެސް ނިކުމެފައެވެ. މިހާރު ފަހުގެ ޝޫޓިންތައް ފެށިގެން ކުރިއަށްދާއިރު، ބޭރުގެ ހަބަރުތައް ބުނާ ގޮތުން ޝޫޓިންގެ ސެޓުގެ ތެރޭގައި ޝެހެނާޒް އިރު އިރުކޮޅުން ރޯން ފަށައެވެ.\nޝެެހެނާޒްގެ ކުރީގެ “ސްޕާކްސް”ވެސް ގެއްލިފައިވާކަމަށާއި، ހުނުމާއި ސަކަރާތް ޖެހުންވެސް ވަަރަށް މަދުކަމަށް ރިޕޯޓުތައް ބުނެއެވެ.\nފިލްމުގެ ޝޫޓިންގެ ތެރެއިން ޝެހާނާޒު ހަމަޔަކަށް އެޅުމަށް ގިނަ ބަޔަކު އެހީތެރިވެދޭ ކަމަށާއި، ކޮންމެ ގަޑިއިރަކުން ސިދާތުގެ މަންމަ އަށް ވެސް ޝެހެނާޒް ގުޅާ ވާހަކަ ދައްކާ ކަމަށް ހަބަރުތައް ބުނެއެވެ. ސިދާތުގެ މަންމަވެސް އޭނާ އަށް ހިތްވަރުދީ ޝިދާތުގެ މަރުގެ ހަގީގަތް ގަބޫލުކޮށް ކުރިއަށް ދިއުމަށް ހިތްވަރުދޭ ކަމަށް ވެއެވެ.\nޝޫޓިން ހުއްޓިފައިވާ އޮތް ދަނޑިވަޅުގައި އެ ފިލުމުގެ ޓްރެއިލާ ވަނީ އާއްމުކޮށްފައެވެ. ޓްރެއިލާއަށް މިލިއަނަށް ވުރެ ގިނަ ވިއުޒް ލިބުނުއިރު، މީޑިއާ ރިޕޯޓުތައް ބުނާ ގޮތުން އެ ފިލުމު ވެގެންދާނީ ހިޓަކަށެވެ.\nކަނޑައެޅިފައިވާ ތާރީހަށް ފިލްމް ރިލީޒް ކުރެވޭނެ ކަމަށް މިހާރު ލަފާކުރެވޭކަމަށް އިންޑިއާގެ ނޫސްތަކުން ބުނެވެ.\nމިދިޔަ ސެޕްޓެމްބަރު މަހުގެ ދެ ވަނަ ދުވަހު ކުއްލި ގޮތަކަށް ސިދާތު މަރުވުމާއެކު ގިނަ ބަޔަކަށް ލިބުނީ ކުއްލި ޝޮކެކެވެ. ވަކިން ހާއްސަކޮށް ސިދާތުގެ ގާތް މީހުންނަށް މިއީ ހީވެސް ކުރި ފަދަ ކަމެއް ނޫނެވެ.\nސިދާތުގެ މަރާއެކު އެންމެ ބޮޑު ހިތްދަތި ކަމަކާ ކުރިމަތިލާން ޖެހުނީ ޝެހެނާޒް އެވެ.\nބިގް ބޮސް 13 ކާމިޔާާބުކުރި ސިދާތު ޝޯޯ ފެށިގެން ގޮސް ނިމެންދެން ވެސް ޝެހްނާޒް އާ ހާއްސަ ގުޅުމެއް އޮތެވެ. އަދި ސިދާތުގެ އެންމެ ފަހު ނޭވާއާ ޖެހެންދެން ވެސް ސިދާތު އާ ޝެހްނާޒް އާ ދެމެދު ހާއްސަ ގުޅުމެއް އޮތެވެ.\nސިދާތު އާއި ޝެހެނާޒް އެކުގައި ފެނިގެން ދިޔަނަމަވެސް މި ދެތަރިން ލޯބީގެ ގޮތުން ގުޅިގެން އުޅޭކަން މީޑިއާ އަށް ހާމަކޮއްފައެއް ނުވެއެވެ. އެހެން ނަމަވެސް ރިޕޯޓުތައް ބުނާގޮތުން ސިދާތު ކުއްލިއަކަށް މަރުވިއިރު އެދެމީހުން ކައިވެނި ކުރުމަށް މިއަހަރުގެ ޑިސެމްބަރަށް ދިއައީ ތައްޔާރުވަމުންނެވެ.\nސިދާތުގެ ކުއްލި މަރާގުޅިގެން ޝެހެނާޒްގެ ބަހެއް މީޑިއާތަކަށް މިހާތަނަށް ލިބިފައި ނުވެއެވެ.


Home qurantine kuranee, Samaaluvaan vee kankan gina | Mihaaru\nގެއެއްގެ ބެލްކަނީގައި ބަޔަކު މަޑުކޮށްލައިގެން. މާލޭގައި ހަލުވިކަމާ އެކު ވައިރަސް ފެތުރި ބަލި ޖެހުނު މީހުންގެ އަދަދު ވަނީ 1000 އަށް އަރާފައި.-- ފޮޓޯ: އަހުމަދު އަވްޝަން /މިހާރު\nގޭގައި ކަރަންޓީނުކުރަން ފަށައިފި، ސަމާލުވާންވީ ކަންކަން ގިނަ\n16 މެއި 2020 - 00:24 56 comments\nމާލޭގައި، ކޮވިޑް-19 ބާރަށް ފެތުރި ބަލި ޖެހޭ މީހުންގެ އަދަދު އިތުރުވަމުންދާތީ، ބަލިޖެހޭ ބައެއް މީހުން ގޭގައި ކަރަންޓީންކުރަން ފަށައިފި އެވެ.\nރާއްޖެ އިން ބައްޔަށް ޕޮޒިޓިވްވި މީހުންގެ އަދަދު 1،000 އަށް ވުރެ މަތިވެފައިވާ އިރު، ކުރިއަށް އޮތް ދެ ހަފުތާ ތެރޭގައި، ބަލި ޖެހޭ މީހުން އިތުރުވާނެ ކަމަށް އޮތީ ލަފާކޮށްފަ އެވެ. ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ކުރިން ވެސް ނިންމާފައި އޮތީ އާއްމުންގެ ގިނަ ބަޔަަކަށް ބަލި ޖެހިއްޖެ ނަމަ ގޭގައި ކަރަންޓީން ކުރާށެވެ.\nއެއީ، ބައްޔަށް ހުށަހެޅޭ އެންމެން ފެސިލިޓީތަކުގައި 14 ދުވަހު ބޭތިއްބުމަކީ ފަސޭހަ ކަމަކަށް ނުވާނެތީ އެވެ.\nއެޗްޕީއޭ އާއި ޓެކްނިކަލް އެޑްވައިޒަރީ ގްރޫޕުން މިރޭ ބޭއްވި ޕެނަލް ޑިސްކަޝަންގައި، އެޗްޕީއޭގެ އެޕިޑެމިއޮލޮޖިސްޓް ޑރ. ނަޒްލާ ރަގީފް ވިދާޅުވީ ބައެއް މީހުން މިހާރު ގޭގައި ކަރަންޓީން ކުރަމުން އަންނަ ކަމަށެވެ. މިގޮތަށް ގޭގައި ބައިތިއްބާއިރު، ސަމާލުކަން ދޭންވީ ކަންތައްތައް ޕެނަލް ޑިސްކަޝަންގައި ބައިވެރިވެވަޑައިގަތް ޑޮކްޓަރުން ވަނީ ކިޔައިދެއްވައިފަ އެވެ.\nކޮވިޑް-19 އިން ރައްކާތެރިވުމުގެ ފިޔަވަޅެއްގެ ގޮތުން ކަރަންޓީން ނުވަތަ އައިސޮލޭޓްކުރަނީ އެ މީހަކީ ބައްޔަށް ހުށަހެޅި، ބަލި ޖެހުމުގެ ފުރުސަތު ބޮޑު މީހަކަށް ވާތީ ނުވަތަ އެ މީހެއްގެ ފަރާތުން އެހެން މީހަކަށް ވައިރަހުގެ ނުރައްކާ ކުރިމަތިވިޔަ ނުދޭށެވެ.\nކޮވިޑް-19 ގެ ރެޕިޑް ރެސްޕޯންސް ޓީމު މަސައްކަތުގައި: ރާއްޖޭގައި ބަލި ޖެހޭ މީހުންގެ އަދަދު އިތުރުވެ ހޯމް ކަރަންޓީން ކުރަން ވަނީ ފަށާފައި.-- ފޮޓޯ: އަހުމަދު އަވްޝަން/މިހާރު\nޕެނަލްގައި ބައިވެރިވެވަޑައިގަތް އައިޖީއެމްއެޗުގެ ޑޮކްޓަރު މުއާޒް މޫސާ ވިދާޅުވީ ކަރަންޓީން ކުރަނީ ބަލި ޖެހިފައިވާ މީހަކާ ގާތުން ބައްދަލުވެ، ބަލި ޖެހުމުގެ ފުރުސަތު ބޮޑު މީހުން ކަމަށެވެ. އެ މީހަކު އެކަހެރި ކުރަނީ ބަލީގެ އަލާމާތްތަކެއް ހުރެގެންނެއް ނޫނެވެ. އެކަމަކު އެއީ ފަހުން ވެސް ބަލީގެ އަލާމާތްތައް ފެނި އެހެން މީހަކަށް ބަލި ފެތުރުން ހުއްޓުވަން ކަން ފާހަގަކުރެއްވި އެވެ.\nއައިސޮލޭޓް ކުރަނީ ބައްޔަށް ޕޮޒިޓިވް ނުވަތަ އަލާމާތްތައް ހުންނަ މީހުންނެވެ.\nވަކި ކޮޓަރިއެއްގައި އެހެން މީހުންނާ ދުރުވުން\nޕެނަލްގައި ހިމެނިވަޑައިގެންނެވި ޑޮކްޓަރުން ވިދާޅުވި ގޮތުގައި ހޯމް ކަރަންޓީން ކުރަން ޖެހިއްޖެ ހާލަތެއްގައި އެންމެ ރަނގަޅު ގޮތަކީ އެ މީހަކު ވަކި ކޮޓަރިއެއްގައި ހުރުމެވެ. އަދި އެ މީހެއްގެ ކެއުމާއި އެހެން ހުރިހާ އިންތިޒާމެއް ވަކިން ހަމަޖެއްސުމެވެ.\n"އެ މީހަކު ބަހައްޓަންވާނީ ވަރަށް ވެންޓިލޭޝަން ރަނގަޅު ކޮޓަރިއެއްގައި. ފާޚާނާ ވެސް ވަކި ކުރެވިފައި. ގޭގައި ތިބޭ އެހެން މީހުންނާ އޭނާ މުއާމަލާތްކޮށް ހެދުން ރަނގަޅެއް ނޫން،" މުއާޒް ވިދާޅުވި އެވެ.\nހޯމް ކަރަންޓީންގައި ހުންނަ މީހާ އަށް ކާ އެއްޗެހި ގެންގޮސް ދޭއިރު ވެސް ވަަރަށް ބޮޑަށް ވިސްނައި މާސްކް ބޭނުންކުރުން ފަދަ ރައްކާތެރިވުމުގެ ފިޔަވަޅު އަޅަން ޖެހެ އެވެ. ހޯމް ކަރަންޓީންގައި ހުންނަ މީހާ، ގޭގައި ތިބޭ އެހެން މީހުންނާ ބައްދަލުވެ ވާހަކަ ދައްކައި ހެދުން ރަނގަޅެއް ނޫނެވެ.\nހޯމް ކަރަންޓީނަކީ އުނދަގޫ ކަމެއް، އެކަމަކު ވިސްނަންވީ ތިމާއަކީ ބަލި ޖެހިފައި ހުރެދާނެ މީހެއް ކަން. އެހެންވީމާ ތިމާގެ ފަރާތުން އާއިލާގެ އެއްވެސް މީހަކަށް ނުވަތަ އެއްކޮށް އުޅޭ އެއްވެސް މީހަކަށް ބަލި ފެތުރުން ހުއްޓުވުމަށް ފިޔަވަޅު އެޅުން: މުއާޒް\nމާލޭގައި، އެއް ގެއެއްގެ ތެރޭގައި ގިނަ ބަޔަކު ދިރިއުޅެމުންދާކަން ފާހަގަކުރައްވަމުން ޑޮކްޓަރުން ވިދާޅުވި ގޮތުގައި، އެފަދަ ހާލަތެއްގައި ހޯމް ކަރަންޓީންގައި ހުންނަ މީހާއާ އެކު އެއް ފާޚާނާ ބޭނުންކުރަން ރައްކާތެރިކަމުގެ ފިޔަވަޅުތަކަށް ޚާއްސަ ސަމާލުކަމެއް ދޭން ޖެހެ އެވެ. އެންމެ މުހިއްމު ކަމަކީ ކޮންމެ ފަހަަރަކު ވެސް ފާޚާނާ ބޭނުންކުރުމުގެ ކުރިން ޑިސްއިންފެކްޓް ކުރުމެވެ.\nޓެކްނިކަލް އެޑްވައިޒަރީ ގްރޫޕްގައި ހިމެނިވަޑައިގަންނަވާ ޑރ. ނަޒްލާ މުސްތަފާ ވިދާޅުވީ ހޯމް އައިސޮލޭޝަންގައި ހުންނަ މީހަކު ބޭނުންކުރާ ފާޚާނާއެއް އެހެން ބަޔަކު ބޭނުން ކުރާ ނަމަ، ކޮންމެ ފަހަރަކު ވެސް ފާޚާނާ ދޮރުގެ އަތްގަނޑާއި އިސްކުރާއި އެ ނޫން ވެސް، ގިނައިން އަތްލާ ތަންތަން ރަނގަޅަށް ދޮވެ ސާފުކުރުން މުހިއްމު ކަމަށެވެ.\nއެކަހެރިކޮށްފައި ހުންނަ މީހާ ބޭނުންކުރާ ތައްޓާއި ސަމުސަލާއި ތުވާލި ފަދަ ތަކެތި އެހެން މީހުން ބޭނުން ކުރުމަކީ ރައްކާތެރި ގޮތެއް ނޫނެވެ. އެ ތަކެތި ތަށި ދޮންނަން ބޭނުންކުރާ ޚާއްސަ އެއްޗެއް ބޭނުންކޮށްގެން ތާފަނާ ފެނުން ދޮންނަން ވާނެ އެވެ. ކަރަންޓީންގައި ހުންނަ މީހާގެ ހެދުންތައް ވަކިން ދޮވުމާއި ދެ ކޮތަޅު ލައްވާފައި ކުނި އަޅަން ވެސް ވަކިން ވަށިގަނޑެއް ބެހެއްޓުމުގެ މުހިއްމު ކަން ޕެނަލްގެ ޑޮކްޓަރުން ކިޔައި ދެއްވި އެވެ.\nއެކަކު ފަރާތުން އަނެކަކަށް މި ވައިރަސް އަރަނީ ކެއްސައި ކިނބިހި އަޅާއިރުކަން ފާހަގަކުރައްވައި ނަޒްލާ ވިދާޅުވީ ހޯމް ކަރަންޓީންގައި ހުންނަ މީހާއާ އަބަދުވެސް ހަ ފޫޓުގެ ދުރުމިން ބަހައްޓަން ހަނދާން ކުރަން ޖެހޭ ކަމަށެވެ. ނުވަތަ ރޯގާ ފޮޅާފައި އަތްލެވޭ ތަންތަން، އެހެން މީހަކަށް އޮޅިގެން ވެސް އަތްލެވިދާނެތީ ސާފުކުރަން ޚާއްސަ ސަމާލުކަމެއް ދޭން ޖެހޭ ކަމަށް ވިދާޅުވި އެވެ.\nފާޚާނާ ސާފުކުރުމުގައި ވެސް ގޭތެރޭގައި އާއްމުކޮށް ބޭނުންކުރާ ތަކެތި ބޭނުން ކުރެވިދާނެ އެވެ. ސައިބޯނި ރަނގަޅަށް ފިލުވުމަށް ފަހު، ޑިސްއިންފެކްޓް ކުރުމުގައި ރަނގަޅު ގޮތަކީ އެއް ޖޯޑު ބްލީޗްގެ ތެރެއަށް ނުވަ ޖޯޑު ފެން އަޅައިގެން ސޮލިއުޝަން ތައްޔާރުކުރުން ކަމަށް ނަޒްލާ ވިދާޅުވި އެވެ.\nމި ސޮލިއުޝަން އަވި ނުދޭ ތަނެއްގައި، ބަހައްޓައިގެން 24 ގަޑިއިރު ބޭނުން ކުރުމަކުން މައްސަލައެއް ނެތް ކަމަށް ވެސް އޭނާ ވިދާޅުވި އެވެ.\n"ބްލީޗް ސޮލިއުޝަން އުނގުޅާލުމަށް ފަހު ގާތްގަނޑަކަށް 10 ވަރަކަށް މިނިޓް ބަހައްޓަން ޖެހޭނެ އޭގެ އަސަރު ކުރަންދެން،" ނަޒްލާ ވިދާޅުވި އެވެ.\nގެއެއްގައި ތިބޭ އެންމެންނަކީ ހޯމް ކަރަންޓީންގައި ތިބި ބަޔަކަށް ވެއްޖެ ނަމަ، ޑެލިވަރީގެ ޚިދުމަތް ބޭނުންކުރާ އިރު ވެސް ފިޒިކަލް ޑިސްޓެންސިން އަށް ސަމާލުވުމަށް ނަޒްލާ އެދިވަޑައިގަތެވެ. އެއީ ޑެލިވަރީގެ ޚިދުމަތަށް ގެއަށް އަންނަ މީހާއާ ވެސް ދުރުމިން ބެހެއްޓުމެވެ.\n"އޮންލައިން ޓްރާންސެކްޝަނަށް އިސްކަންދީ، ޑެލިވަރީ އަށް އަންނަ މީހާ ބޭރުގައި އެއްޗެހި ބެހެއްޓީމަ ގޮސް ނެގުން އެންމެ ރަނގަޅީ،" ނަޒްލާ ވިދާޅުވި އެވެ.\nގެއަކަށް ޑެލިވަރީ ކޮށްދެނީ: މިގޮތަށް ގެންނަ އެއްޗެހި ބޭނުން ކުރުމުގެ ކުރިން ރަނގަޅަށް ދޮންނަން ޖެހޭ.\nޑެލިވަރީކޮށްދޭ މީހާ އަކީ ވެސް ބަލި ޖެހިފައި ހުރެދާނެ މީހަކަށް ވުން އެކަށީގެންވާތީ އޭނާ ގެނެސްދޭ އެއްޗެހީގެ ތެރެއިން ރަނގަޅަށް ސައިބޯނިލައިގެން ދޮވެވެން ހުރި އެއްޗެހި ދޮވުމަށް އިސްކަންދޭން ނަޒްލާ އެދިވަޑައިގަތެވެ. އެއާއެކު އެގޮތަށް ގެންނަ ތަކެތީގައި ހުންނަ ވައިރަހުގެ އަސަރު ތިން ދުވަހުގެ ތެރޭގައި ވަރަށް ބޮޑަށް ދަށްވާނެތީ އެ މުއްދަތަށް ތަކެތި ބެހެއްޓިދާނެ ކަމަށް ވިދާޅުވި އެވެ.\n"ވަރަށް ކުޑަ ރިސްކެއް އެހެން ގެންނަ އެއްޗަކުން އެރުން. ނަމަވެސް ސަމާލުވެ އުޅުން މުހިއްމު، އެންމެ މުހިއްމު ކަމަކީ މި ކަހަލަ އެއްޗެހީގައި އަތްލާފައި ރަނގަޅަށް ސައިބޯނި ލައިގެން އަތްދޮވުން،" ނަޒްލާ ވިދާޅުވި އެވެ.\nހޯމް ކަރަންޓީންގައި ތިބޭ މީހުންގެ ފަރާތުން ބަލީގެ އަލާމާތެއް ފެނިއްޖެ ނަމަ އެޗްޕީއޭގެ ހޮޓްލައިން 1617 އަށް ގުޅައިގެން މައުލޫމާތު ހިއްސާކުރަން ވެސް އެތަނުން އެދެ އެވެ.\nހައި ރިސްކް މީހުންނަށް ޚާއްސަ އިސްކަމެއް\nޕެނަލްގައި ހިމެނިވަޑައިގެންނެވި ޑރ. އަހްމަދު ޝަހީދު ކިޔައިދެއްވީ އުމުރުން ދުވަސްވީ މީހުންނާއި އެކި ބަލިތަކުގައި ބޭސްކުރާ މީހުންނަށް ބަލީގެ ނުރައްކާ ބޮޑުވާނެތީ، އެ މީހުންނާ މެދު ޚާއްސަ އިސްކަމެއް ދީގެން އަމަލުކުރުމުގައި ސަމާލުވާން ޖެހޭ ކަންކަމެވެ.\nމި ބަލީގައި ނުރައްކާ ބޮޑީ އުމުރުން ދުވަސްވީ މީހުންނާއި ދުންފަތުގެ އިސްތިއުމާލްކުރުމުން ފުއްޕާމޭ ހަލާކުވެފައި ތިބޭ މީހުންނާއި ޓީބީ ކަހަލަ ބައްޔެއްގައި ފުއްޕާމޭގެ ޓިޝޫތައް ހަލާކުވެފައި ތިބޭ ނުވަތަ ނޭވާލާމުގެ ނިޒާމާއި ހިތާއި ކިޑްނީގެ ބައްޔާއި ކެންސަރާއި ސްޓްރޯކް ޖެހުން ފަދަ ކަމެއްގައި އެނދުމަތިވެފައި ތިބޭ މީހުންނަށްކަން ފާހަގަކުރެއްވި އެވެ.\nޝަހީދު ވިދާޅުވީ މިފަދަ ހައި ރިސްކުގެ މީހުން އެއްގޮތަކަށް ވެސް ގެއިން ބޭރަށް ނުގޮސް މަޑުކުރަން ޖެހޭ ކަމަށެވެ. އަދި އެފަދަ މީހުންނަށް ގޭގައި ވަކި ކޮޓަރިއެއްގައި ތިބެވޭނެ އިންތިޒާމެއް ހުރި ނަމަ އެގޮތަށް އަމަލުކުރުމާއި އެކަން އެގޮތަށް ނުވެއްޖެ ނަމަ އެހެން މީހުންނާ ދުރުމިން ބެހެއްޓުމަށް އެދިވަޑައިގަތެވެ.\n"ހައި ރިސްކް މީހުންނަށް ރައްކާތެރިކަން ކަށަވަރުކޮށް ދޭން ވަރަށް މުހިއްމު ދުޅަހެޔޮކޮށް ތިބޭ މީހުންގެ ޒިންމާ ބޮޑު. މިދިޔަ ދުވަސްތަކުގެ ތެރޭގައި އަޅުގަނޑުމެންނަށް ފާހަގަކުރެވިފައި އެބަހުރި އެއްވެސް ވަރަކަށް ބޭރަށް ނުނިކުމެވޭ، ދިގު މުއްދަތަކަށް އެނދުމަތިވެފައި ތިބި މީހުންް ޕޮޒިޓިވްވެފައި ހުރިކަން. މިގޮތަށް ވަނީ ގޭގައި ހުންނަ ކޮންމެވެސް އެހެން މީހެއްގެ ޒަރިއްޔާއިން ވައިރަސް ފެތުރިގެން،" ޝަހީދު ވިދާޅުވި އެވެ.\nއޭނާ ވިދާޅުވި ގޮތުގައި ބަލި ފެތުރިދާނެ ހައި ރިސްކު މީހުން މި ދުވަސްކޮޅު ގެންގުޅޭ ސާމާނު ވަކި ކުރުމާއި ދާއިމީ ބަލިތަކަށް އާއްމުކޮށް ކައި އުޅޭ ބޭސްތައް ހުއްޓާނުލައި ކުރިއަށް ގެންދަން ޖެހެ އެވެ. އެންމެ ތަނގަޅު ގޮތަކީ ގޭގައި ތިބެގެން އޮންލައިން ކޮންސަލްޓޭޝަން މެދުވެރިކޮށް ފަރުވާ ކުރިއަށް ގެންދިއުމެވެ. އެއާއެކު ކުއްލިއަކަށް ހޮސްޕިޓަލަށް ގެންދަން ވެއްޖެ ނަމަ، ވެސް ޑޮކްޓަރުގެ ލިއުންތައް ފަސޭހަ އިން ގެންދެވޭނެ ގޮތަކަށް ބެހެއްޓުން މުހިއްމު ކަން ފާހަގަކުރެއްވި އެވެ.\nއިތުރު ލިޔުންތައް ސިއްހަތު މާލެ ސަރުކާރު ޑރ. ނަޒްލާ ރަފީގް (އެޗްޕީއޭ) ޑރ. ނަޒްލާ މުސްތަފާ ބަލިތައް


Golden Futsal Challenge: Quarter Ah Dhathuru kuri Team Thah Yageen Vejje - Vaguthu\nގޯލްޑެން ފުޓްސަލް ޗެލެންޖް: ކުއާޓާ އަށް ދަތުރުކުރި ޓީމުތައް ޔަގީންވެއްޖެ\nގޯލްޑެން ފުޓްސަލް އެސޯސިއޭޝަނުން އިންތިޒާމުކޮށްގެން ހުޅުމާލޭގައި ކުރިއަށްގެންދާ ފުޓްސަލް ޗެލެންޖުގެ ފުރަތަމަ ނޮކްއައުޓް ބުރު ނިމި ކުއާޓާ ފައިނަލުން ފުރުސަތު ހޯދި ޓީމުތައް ޔަގީންވެއްޖެ އެވެ.\nމި މުބާރާތުގެ ކުއާޓާ ފައިނަލުން ޖާގަ ހޯދާފައިވަނީ ރ. އިނގުރައިދޫ، ބ. އޭދަފުށި، ކ. ގުރައިދޫ، އދ. އޮމަދޫ، ލ. ގަން، ގދ. މަޑަވެލި، އަދި ތ. ތިމަރަފުއްޓެވެ. ކުއާޓާ ފައިނަލުގައި ވާދަކުރާނެ އަނެއް ޓީމަކީ ދެ ވަނަ ބުރުގެ މެޗެއް ނުކުޅެ ކޮލިފައިވި ށ. ގޮއިދޫ އެވެ. ގޮއިދޫ އޮޓަމެޓިކުން ކުއާޓާ ފައިނަލަށް ކޮލިފައިވަނީ ޒޯން ހަތެއްގެ ރަނަރަޕް ޓީމެއް ނެތުމުންނެވެ.\nރޭ ކުޅުނު ކުއާޓާގެ އެންމެ ފުރަތަމަ ދެ މެޗުން އިނގުރައިދޫ އާއި އޭދަފުށި ކުރި ހޯދީ ޕެނަލްޓީ ޖަހައިގެންނެވެ. އިނގުރައިދޫ އާއި ބޮޑުފޮޅުދޫ ވާދަކުރި މެޗުގެ ފުރިހަމަ ވަގުތު ނިމުނީ 4-4 އިން އެއްވަރުވެގެންނެވެ. އެއަށްފަހު ޖެހި ޕެނަލްޓީގައި އިނގުރައިދޫން ކުރި ހޯދީ 7-5 އިންނެވެ. ދެވަނަ މެޗުގައި އޭދަފުއްޓާއި ނައިވާދޫއާ ކުޅުނު މެޗު ލަނޑެއް ނުޖެހި އެއްވަރުވުމުން ޖެހި ޕެނަލްޓީގައި އޭދަފުށި ކުރިހޯދީ 2-1 އިންނެވެ. މި މެޗުގެ މޮޅު ކުޅުންތެރިޔާގެ މަގާމް ހޯދީ އަލީ ފާސިރު (ސެންޓޭ) އެވެ.\nރޭ ކުޅުނު ކުއާޓާގެ ތިންވަނަ މެޗުގައި ގުރައިދޫން، ޒޯން ހަތަރެއްގެ ޗެމްޕިއަންކަން ހޯދި ދިއްގަރު ބަލިކުރީ 4-0 އިންނެވެ. މި މެޗުގެ މޮޅު ކުޅުންތެރިއަކަށް ހޮވުނީ އަހުމަދު ޝުއޫން އެވެ. ފައިނަލް ބުރުގެ އެންމެ ވާދަވެރި މެޗުގައި ރޭ ތިމަރަފުށިން ހެންވޭރު ބަލިކުރީ 4-0 އިންނެވެ. މެޗުގެ މޮޅު ކުޅުންތެރިޔާގެ މަގާމް ހޯދީ ތިމަރަފުށީގެ އިބްރާހިމް އަސްވާދު (ގަބޭ) އެވެ. މި ބުރުގެ އަނެއް މެޗުގައި އޮމަދޫން މުބާރާތުގެ އެންމެ ފަހުގެ ޗެމްޕިއަން މާފަންނުގެ މައްޗަށް ކުރި ހޯދީ 3-2 އިންނެވެ. މެޗުގެ މޮޅު ކުޅުންތެރިޔާގެ މަގާމް ހޯދީ އޮމަދޫ ޓީމުގެ އަރީފް އެވެ.\nދެ ވަނަ ބުރުގައި ރޭ ކުޅުނު ފަހު ދެމެޗުގެ ތެރެއިން މިދިޔަ އަހަރުގެ ރަނަރަޕް ގަން ވަނީ 4-0 އިން ނިލަންދޫ ބަލިކޮށްފަ އެވެ. މެޗުގެ މޮޅު ކުޅުންތެރިޔާގެ މަގާމް ހޯދީ ގަން ޓީމުގެ ކެޕްޓަން އޮންލީ ޝަރީފު އެވެ. ކުއާޓާގެ ޖާގައެއް ހޯދުމަށް ކުޅުނު ފަހު މެޗުގައި ރޭ މަޑަވެލި ޓީމުން މަރަދޫ ބަލިކުރީ 3-2 އިންނެވެ. މެޗުގައި މަޑަވެލި ޓީމުގެ ތިން ގޯލުގެ ތެރެއިން ދެ ލަނޑު ކާމިޔާބުކޮށްދިން ނަސީފް ހަސަން ސައީދު ވަނީ މެޗުގެ މޮޅު ކުޅުންތެރިޔާގެ މަގާމް ހޯދާފަ އެވެ.\nމުބާރާތުގެ ކުއާޓާ ފައިނަލް މެޗުތައް މާދަމާ ރޭ ކުޅޭއިރު ސެމީ ފައިނަލްގެ ދެ މެޗު ކުޅޭނީ އަންނަ ބުރާސްފަތި ދުވަހުގެ ރެ އެވެ. ފައިނަލް މެޗު ކުޅުމަށް ހަމަޖެހިފައިވަނީ ހޮނިހިރު ދުވަހުގެ ރެ އެވެ. މި އަހަރުގެ މުބާރާތުގައި 66 ޓީމަކުން ވަނީ ބައިވެރިވެފަ އެވެ. މުބާރާތުގެ ޗެމްޕިއަން ޓީމަށް 65،000 ރުފިޔާ ކަނޑައަޅާފައިވާއިރު ރަނަރަޕް ޓީމަށް 25،000 ރުފިޔާ ދޭނެ އެވެ.\nއޮކްޓޯބަރ 15, 2019 10:06


ނަފްރަތު ހުއްޓުވުމާއި ދީނަށް ފުރައްސާރަކުރުން މަނާކުރާ ބިލް ފާސްކޮށްފި ނަފްރަތު ހުއްޓުވުމާއި ދީނަށް ފުރައްސާރަކުރުން މަނާކުރާ ބިލް ފާސްކޮށްފި\nނަފްރަތު ހުއްޓުވުމާއި ދީނަށް ފުރައްސާރަކުރުން މަނާކުރާ ބިލް ފާސްކޮށްފި\nރައްޔިތުންގެ މަޖިލީހުގެ ޖަލްސާގެ ތެރެއިން / ފޮޓޯ: މަޖިލިސް އިދާރާ\nނަފްރަތުގެ ޢަމަލުތަކަކީ ޖިނާއީ ކުށެއްގެ ގޮތުގައި ކަނޑައެޅުމަށް، ގާނޫނުލްއުގޫބާތަށް ބަދަލު ގެންނަން ހުށަހެޅި އިބްލާހުގެ ބިލާއި، އިސްލާމް ދީނަށް ފުރައްސާރަ ކުރުމަކީ ޖިނާއީ ކުށަކަށް ހަދަން ހުށަހެޅި ބިލް އެއްކޮށްލައިގެ މަޖިލީހުން މިއަދު ފާސްކޮށްފިއެވެ. އެގޮތަށް ފާސްކުރީ 50 މެމްބަރުންގެ ވޯޓާއެކުއެވެ. ނުފެންނަކަމަށް އެއްވެސް މެމްބަރަކު ވޯޓެއް ނުދެއްވައެވެ.\nނަފްރަތުގެ ޢަމަލުތަކަކީ ޖިނާއީ ކުށެއްގެ ގޮތުގައި ކަނޑައެޅުމަށްޓަކައި ޤާނޫނުލްޢުޤޫބާތަށް ގެނައުމަށް ސަރުކާރުގެ ފަރާތުން ހުށަހެޅި އިޞްލާޙުތަކާމެދު އެފެދުނުއެންމެ ބޮޑު ކަންބޮޑުވުމަކީ ނަފްރަތުގެ އަމަލަކަށްވާ ސަބަބު ތަފްސީލްވެފައި ނެތުމެވެ. އެހެންކަމުން ކޮމިޓީން މިހާރުވަނީ އެކަން ތަފްސީލްކޮށްދީފައެވެ. އެގޮތުން އިސްލާމްދީނުގެ އުސޫލުތައް ބަޔާންކޮށްދިނުމަކީ ކުށަކަށް ނުވާނެކަން، ސާފުކޮށް ބަޔާންކުރާ މާއްދާއެއް މިހާރު ވަނީ ބިލަށް އިތުރުކޮށްފައެވެ. އެގޮތުން މި ބިލު ތަފްސީލްކުރުމުގެ ގޮތުން ކޮމިޓީން ވަނީ ތަކްފީރުކުރުމަކީ ކޮބައިކަންވެސް އިތުރަށް ތަފްސީލުކޮށްދީފައެވެ. އަދި އެބިލުގައި މިހާރު އޮތްގޮތުން ޖިނާއީ ކުށަަކަށްވާނީ ވަކި ޝަރުތުތަކެއް ހަމަނުވާ ހާލަތްތަކުގައި ކުރާ ތުހުމަތަށްކަމަށް ބުނެފައިވެއެވެ.\nމީގެ އިތުރުން އިސްލާމްދީނާމެދު މީސްތަކުންގެ މެދުގައި ނަފުރަތު އުފެއްދުމާއި ދީނަށް ފުރައްސާކުރުމާއި ދީނާ ޚިލާފުވާހަކަ ދެއްކުމަކީވެސް ޖިނާއީ ކުށެއްގެގޮތުގައި ކަނޑައަޅައި ޤާނޫނުލްއުޤޫބާތައް ހުށައެޅި ބިލަށްވެސް ކޮމިޓިން ވަނީ ބަދަލުތަކެއް ގެނެސްފައެވެ. އަދި އެ ބިލުގައިވެސް މާއްދާތައް ވަނީ އިތުރަށް ތަފްސީލްކޮށްދީފައެވެ. މިގޮތުން މިބިލުގައި އިސްމްދީނަށް ތައުހީނުކުރުމުގެ ކުށް މިހާރު މާނަކޮށްފައިވަނީ މުވާސަލާތީ ވަސީލަތެއް ބޭނުންކޮށްގެން ނުވަތަ އެނޫންވެސް ގޮތަކަށް އިސްލާމްދީނަށް ތައުހީނުކުރުމުގެ ނިޔަތުގައި ބަހުން ނުވަތަ ޢަމަލުން އިސްލާމްދީނާމެދު ދޮގު މައުލޫމާތެއް ފެތުރުން ނުވަތަ އެފަދަ އަމަލެއްގައި ބައިވެރިވުމެވެ.\nމި ދެބިލް އެއްކޮށްލައިގެން މަޖިލީހުން ފާސްކޮށްފައިވާއިރު، މި ބިލްތަކާމެދު މެންބަރުންނާއި ޢާންމުންގެ ކަންބޮޑުވުންތަކަށް ވަނީ ރިޔާއަތްކޮށްފައެވެ. އެގޮތުން ބަންޑާރަނާއިބާ ބައްދަލުކުރައްވައި ޚިޔާލު ހޯއްދަވައި އިޞްލާހުތަކެއް ގެނެސްފައިވެއެވެ.


Maldive gas ge massala ACC ge thahugeegah edhenee\nމޯލްޑިވް ގޭހުގެ މައްސަލަ އޭސީސީގެ ތަހުގީގަށް އެދެނީ\nމޯލްޑިވް ގޭސް ފުޅިތަކެއް ލޮރީއަކަށް އަރުވަނީ.--ފޮޓޯ: މޯލްޑިވް ގޭސް\nސްޓޭޓް ޓްރޭޑިން އޯގަނައިޒޭޝަން (އެސްޓީއޯ)ގެ ސަބްސިޑިއަރީ ކުންފުންޏެއްކަމަށްވާ، މޯލްޑިވް ގޭސް އިން 2018 ވަނަ އަހަރުގެ ކުރިން ގޭސް ގަނެފައި ވަނީ މާކެޓް ރޭޓަށް ވުރެ ބޮޑުކޮށް ކަމަށްވާއިރު، އެކަމުގައި ކޮރަޕްޝަން ހިމެނޭތޯ ބެލުމަށް އެންޓި ކޮރަޕްޝަން ކޮމިޝަން (އޭސީސީ) އަށް ފޮނުވަން ރައްޔިތުންގެ މަޖިލީހުން މިއަދު ފާސްކޮށްފި އެވެ.\nއެ މައްސަލަ މަޖިލީހުގެ އެސްއޯއީ ކޮމިޓީން ބަލަމުންދާތާ އަހަރަކަށް ވުރެ ގިނަ ދުވަސް ފަހުން ނިންމާފައިވަނީ، މައްސަލަ ގިނަވެގެން ދެ މަސް ދުވަހުގެ ތެރޭގައި ބަލައި، މައްސަލަ ނިންމި ގޮތުގެ ރިޕޯޓު ފޮނުވަން އޭސީސީގައި އެދުމަށެވެ.\nރިޕޯޓްގައިވާ ގޮތުން ކޮންމެ ޝިޕްމެންޓަކުން އެވްރެޖްކޮށް 45-60 ޕަސެންޓް ގޭސް ޑެލިވަރީ ކުރުމަށް ޕްރިމިއަމްގެ ގޮތުގައި އެ ކުންފުނިން އޭރު ވަނީ ވަނީ ހިމަނައިފަ އެވެ.\nއަދި 2016 އާއި 2017 ވަނަ އަހަރު މާކެޓުގައި ގޭހުގެ އަގު ދަށްވި ނަމަވެސް މޯލްޑިވް ގޭހުން ގޭސް ގަންނަ އަގު 65-99 ޕަސަންޓް ބޮޑުކޮށްފައިވާ ކަން ފާހަގަކޮށްފައިވެ އެވެ.\nއޭގެ އިތުރުން 2016އިން 2018 ވަނަ އަހަރަށް ގޭހުގެ ޕްރިމިއަމް އަގު ކޮންމެ ޓަނަކަށް 250-285 ޑޮލަރުގައި ހުރިއިރު، މޯލްޑިވް ގޭހަށް ގޭސް ފޮނުވައިދޭ ކުންފުނިން ގޭސް ގަތުން ހުއްޓާލި ފަހުން ކޮންމެ ޝިޕްމަންޓަކުން 157 ޑޮލަރު އަގު ހެޔޮވެފައިވާކަން ވެސް ވަނީ ފާހަގަކޮށްފަ އެވެ.\nގޭސް ކުންފުނީގެ މެނޭޖިން ޑިރެކްޓަރު ޝަޒާއިލް އަހަރީ ހަފްލާފައި ވާހަކަފުޅު ދައްކަވަނީ -- ފޮޓޯ: މޯލްޑިވް ގޭސް\nއެ މައްސަލަ އޭސީސީން ތަހުގީގުކޮށް ދިނުމަށް އެދުމުގެ އިތުރުން، ގޭސް ރައްކާކުރުމުގެ ކެޕޭސިޓީ އިތުރު ކުރުމުގެ މަސައްކަތް ވީ އެންމެ އަވަހަށް ފެށުމާއެކު ގޭހުގެ އަގު ހެޔޮކުރުމަށް ކުރަން ޖެހޭ ކަންކަން ކުރަން ވެސް އެދިފައިވެ އެވެ.\nމީގެ އިތުރުން، ހުށަހެޅުނު ސީރިއަސް ޝަކުވާއަކާ ގުޅިގެން މޯލްޑިވް ގޭހުގެ މެނޭޖިން ޑިރެކްޓަރު ޝަޒައިލް ޝިޔާމް ސަސްޕެންޑުކޮށްފައި ހުންނަތާ އަހަރަކަށް ގިނަ ދުވަސްވެފައިވާއިރު، އެމްޑީއަކު ނެތި ކުންފުނީގެ މިސްރާބު ގެއްލިގެންދާތީ، މެނޭޖިން ޑިރެކްޓަރަކު ނެގުމުގައި ސަރުކާރާ އެކު މަސައްކަތް ކުރަން ވެސް، އެ ރިޕޯޓުގައި ހިމަނާފައިވެ އެވެ.\nގޭސް ގަތުމުގެ ކަންކަން ކޮށްފައިވަނީ، މޯލްޑިވް ގޭހުގެ މެނޭޖިން ޑިރެކްޓަރު ޝަޒައިލް އައްޔަނުކުރުމުގެ ކުރިން ކަމުގައިވީ ނަމަވެސް، އޭރުގެ އެމްޑީއާއެކު އޭނާގެ އިހުމާލުއޮތްކަމަށްވެސް ކޮމިޓީން ވަނީ ނިންމައިފަ އެވެ.\nކޮމިޓީން ނިންމި ގޮތަށް، އެ ރިޕޯޓު މިއަދުގެ ޖަލްސާގައި ފާސްކޮށްފައިވަނީ އެ ވޯޓުގައި ބައިވެރިވެވަޑައިގެންނެވި 58 މެންބަރުންގެ އިއްތިފާގުންނެވެ.\nރައްޔިތުންގެ މަޖިލިސް އޭސީސީ ހިޔާނާތް + މޯލްޑިވް ގޭސް\nޝަޒައިލްގެ ސަސްޕެންޝަން އުވާލައިފި\nތަހުގީގަށް މައުލޫމާތު ހޯދަން ކޯޓު އަމުރެއް ނުދިން\n"ވެންޓިލޭޓަރު މައްސަލާގައި ދައުވާ ކުރެވޭނެ ހެކި އެބަހުރި"\nއަގު ބޮޑު މަސްތަކެއް ބާނައިގެން މުއްސަނދި\nއަލީ ވަހީދު ދައްކަން އުޅެނީ ކޮން ވާހަކައެއް؟\n30 އަހަރު ޖަލުގައި ހުރި މީހެއްގެ ހަނދާންތައް ގެއްލިފައި


SunOnline: Dheebaaja hukum review kuraa massala supreme court in balaigenfi\nދީބާޖާ ހުކުމް ރިވިއު ކުރާ މައްސަލަ ސުޕްރީމް ކޯޓުން ބަލައިގެންފި\nމުހައްމަދު މުޒައްޔިން ނާޒިމް 03 Mar 2020, 16:03\nސްޕްރީމް ކޯޓު --- ސަން ފައިލް ފޮޓޯ/ އިހްތިޝާމް މުހައްމަދު\nދަތުރުފަތުރުގެ ހިދުމަތް ދިނުމުގެ މަސައްކަތް ހަވާލުކުރި ދީބާޖާ ކުންފުނީގެ އެގްރިމަންޓް ބާތިލް ކުރި މައްސަލައިގައި އެ ކުންފުންޏަށް ބަދަލު ދިނުމަށް ސުޕްރީމް ކޯޓުން މީގެ ކުރިން ތާއިދުކޮށްފައިވާ ހުކުމް އަލުން ރިވިއުކުރުމަށް ހުށަހެޅި މައްސަލަ އެކޯޓުން ބަލައިގެންފި އެވެ.\nމިދިޔަ ޖެނުއަރީ މަސްތެރޭ އެ މައްސަލަ ރިވިއުކުރުމަށް ހުށަހެޅީ ބަންޑާރަނައިބުގެ އޮފީހުންނެވެ.\nއެ އޮފީހުން މިއަދު ކުރި ޓްވީޓެއްގައި ބުނީ، އެ މައްސަލައަކީ އެ ކޯޓުގެ ގަވާއިދާ އެއްގޮތަށް ހުށަހަޅާފައިވާ މައްސަލައެއް ކަމުގައިވާތީ އެ މައްސަލަ ބަލައިގަތުމުގެ ހުއްދަ އެ ކޯޓުން ދީފައިވާ ކަމަށެވެ.\nއެ އޮފީހުން އެ މައްސަލަ ރިވިއު ކުރުމަށް ހުށަހެޅީ ދީބާޖާއަށް ބަދަލު ދިނުމަށް މީގެ ކުރިން ސުޕްރީމް ކޯޓުން ކޮށްފައިވާ ހުކުމާމެދު އާންމުންގެ ކަންބޮޑުވުން އޮތް ކަމަށް، ރައީސް އިބްރާހިމް މުހައްމަދު ސޯލިހު އެ އޮފީހަށް އަންގަވާފައިވާތީއެވެ.\nރައީސް މުހައްމަދު ނަޝީދުގެ ސަރުކާރުގައި ދަތުރުފަތުރުގެ ހިދުމަތް ދިނުމުގެ މަސައްކަތް ހަވާލުކުރި ދީބާޖާ ކުންފުނީގެ އެގްރިމަންޓް ބާތިލުކުރުމުން، އެ ކުންފުނިން ސިވިލް ކޯޓަށް ހުށަހެޅި މައްސަލައިގައި ހުކުމް ކުރީ، ބަދަލުގެ ގޮތުގައި ދައުލަތުން އެ ކުންފުންޏަށް 348 މިލިއަން ރުފިޔާ ދިނުމަށެވެ. ދައުލަތުން އޭރު ހައިކޯޓުގައި އެ ހުކުމް އިސްތިއުނާފުކުރުމުން، ސިވިލްކޯޓުގެ ހުކުމް ހައިކޯޓުން ބާތިލުކުރިއެވެ. ނަމަވެސް ފަހުން ނަމަވެސް ސުޕްރީމްކޯޓުން ވަނީ ހައިކޯޓުގެ ހުކުމް ބާތިލުކޮށް ސިވިލްކޯޓުގެ ހުކުމް ދަމަހައްޓާފައެވެ.\nސުޕްރީމް ކޯޓުން އޭރު ސިވިލް ކޯޓުގެ ހުކުމް ތާއީދު ކުރީ އެންމެ ނުކުތާއެއް މައްޗަށް ރިއާޔަތްކޮށެވެ. އެއީ އެ މައްސަލާގައި ދައުލަތުން ހައިކޯޓުގައި އިސްތިއުނާފުކޮށްފައިވަނީ އިސްތިއުނާފަށް ކަނޑައަޅާފައިވާ މުއްދަތަށްވުރެ ފަހުން ކަމަށް ބުނެ ފާހަގަކޮށްފައިވާ ނުކުތާ އެވެ.\nސެޓްލްމަންޓް ކޮމިޓީގެ ލަފާގެ މަތިން މީގެ ކުރިން އެ މައްސަލައިގައި ރައީސް ސޯލިހު ނިންމެވީ، ބަދަލުގެ ގޮތުގައި 174 މިލިއަން ރުފިޔާ އެ ކުންފުންޏަށް ދިނުމަށެވެ. އެހެން ނަމަވެސް އެ މައްސަލަ މަޖިލީހުގެ މާލިއްޔަތު ކޮމިޓީއިން ނިންމައި މަޖިލީހުގެ ތަޅުމުން ފާސްކޮށްފައި ވަނީ އެ މައްސަލަ އަލުން ރިވިއު ކުރުމަށް ސުޕްރީމްކޯޓަށް ހުށަހެޅުމަށް ރައީސްއަށް ދެންނެވުމަށެވެ.\nބޭންކްތަކުގެ ހިދުމަތްތައް ދޭ ދުވަސްތައް އިތުރުކުރަނީ\nއެމްއޭސީއެލްއަށް ބަހުގެ ހިދުމަތް ދޭނެ ބަޔަކު ހޯދަނީ\nހޯލްސޭލަރުން ހުޅުވިއްޖެ، އެކަމަކު އަތް ބަދެވިފައި